
Slobodna Dalmacija 


Dragi prijatelji! 


Radosni smo što vas, nakon 
nekoliko “gladnih godina”, 
ponovno možemo obdariti novim 
brojem naših i vaših “Početaka”. 
Naime, iako “Počeci” izlaze 
povremeno, stanka od pet godina 
prijetila je konačnom ugasnuću 
Lista pokolebavši mnoge. Toj 
sumnji othrvali su se najhrabriji 
koji su sačuvali nadu u svojim 
srcima. Njihova nada je postala 
bremenita i svoj plod želi podijeliti 
s vama. 


Oni koji su nekoć 
uređivali “Početke”, više nisu tu. 
U nedostatku “starog vina”, 
nudimo vam “mlado”. Vi sudite 
o njegovoj kakvoći. Mi se 
nadamo da ćemo s vremenom 
postajati bolji - kao i vino?! U 
tome obilato računamo na vašu 
pomoć. 

POČECI, 4 (2003) 

POPRATNA RIJEČ O. MAGISTRA 


Prva tri broja časopisa studenata Franjevačke teologije u 
Makarskoj - “Počeci”, nastali su u kontemplativnom i studijskom ozračju 
Makarskog samostana i tadašnje Franjevačke teologije. Riječ uredništva u prvom 
broju “Početaka” (Makarska, lipanj 1996.) oduševljeno kazuje čitateljstvu zašto 
takav naziv časopisu, pripovijeda povijest njegova nastanka, njegovu narav i 
svrhu, njegove naslovnike i u širokim crtama rubrike časopisa. Listajući dalje, 
vidjeti je da studenti pišu otvorena i čista srca, zaobilazeći spektakulamost, 
podilaženje i “žutilo”, vođeni mišlju o nepromjenjivosti i nepodmitljivosti istine. 
Pišu o svom vremenu, njegovim problemima, motivirani kršćanskim i 
franjevačkim vrednotama; pišu o sebi, vlastitim traženjima i izborima; pišu 
meditacije i poeziju... Čitatelji su zadovoljni. I tako to ide do 1998. A onda 
tišina. 

Jesu li se umorili? Jesu li se istrošili? Jesu li se, budući da su 
mladi, “ubili u vrat”? Je li nestalo poleta? Je li ih vrijeme pregazilo ili su oni 
samo, ipak, djeca svoga vremena nesklonog ustrajnosti, kontinuitetu, vjernosti 
obećanom? Ništa od toga! Razlozi nepodnošljivoga muka oko “Početaka” nalaze 
se ipak na objektivnoj razini koja dobrano nadilazi njihova htijenja i volju. 

Studenti Franjevačke teologije u Makarskoj, naime, sele 1999. godine 
u Split. Daljnji razlog selidbe, čisto kronološki gledano, potpisivanje je Ugovora 

0 udruživanju dviju teologija i ujedno o osnivanju Katoličkoga bogoslovnog 
fakulteta u Splitu. Ugovor je potpisan 30. rujna 1 997. između biskupa ordinarija 
Splitske metropolije, u ime Teologije u Splitu i provincijala Franjevačke 
Provincije Presvetog Otkupitelja, u ime Franjevačke teologije u Makarskoj. 
Bliži razlog je, opet kronološki, potpisivanje Ugovora o radu Katoličkoga 
bogoslovnog fakulteta u sastavu Sveučilišta u Splitu, dana 9. srpnja 1999. Istoga 
je dana Kongregacija za katolički odgoj u Vatikanu izdala uredbu o osnivanju 
toga Fakulteta. Iz ovih zvučnih imena i događaja, izvući je golu činjenicu: 
trebali smo napustiti Makarsku i preseliti se u Split! 

Svako preseljenje izaziva pomiješane osjećaje. Napuštanje stare i časne 
institucije, dobro poznatog i naviknutog ambijenta i ljudi, uhodanih aktivnosti 

1 posebno samostanskog mira, rađa nelagodom. No, mogućnost novoga, 
drukčijega, raznovrsnijega, izaziva radost i blaženi nemir. Smirenu ozbiljnost, 
ipak, rađa svijest da “biti franjevac” i “živjeti franjevački” ne ovisi bitno o 
mjestu i okolnostima. 

Ali još vam nismo dali odgovor na pitanje tišine koja se slegla oko 
“Početaka”. Preseljenje, ipak, reći ćete, nije dovoljan razlog. Split nije razlog, 
jer franjevci umiju sa svim stvorenim. Dapače, izazov i doživljaj novoga, kako 
na osobnoj, tako i na razini zajednice, bogomdana je i poklonjena tema za 
nekoliko brojeva časopisa. Zato se iskreno nadam da će neki od budućih brojeva 
biti posvećen upravo analizi odnosa između “traditio” i “novum”. Razlog tišine 
oko “Početaka” nalazimo, paradoksalno, u mnoštvu drugih i drukčijih početaka 
(imenjaka). Evo nekolicine! Počeli smo stanovati, nakon preseljenja iz 
Makarske, izvan “samostanskih zidina” i to u zgradi koju smo dijelili s drugima, 
nama često nepoznatim ljudima. Prilagođavanje traži zauzetost i vrijeme. Nakon 
nekog vremena, selimo se iz tog boravišta i počinjemo stanovati u još uvijek 
nedovršenom samostanu časnih sestara. Priča se ponavlja. U međuvremenu, 
dok još stavljamo stvari na svoje mjesto, očekujemo novi i skor početak 
stanovanja u našoj novoj klerikatskoj zgradi u Splitu. Novim početkom možemo 
nazvati i iskustva bogoslova u susretu s novim profesorima, kolegama i 
kolegicama na spomenutom Fakultetu koji je i sam na nekakvim svojim 
počecima. Isto vrijedi i za novu otvoreniju i raznolikiju sredinu grada u kojemu 
živimo. Ukratko, dolazak i prilagođavanje novoj sredini, nestalnost boravka, 
promijenjeni odnosi i obveze klerikatske zajednice, uz stalnu mogućnost i 
osobne odgovornosti, dio su razloga zašto su “Počeci” ostali zaista na počecima. 

Klerikatska je zajednica nedavno jasno formulirala ono što je u njoj 
nejasno tinjalo već duže vrijeme. A to je imperativ: Natrag na “Početke”! Ovaj 
poziv nema zasigurno onu širinu i dubinu prije saborskog povratka na izvore, 
ali će za ovu malu i mladu franjevačku zajednicu značiti mnogo. Nadamo se 
kao i za Crkvu povratak na izvore. Ako “Početke”, naime shvatimo kao sredstvo 
i to na onaj način na koji je sv. Franjo želio biti sredstvo u Božjim rukama, 
časopis može i trebao bi biti sredstvo mira, dobrote, ljubavi, vjere, istine, radosti, 
pravednosti kako na vani tako i unutar zajednice. Za zajednicu, u ovom trenutku 
i u ovakvim okolnostima, on može i trebao bi imati čisto odgojnu funkciju. 
“Počeci” nam mogu pomoć da: ako smo se raspršili da se skupimo, ako smo 
izgubljeni da se nađemo, ako smo odlutali da se vratimo, ako smo zaneseni da 
se otrijeznimo, ako smo previše obični da postanemo “neobični”, ako smo 
previše prozaični da postanemo trubaduri, glasnici Velikoga Kralja, ako smo 
se razvikali, postali brbljavi da se učimo kontemplaciji, molitvi i poeziji, ako 
smo previše izvan samostana da navratimo u “samostanske zidine” i redovničke 
sobice. “Počeci” su, dakle prigoda za uvijek novi i drukčiji životni i franjevački 

početak. Takvi franjevački počeci nisi frustrirajući, nego oslobađajući. Traže 
budnost i spremnost. Bremeniti su sviješću o mogućnosti novoga i rađaju, upravo 
zbog toga, istinskom franjevačkom radošću. 

Takvom se radošću radujemo prigodom izlaska novoga broja našega 
časopisa. Narav, svrha, struktura, rubrike, ostali su više-manje kao i na početku 
“Početaka”. Jedino se mijenjaju ljudi. Stariji urednici su već svećenici, a mladi 
urednici gledaju s udivljenjem na njihova prva literarna dostignuća i obećavaju 
trud i kontinuitet. Mi se pitamo: Hoće li “Počeci”, zbog takvih brzih izmjena, 
kvalitativno biti uvijek na počecima? No, to i nije najvažnije. Bitno je da nam 
ovi mladi ljudi bez ustručavanja daju uvida u svoj način razmišljanja, svoja 
usmjerenja i nagnuća, svoje interesne sfere. Cijeniti je njihovu hrabrost 
sučeljavanja u temeljnim ljudskim pitanjima u “filozofsko-teološkim 
pokušajima”, poštivati spremnost da otvore dušu u “umjetničkom kutku” i 
“razmišljanjima”, podržavati nakanu da pitaju i saznaju u “intervjuima”, poticati 
da još pozornije čitaju znakove vremena u “aktualnostima”. Oni sazrijevaju 
kao ljudi i franjevci, a mi im želimo pružiti svaku podršku. 

Štovani čitatelji, ovaj broj “Početaka”, časopisa bogoslova Franjevačke 
Provincije Presvetog Otkupitelja, novi je početak, prolamanje petogodišnje 
tišine, izlazak na vidjelo, pružanje prijateljske i suradničke ruke. U nadi da će 
svatko pronaći nešto za sebe, otvoreni vas srca pozivamo na suradnju. Pozivamo 
vas da svojim opaskama, prijedlozima, osvrtima obogatite ovu franjevačku 
zajednicu, njezin rad i zalaganje i da tako zajednički doprinosimo kulturi 
suživota i dijaloga. 

“Ad multos annos” i neka nas sve prati MIR I DOBRO! 

Fra Šimun Bilokapić, magistar bogoslova 

KAFKINO HRVANJE SA STRAHOM 


Cilj ovoga rada je otkriti zagonetnost straha: kako strah nastaje, kako 
se umnožava i kako (ne)nestaje? Ima li svoje zakonitosti kojih se pridržava ili 
ne pridržava. Inače to je vrlo aktualna tema u ovo naše postmodemo doba. Ta 
aktualnost očituje se i u filozofiji. U antičko doba, od Talesa pa nadalje, 
udivljenje je bilo ono što je otvaralo vrata filozofskom promišljanju. Izgleda 
daje danas strah došao na mjesto udivljenja. On nas budi iz pospanosti, budi 
nas iz kolotečine života i poziva na autentično življenje. Štoviše, ne da nam 
ni spavati dok ne odgovorimo njegovu pozivu. Ali, strah je puno kompleksniji 
nego što izgleda na prvi pogled. Otuda i želja: odazvati se tom izazovu. 

Prije nego se upustimo u daljna promišljanja, trebamo znati da strah 
ne stoji nikada sam za sebe. Uvijek je vezan uz konkretnu egzistenciju. Čovjek 
je taj koji strahuje. On se boji jer je obilježen strahom . 1 Sama egzistencija 
podložna je promjenama. Mijenja li se s tim promjenama i strah? Za razliku 
od literarnog djela čiji sadržaj ostaje nepromijenjen, autorov je život poput 
nabranog gorja. Postoje vrhunci i postoje doline. Širi i uži obzori. Trenuci 
straha i trenuci odsutnosti straha. Trenuci vjere i trenuci sumnje. Nas baš 
zanima ta simbioza čovjeka i straha, što se naj očiglednije ogleda u djelu 
Franza Kafke. 

Od svih Kafkinih djela najviše pažnje posvetili smo autobiografskim 
djelima. To smo učinili da bismo, barem donekle, olakšali našu zadaću. Druga 
Kafkina djela obiluju individualnim simbolima, a oni u svojoj višeznačnosti 
zahtijevaju više truda i vremena. Stoga, ostajemo uz dnevničke zapise i pisma. 
Uvrstili smo, što je malo čudno, i aforizme. Razlog tomu je taj što aforizmi 
daju puno više građe za proučavanje odnosa strah-vjera od prethodnih, a taj 
odnos je, čini se, najvažniji za razumijevanje Kafke i njegova djela. 

Dakle, ovim radom želimo saznati kroz Kafkin primjer kako čovjek 
ophodi sa strahom. Pobjeđuje li čovjek strah i, ako pobjeđuje, kako? 

Može li ono Neuništivo u čovjeku uništiti strah?! 


1 Usp. M. Heidegger, Bitak i vrijeme, Naprijed, Zagreb, 1985., str. 161. 

1. Kafkin životopis 


Franz Kafka 2 rođenje 3. srpnja 1883. u Pragu kao prvi sin u židovskoj 
obitelji, u kojoj se govorilo njemački. Prelazak iz nebitka u bitak je datost na 
koju ne možemo utjecati. To je jedan, možda i jedini trenutak života, bez našega 
utjecaja. Ne možemo izabrati ni mjesto ni vrijeme 
rođenja. Također, ne biramo ni roditelje - netko bira nas. 
Sve su to datosti s kojima počinjemo i koje trajno 
obilježavaju naš život. Kafka kao indiferentni Židov nije 
pripadao ni kršćanstvu ni židovskom svijetu. A “tamo 
gdje sam živio, bio sam odbačen, osuđen, poražen...” 3 , 
to piše u Pismu ocu. Otac Hermann Kafka probio se 
vlastitom ustrajnošću do bogatog trgovca. Majka Julija 
Kafka potjecala je iz ugledne ortodoksne židovske 
obitelji Lowy. Franzova obitelj je nesretan spoj nasljednih 
osobina - čudnih, bojažljivih, tihih ljudi s majčine strane, i očevih predaka s 
jakim smislom za stvarnost. 4 U podnožju je sukob sina melankolika i oca 
spartanskih osobina. Sve te datosti pobuđuju u Kafki osjećaj izgubljenosti - ne 
zna kome pripada i prema komu ima obveze. 

Od 1893. do 1901. pohađa njemačku gimnaziju u Pragu. Poslije toga 
slijedi studij prava do 1906. godine. Franz je bio njemački odgojen. Tek će 
kasnije iz vlastitih pobuda naučiti dobro češki jezik i upoznati kulturu. 5 Od 
1908. radi u osiguravajućem društvu za radnike. Svoj pravnički poziv smatrao 
je samo kao pomoć u nuždi i maštao o nekoj drugoj djelatnosti. Bila je to 
književnost. “Umjetnost i samoća najveći su ljubavnici ikada stvoreni.” 6 Kafka 
se susreo sa svojom samoćom i sa svojom umjetnošću. Za života objavio je 
zanemariv broj djela. Posthumnu slavu pribavio mu je prijatelj Max Brod koji 
mu nije ispunio posljednju želju. 7 Budući daje bio činovnik važnog javnog 



2 Kafka je riječ češkog podrijetla (kavka) transkribirana na njemački, a znači “čavka”. 

3 F. Kafka, Pismo ocu , str. 37. (Odabrana djela Franza Kafke, Knjiga druga, Zora - GZH, Zagreb, 
1977.). Od sada citirano skraćeno Pismo ocu. 

4 Usp. Isto, str. 9. 

5 Usp. M. Brod, Franz Kafka, Znanje, Zagreb, 1976., str.7. 

6 A. Čavka, Čovjek I čovjek, Split, 1995., str. 104. 

7 Kafka je zamolio Maxa Broda da spali sve njegove rukopise, dnevnike, pisma i bilješke što ovaj nije 
učinio. 

zavoda, oslobođenje odlaska na bojišnicu u prvom svjetskom ratu. Tu će raditi 
sve do izbijanja bolesti u rujnu 1917. godine. 8 

Bolest je prekretnica u Kafkinu životu. Ona će mu otvoriti nove obzore 
i nova shvaćanja života, svijeta i Boga. Žene su također igrale značajnu ulogu 
u njegovu životu, ali nikada nije otišao dalje od zaruka. 9 Godine 1919. počela 
je romanca s Milenom Jesenskom. Iz tog perioda sačuvana je prekrasna 
korespondencija. Ta veza usrećila je Kalku u početku, ali je ubrzo dobila tragični 
epilog. 

Posljednju godinu života proveo je s Dorom Dymant u Berlinu. Umro 
je 3. lipnja 1924. u četrdeset i prvoj godini života u sanatoriju Kierling kraj 
Beča. Kad više nije mogao podnositi bolove, podsjetio je svog prijatelja i 
liječnika Roberta Klopstocka na njegovo obećanje da će mu okončati boli 
smrtonosna injekcija opijuma. Budući da je liječnik oklijevao, Kafka mu je 
rekao: “Ubijte me - jer ćete inače postati ubojica!” 10 Bio je to kraj borbe sa 
strahom. Bio je to kraj jednog života koji je prošao u najvećem paradoksu: ne 
bojim se, ali me je strah. Pokopan je na poznatom židovskom groblju u 
Strašnicama, jednom od praških predgrađa. 

2. Strah 

Mi smo u svijetu i dijelimo nesigurnost svijeta. Strah je naša 
svagdašnjica. Doživljavamo ga na različite načine. Strah je tako prodoran daje 
ušao i u naše snove. Sanjamo nered u mislima i osjećajima te se budimo ili 
uopće ne možemo zaspati. Strah nas ograničava u slobodi. Veli se: u strahu su 
velike oči. Oči rastu tamo gdje se susrećemo s nepoznatim. Velikim očima 
čovjek vidi, razumijeva i uzima dio stvarnosti u velikim, nestvarnim omjerima. 
Tek kad se strah smanji, smanjuje se i oči. Ako su oči u strahu velike, može im 
pomoći samo onaj tko ima normalne oči. 

Strah je reakcija na opasnost. Opasnost pretpostavlja mogućnost 
tjelesnog ili duševnog razaranja. Strah je neugodan ali predstavlja pokušaj (i 
uspjeh) ponovnog uspostavljanja izgubljenog sklada. Otuda tvrdnja daje strah 


8 Radi se o plućnoj tuberkulozi. 

9 Imao je tri pokušaja braka sa F. B. i J. W.. 

10 W. Has, Pogovor, u “Pisma Mileni”, str. 195. (Odabrana djela Franza Kafke, Knjiga sedma. Zora - 
GZH, Zagreb, 1977.). Od sada citirano skraćeno Pisma Mileni. 

svrhovit i pozitivan. Otkloni li se opasnost, prestaje i prijetnja, a prestankom 
prijetnje i strah. Opasnost se otklanja sučeljavanjem ili bijegom (ponekad i 
skrivanjem) ako je strah izazvan vanjskom opasnošću. Unutrašnja opasnost je 
puno složenija. Od nje se ne može pobjeći, a niti je se može uništiti, jer je ta 
opasnost dio osobe. Misliti takav strah znači umnažati ga. Tada strah ide do 
ekstremnih granica i postaje nepodnošljiv. U religioznom promišljanju strah je 
posljedica napuštanja ili kršenja Božjih zakona, posljedica narušavanja 
harmonije između Boga i čovjeka. 

2. 1. Strah u psihologiji 

Strah spada uz radost, srdžbu i tugu u tzv. “primame 
emocije”. Sve ostale emocije kombinacija su 
primarnih. Nemogućnost borbe s opasnošću ključni 
je moment u doživljaju straha. Strah je vrlo snažna 
restriktivna sila koja može snažano utjecati na život. 
On nas sprječava da učinimo ono što smo naumili. 
Tjera nas da činimo stvari koje ne želimo činiti. 
Sprječava nas u razvijanju naših sposobnosti ili ih 
potpuno uništava. Strah nam “koči pamet i vezuje ruke” (Ivo Andrić). Kao 
primarna emocija dotiče sve tri razine čovjekova psihičkog života. 11 

Kod osoba zahvaćenih strahom na psiho-fiziološkoj razini očituju se 
somatske reakcije: suha usta, lupanje srca, znojenje, drhtanje, mučnina u želucu, 
napetost, poteškoće u disanju... Nestaje zraka u grudima, kao da ih nešto steže. 
Riječ je o uskoći iz koje nema izlaza. Upravo je u tome strah kontradiktoran 
sam sebi. Koliko paralizira, istom tolikom mjerom i ubrzava fiziološke reakcije. 

Psiho-socijalna razina odnosi se na društvene odnose. Posljedice straha 
mogu se različito osjećati. Neke osobe zahvaćene strahom izoliraju se od društva 
i stvaraju imaginarni svijet. U njemu se često vide kao vrlo snažne i moćne, 
upravo suprotno od onoga što su u stvarnom životu. Posljedica je to osjećaja 
manje vrijednosti. S istim problemima suočavao se i Franz Kafka. 

“Na razumsko-duhovnoj razini strah koji čovjek osjeća pred silama 
prirode može čovjeka predisponirati ili barem potaknuti na dublje razmišljanje 
i tako dovesti do dublje spoznaje smisla života i do spoznaje Boga.” 12 Ovo je 

11 Usp. M. Nikić, Psihologija straha, u „Strah - naš životni pratilac", uredio Valentin Pozajić, FTI - 
Centar za bioetiku, Zagreb, 1995., str. 33 -35. 

12 Isto, str.35. 

jako bitno jer nam može pružiti mogućnost lakšeg razumijevanja uzajamnog 
odnosa bolesti i vjere kod Kafke. 

Stanje straha može se brzo pojaviti, i brzo nestati. Može se također 
javljati postupno. U tom slučaju njegovi učinci mogu biti trajni, jer je strah 
postao konstitutivni dio osobnosti (Kafka). Često je teško uočiti granicu koja 
razlikuje strah i tjeskobu. “Kad svjesno znamo čega se bojimo, to je strah.” 13 
Tjeskoba nema objekt pred koji može stati. Njezin izvor ostaje nepoznat. Ona 
je uvijek podsvjesno, a nikada svjesno stanje. Stupanj svjesnosti o izvoru straha 
temeljna je razlika straha i tjeskobe. Fobiju možemo definirati kao kombinaciju 
straha i tjeskobe. 14 Ono čega se bojimo mora simbolično predstavljati neki naš 
stvarni strah. Vrlo dugotrajni oblici straha su zabrinutost i nervoza od kojih je 
patio i Kafka. Zabrinut čovjek cijelo vrijeme misli o strahu. Usredotočen je na 
ono čega se boji i svoj strah ne ispušta iz misli. “Tri stanja su svjesna (strah, 
nervoza i zabrinutost), dva su podsvjesna (tjeskoba i fobija), a jedno je i 
simbolično (fobija).” 15 

2. 2. Strah u filozofiji 


Ako je filozofija misaono ophođenje sa zbiljom koja nas okružuje, onda 
i fenomen straha mora imati svoje mjesto u filozofiji. I doista, mnogi su se 
filozofi nagnuli nad ponor straha. Ono što čovjeka u strahu straši i stješnjuje 
jest zapravo život, svijet i on sam. Iako su stari Grci u svojem Panteonu imali 
mjesto i za boga straha (Fobosa), njihova filozofija nije poznavala strah kao 
nešto svesvjetsko i sveljudsko. Aristotel govori o bojazni pred razornom silom, 
pred kojom drhti priroda zbog prirodne čežnje za bitkom. 16 No čovjek može 
nadvladati bojazan i to ga razlikuje od životinje. Čovjek živi u svijetu koji je 
red, kozmos i tu nema mjesta strahu. S pojavom gnoze javlja se i temeljni 
osjećaj straha. Svijet više nije nošen Dobrotom i u takvom svijetu otvorena su 
vrata strahu. Što učiniti da se čovjek oslobodi straha? Kakva je mogućnost 
filozofije u tom pogledu? Epikur u svojoj filozofiji života nudi rješenje. To je 
oslobođenje od svega što čovjeku zadaje brigu i nanosi strah. Bogovi se ne 


13 P. Hauck, Kako svladati strah?, Založba Mladinska knjiga, Ljubljana - Zagreb, 1991., str. 17. 

14 Usp. Isto, str. 18. 

15 Isto, str. 20. 

16 Usp. Aristotel, Retorika, 1, II c, 5. 

brinu za ljudske stvari, oni žive svojini blaženim životom u međukozmičkim 
prostorima i stoga ih se ne treba plašiti. Smrt je lišenost osjeta, a to znači, dok 
smo mi nema smrti, a kad je smrt nema nas. Stoga se ne treba ni smrti plašiti. 17 
Sv. Toma Akvinski nadi (spes) suprostavlja strah (timor) kao dobro zlu. Objekt 
nade je “bonum futurum”, a objekt straha je “malum futurum”. 18 

U novijoj filozofiji glavni mislitelji straha su: Hegel, Kierkegaard i 
Heidegger. Za Hegela strah je uvijek strah od nevidljivoga, od apsolutne moći 
kojaje suprotnost svijesti o vlastitoj moći. 19 Kod Kierkegaarda strah pred nečim 
što još nije tu (tjeskoba ili bojazan) pojavljuje se kao nemir u slobodi. Iako je 
Ništa predmet tjeskobe, to Ništa stalno iskrsava. Tjeskoba je psihološko stanje 
u kome čovjek razmišlja o budućnosti. Samo onaj čovjek koji ništa ne misli 
može biti slobodan od tjeskobe. Tjeskoba se rješava mišljenjem ili vjerovanjem. 
Kierkegaard se odlučuje za vjeru! 20 U razradbi pojma “Angst”, Heidegger se 
oslanja na Kierkegaarda. 21 I on razlikuje “Furcht” (bojazan) i “Angst” (strah). 
Za Heideggera “strah je jedan modus čuvstvovanja”. 22 Čuvstvenost je način na 
koji se nalazimo u svijetu. Kroz prizmu straha mi gledamo stvarnost. On strah 
raščlanjuje na tri dijela: 

1. Pred-čim straha, ono “Strašno” je malum futurum, ono što čini da se 
bojimo. Strah dolazi iz cjelokupnog bića - ljudi, instrumenti i postojeće. Strah 
izaziva najvišeono što će doći, što još nije došlo. To iščekivanje je strašno, to je 
strah do krajnjih granica. 

2. Samo strahovanje je otkrivanje onoga što prijeti u njegovoj strahoti. 
Čuvstvenost je i način shvaćanja. Način na koji se pojavi osjećaj tako i shvaćam. 

3. “Ono za-što strah strahuje jest samo strahujuće biće, tubitak ” 23 Samo 
onaj kome je stalo do njega samoga može se bojati. To je pozitivni segment 
straha. 


17 Usp. A. Vučković, Smislenost smrti, u „Pristupi umiranju i smrti“, Zbornik radova teološkog 
simpozija, priredili Nedjeljko Ante Ančić i Nikola Bižaca, CuS, Split, 1999., str. 34 - 35. 

18 Usp. T. Akvinski, Summa theologiae, 1, 2, q. 41, a. 2, c. 

19 Usp. I. Koprek, Filozofsko promišljanje o strahu, u „Strah - naš životni pratlac“, uredio Valentin 
Pozaić, FTI - centar za bioetiku, Zagreb, 1995., str.21. 

20 Usp. B. Bošnjak, Povijest filozofije 3, Nakladni zavod Matice hrvatske, Zagreb, 1993., str. 177. 

21 Njemačka riječ ,,Angst“ jest terminus technicus u filozofiji. Izvedenica je latinske riječi ,,angustia“ 
što znači „tjesnac". „Angst" (strah) stoga znači suženost, pritiješnjenost, skučenost, tjeskobu. 

22 M. Heidegger, nav. dj., str. 159. 

23 Isto, str. 161. 

Iz ovoga proizlazi da je strah vezan uz buduće - uz ono što će doći. 
Heidegger smatra daje dimenzija vremena straha vezana uz prošlost. Čovjek 
je egzistencijalna mogućnost. On je bačen u bitak, ne zna odakle dolazi ni 
kamo ide. “Nichts” je taj koji izaziva strah (Ništavost). Strah je u sferi 
onostranog. Budući da sam stvoren od “Ništa”, ono uvijek prijeti da me pozove 
sebi. 

Postavlja se pitanje: kako nadvladati te osjećaje? Fichte drži da “svako 
stravično priviđanje iščezava pogledamo li mu ravno u oči”. 24 Nasuprot 
doživljaju i iskustvu straha stoji povjerenje. Dok strah paralizira, dotle povjerenje 
oživljuje, obnavlja čovjeka. Pouzdanje daje snagu, krijepi i jača! 

3. Analiza Pisma ocu 

Pismo ocu Kafka piše 1919., u trideset i šestoj godine života. Ono je 
samo obično pismo po svom naslovu i formi. Po sadržaju je to osobno 
razgolićavanje pred drugim. Razgolićavanje do srži. Priznavanje svojih slabosti 
sebi i drugima. Ono je značajno kao najopsežniji pokušaj piščeve autobiografije. 
U retrospektivi slike iz djetinjstva izlaze na vidjelo. Slike kojih se Kafka nikada 
nije oslobodio. Iako postoji stanoviti vremenski odmak, izgleda da se ništa 
bitno nije promijenilo. Glavni problem je i dalje isti: sinova slabost i očeva 
snaga. 

Ali, dogodila se velika novost. Kafka ispisuje svoj strah. I prije je strah 
doživljavan, ali je ostajao skriven. Sada strah hoće da ga se izrekne. To je 
velika stvar da netko priznaje svoj strah. On se skriva u najdubljim dubinama. 
On paralizira i ostavlja bez riječi. Kod Kafke odnekud je prodrla svjetlost u 
tamne dubine. Spone su pukle i strah izbija na površinu. Strah se razbija. Cijeli 
mehanizam koji je Kafku držao u srahu, doveden je u pitanje. Je li Kafka konačno 
pronašao “Arhimedovu polugu” u borbi sa strahom? Radi lakšeg razumijevanja 
Pismo možemo analizirati kroz dvije tematske cjeline: strah od oca i njegove 
posljedice te pokušaji bijega iz očeve utjecajne sfere. 


24 M. Nikić, nav. dj., str.29. 

Povod Pismu je očevo pitanje, zašto ga se Franz toliko boji. Budući da 
je sin nijem uz izvor straha (očeva prisutnost), on odgovora pismeno. Svjestan 
je da će i to biti vrlo teško, “dijelom također zbog straha, a dijelom i zato što 
veličina predmeta daleko prelazi njegovo pamćenje i um ”. 25 

Prvi problem s kojim se Kafka želi suočiti je razlog otuđenja koje se 
dogodilo između njega i oca. On počiva u različitim karakterima. Suprotnost 
dvaju karaktera oštro je ocrtana. Otac je čovjek kafkijanskog kova jake, 
neslomljive volje, a sin tiho, bojažljivo dijete levijevskih osobina . 26 No, čini se 
da to nije pravi razlog otuđenja. Raznolikost je bogatstvo i u raznolikosti život 
ima šire obzore. Problem je u podčinjavanju drugog, u želji da drugi bude kao 
ja. To je tako stara pritužba da sinovi nisu nikada ono što bi očevi željeli da 
budu - vjerna slika njihova. “Možete im dati svoju ljubav, ali ne i svoje misli, 
jer, ona (djeca) imaju vlastite misli .” 27 Otac Hermann, iako je želio dobro, 
činio je najgore svome sinu. Želeći u njemu probuditi darove kojih nema, 
uništavao je već postojeće darove. “Ti si me, na primjer, sokolio kad sam dobro 
salutirao i marširao, ali ja nisam bio budući vojnik, ili si me hvalio kad sam za 
nekim pjevao pjesme koje nisam razumio, ili sam za tobom frfljao tvoje omiljene 
uzrečice, ali ništa od toga nije pripadalo mojoj budućnosti .” 28 Nepovoljni očevi 
sudovi o malim zadovoljstvima djeteta tište ga kao nepodnošljiv teret i konačno 
ga vode do preziranja samoga sebe. 

Još veće posljedice su te što se otac, kao moralni autoritet, ne pridržava 
dosljedno svojih sudova i pravila. Time je svijet za mladoga Kafku bio podijeljen 
na tri dijela. Na prvi, gdje je živio kao rob pod zakonima koji su bili pronađeni 
samo za njega. U drugom je živio otac zaposlen vladanjem, izdavanjem 
zapovijedi i srdžbom zbog njihova neispunjavanja. I napokon, u trećem svijetu, 
živjeli su ostali ljudi, sretno i slobodno od zapovijedi i pokoravanja. Svjetovi 
su jasno razgraničeni i nema prijelaza iz jednoga u drugi . 29 


25 Pismo ocu, str. 7. 

26 Usp. Isto, str.9. 

27 H. Džubran, Prorok. Prorokov vrt, GZH i KS, Zagreb, 1990., str. 15. 

28 Pismo ocu, str.ll. 

29 Usp. Isto, str. 14 - 15. 

Problem autoriteta igra veliku ulogu i u Kafkinim djelima. Tu su 
prvenstveno romani Proces i Zamak kao i pripovijetke Na gradnji kineskog 
zida. Posljedice takvog odgoja su te da se očevu sudu pridaje pretjerana, odlučna 
uloga u životu i smrti svih sinovih nastojanja. “Izgubio sam povjerenje u vlastito 
djelo. Bio sam nestalan, kolebljiv.” 30 U majčinu krilu isto tako nije našao 
sigurnost, jer, između njega i oca, majka se odlučuje za oca. Kafka potpuno 
shvaća majčin postupak bilo daje u pitanju ljubav prema mužu ili popuštanje 
pred čovjekom koji ne trpi protivljenje. Taj majčin postupak iostavio je duboki 
trag u Kafkinu djelu. U maloj priči Bračni par, za majku tvrdi: “Izgubio sam je 
još u djetinjstvu.” 31 Na taj način roditelji sačinjavaju jedinstvo, zajedničku 
opoziciju protiv sina. Posljedice takvih obiteljskih odnosa su katastrofalne. 
Obitelj je jedno tijelo i ako boluje jedan član, boluje cijela obitelj. 

Simptomi straha postupno sa somatske dimenzije (batine) prelaze u 
duševnu, moralnu dimenziju (osjećaj krivnje). “Ja sam pred tobom izgubio 
samopuzdanje i zamijenio ga beskrajnim osjećajem krivnje.” 32 Strašan je to 
osjećaj - krivnja bez granica. 

Strah kao obrambeni mehanizam je prirodna funkcija koja je pozitivna 
jer služi očuvanju života. Ovdje nije riječ o takvom strahu. Kod Kafke strah je 
nastao zbog utjerivanja straha u djetinjstvu. To je mehanizam straha koji se 
uči. Tu strah ima tendenciju širenja i opadanja. Ako nema nekoga tko će ga 
sprječiti, on će nesmetano rasti. Povjerenje sprječava strah. Kafka se nema na 
koga osloniti, jer majka i otac imaju jednake stavove prema njemu. A svako 
dijete je slabo i nemoćno. Otac i majka su jači i oni štite svoje dijete. Ali, ako 
otac i majka ne sprječavaju nego siju strah - strah onda ekspandira. Tata više 
nije riječ koja se s ushitom izgovara. Pred njim se mora skrivati jer je on “Bog 
i batina”. 

Slika tjelesnog oca djelovat će i na stvaranje slike o Bogu. Takav Bog je 
strašni sudac koji samo pazi na naše pogreške. Ima li strašnije predodžbe Boga 
za dijete od one koja ga ispunja beskrajnim osjećajem krivnje? Sigurno nema! 
Bog je strašni sudac, a i za šibu se veli daje izašla iz raja. Pozitivan moment 
straha može biti i pedagogija, ali ovdje nije riječ o tome. Gdje su zajedno stalni 


30 Isto, str. 16. 

31 F. Kafka, Pripovijetke 2, Zora - GZH, Zagreb, 1977., str. 156. 

32 Pismo ocu, str. 30. 

osjećaj krivnje i strah, tu nema pedagogije. To je tiranija - držanje u slijepoj 
pokornosti. Tada se ne može ni Boga postaviti u pitanje, a ni šibu. Uvijek je 
kriv: i prije batina, za vrijeme batina i poslije batina. Uvijek je kriv i nikada ne 
može biti u pravu. Problem je taj što zakon nema čvrste temelje. Samo je čvrst 
onaj tko drži šibu. On tvori zakon. I taj što kroji zakon, sam ga krši. “Kosti 
nitko nije smio gristi, ti da. Ocat se nije smio srkati, ti da .” 33 Ove, naoko, 
beznačajne pojedinosti otkrivaju nam puno toga. 

Kafka je postao nesigurno dijete. Ta nesigurnost otvorila je vrata strahu. 
Nesigurnost što mu je činiti, prouzročila je da se u dušu počeo uvlačiti strah. 
Nad njim je kao “Damaklov mač” uvijek visilo pitanje: kako će se ponašati 
temeljni autoritet prema njemu? Što će reći otac? Odgovornost pred obitelji 
susrećemo kao središnju temu i u nekim Kafkinim djelima. To je ključ 
pripovijedaka kao što su Preobražaj, Osuda, Ložač, i neki fragmenti u drugim 
djelima. Naravno daje takav odgoj polučio suprotan učinak od očekivanog. 

Na pozadini prvoga poraza javlja se i drugi. Kafka traži utočište u 
majčinu naručju. Njezino pristajanje uz oca dodatno je izbacivanje u nesigurnost. 
Razočaran povlači se u samoću. Izdanje u trenutku kad je trebao biti zaštićen. 
Izgubio je povjerenje u “nježnost”. Nježnost je prijevara, varka, iluzija! Iz tog 
odnosa mogu biti određeni i svi daljnji odnosi sa ženama. Način ponašanja je 
kodiran: privući, pružiti nježnost i onda odbaciti. Leže li takvi uzroci i u 
razvrgnuću Kafkinih zaruka. No, to je samo jedan od mogućih načina ophođenja 
sa ženama.. Izlaz iz toga začaranog kruga ne vodi preko moraliziranja. Potrebno 
je shvatiti da on ophodi s drugima po mehanizmu koji je jači od njega. Kada to 
uvidi, može se dogoditi da strah nestane. Tek će tada uvidjeti da majčin pristanak 
uz oca koji ga napada, ne znači istovremeno i biti protiv njega. 

3. 2. Pokušaji bijega od oca 


Za Kafku osjećaj ništavnosti povezan je s očevim prezirom prema njemu 
i prema svemu što radi. Sin taj prezir osjeća kao teško breme koje ga tišti. To je 
bolno iskustvo pred autoritetom oca. “Između nas dvojice nije ni bilo pravoga 
boja; ja sam bio brzo dotučen i preostali su mi samo bijeg, ogorčenje, tuga. 


33 Isto, str. 14. 

unutarnja borba.” 34 Otac, naprotiv, ne vidi sina takvog. On će za sebe reći daje 
čitav život teško radio i žrtvovao se za svoju djecu, osobito za Franza. Tako je Franz 
mogao živjeti kao gospodin, slobodan, studirati ono što želi. I sve to bez materijalnih 
poteškoća. To u očevim očima znači bez ikakvih poteškoća. Ovo je zapravo kritika 
koju otac upućuje sinu i ona je u mnogim aspektima materijalistička. Taj i takav 
materijalizam je glavni grijeh zbog kojega Kafka optužuje svog oca. “Ja sam se, 
otkad mogu misliti, tako duboko brinuo za duhovnu potvrdu egzistencije, dami je 
sve ostalo bilo ravnodušno.” 35 

Kafka opsesivno traži ij ešenj e za enigmu zakona koj i j e predstavlj en u liku 
oca. Zapovijedi i zabrane imaju svoj smisao samo ako ih netko postavlja. One su 
svete i obvezujuće samo dok ih zapovjednik, i sam svet, sankcionira svojim 
postojanjem. Izostane li onaj tko zapovijeda i zabranjuje, time nužno otpada i 
opravdanost zapovijedi. Zapovijed bez zapovjednika gubi i svoju svetost i 
obligatomost. Kafka misli da će se bijegom od autoriteta umanjiti i strah od istoga. 
Svoj daljnji život Kafka konstruira kao niz pokušaja da se probije iz sfere očeva 
utjecaja. Želi doprijeti do prostora koji je daleko od očeva utjecaja. 

Tako stavlja i svoj književni rad pod zajednički naslov “pokušaji bijega od 
oca”. “U mojem pisanju radilo se o tebi, ta ja sam plakao samo tako nad onim što 
nisam mogao isplakati na tvojim prsima. Bio je to oproštaj od tebe, namjerno razvučen 
u dužinu, samo što si ga ti, doduše, nametnuo, ali je protjecao u pravcu koji sam mu 
ja odredio.” 36 Kroz istu prizmu pokušaja bijega gleda Kafka i druge sastavnice 
svoga života: obitelj, prijateljstvo, židovstvo, zanimanje, konačno i svoje ženidbene 
namjere. Pravničko zanimanje i književnost predstavljaju vrlo loš spoj, jer “i najmanja 
sreća u jednom, postaje nesreća u drugom”. 37 Samom židovstvu kao i ženidbenim 
pokušajima moramo dati više prostora. To je učinio i Kafka u svom Pismu. 

3. 2. 1 . Odnos prema židovstvu 

Ova je problematika jako bitna za daljnju analizu Kafine borbe sa strahom. 
Po prvi put Kafka se susreće s nečim što može pobijediti strah. Susreće 


34 Isto, str. 27. 

35 Isto, str. 35. 

36 Isto, str.35. 

37 F. Kafka, Dnevnik, str. 46. (Odabrana djela Franza Kafke, Knjiga osma, Zora - GZH, Zagreb, 
1977.). Od sada citirano skraćeno Dnevnik. 

se s vjerom. Potrebno je “samo” povjerovati. Za razliku od psihologije koja iz 
onoga što je bilo prije, očitava ono što je danas, vjera ima drugi pristup u 
ophođenju sa strahom. Za nju je najveći strah ispred čovjeka, a to je strah od 
smrti. Smrt je najvlastitija mogućnost svakog pojedinca. Vjerom u vječni život, 
žalac smrti se otupljuje . Tu je i tzv. eshatološki strah - strah od vječne propasti. 
Ali, vjera u Ljubav je i od njega jača. Ljubav sve pobjeđuje. Je li Kafka postao 
vjernik? Sam je odgovorio na to pitanje. “Isto tako malo spasa pred tobom 
našao sam ujevrejstvu (sic!).” 38 Razlozi su kristalno jasni. “Jednim dijelom bili 
su to nepremostivi dojmovi iz mladost, drugim dijelom tvoje biće, koga sam se 
plašio.” 39 Kafka nije postao vjernik. Sve što je dolazilo od oca bilo je za njega 
nepodnošljivopa tako i vjera običaja. Vjera ne poznaje prisilu. Sloboda je 
preduvjet vjeri. Očeva vjera temeljila se na “pijesku” i on ju je kao takvu nametao 
Kafki. To i nije vjera jer ne počiva na “čvrstoj stijeni”. Takva vjera ne oslobađa 
od straha kad se i sama utjeruje strahom. 

Otac svoj autoritet dodatno osnažuje takvom vjerom. On svoj autoritet 
veže uz Božji autoritet. Izvan svake sumnje je to da su se kod Kafke ti autoriteti 
spojili ujedan. Borba protiv očeva autoriteta istovremeno je i borba protiv Božjeg. 
Dodamo li tome stalni osjećaj krivnje, možemo naslutiti Kafkin odgovor na 
najvažnije pitanje teodiceje. Uobičajeno pitanje teodiceje glasi otprilike ovako: 
ako je Bog dobar i ako nadalje postoji zlo - kako spojiti te dvije proturječne 
činjenice. Njegov odgovor glasio bi: ako postoji zlo, Bog je svakako zao. Rješenje 
teodicejske zavrzlame dugo će imati odlučnu ulogu u njegovu životu. 40 Kod Kafke 
se poklapaju Božja instanca i zakon koji proizlazi iz nje s onim zlim. Tako će 
junak najpoznatijeg njegova romana Proces biti jednoga dana uhićen iako ništa 
nije skrivio. On će biti osuđen od suca kojega nikada nije vidio. On je nekome 
smetao i morao je nestati. Ne predstavlja li taj sudac glavnoga “Suca”?! To je 
prvotni Kafkin odnos prema vjeri koji će se kasnije bitno promijeniti. Vidjet 
ćemo i zbog čega. 

3. 2. 2. Ženidbeni pokušaji 

I ovi pokušaji spadaju u tzv. “pokušaje spašavanja”. Iako je triput bio 
nadomak žuđene luke spasa, nepovoljni vjetrovi odnijeli su lađu njegovog života 


38 Pismo ocu, str.31. 

39 Isto, str. 33. 

40 Usp. G. Anders, Kafića - za i protiv, Narodna prosvjeta, Sarajevo, 1955., 93. 

na nemirnu pučinu. Ponovljeni neuspjesi ulijevali su mu još veću nesigurnost. 
Strašno je biti u lađi bez kormilara na uzburkanoj morskoj pučini. Poslužili 
smo se ovom slikom da bismo dočarali mehanizam koji je bio jači od Kafke i 
koji je upravljao njegovim odnosima s drugim ljudima. Tu svakako spada i 
nedokučivi svijet žena. 

Kafka se ubraja u one koji čitav život nisu izašli na kraj s dojmovima i 
strahovima iz djetinjstva. Dijete se pouzdaj e u roditelje i želi da se roditelji isto 
tako pouzdaju u njega. To je mjesto gdje nastaje jedan od prvih sukoba kojem 
je izloženo ljudsko srce. Umjesto uzajamnog povjerenja u krugu obitelji, Kafka 
je doživio samo nesigurnost i strah. Taj prvi odnos postat će paradigma svih 
ostalih odnosa: čovjek traži povjerenje i ne dobiva ga. Traži sigurnost, jer je 
nema. 41 


Osnovna zamisao bračnih pokušaja bila je osnovati dom i postati 
samostalan. “Oženiti se, osnovati porodicu, svu djecu koja dođu uzeti, održati 
u ovom nesigurnom svijetu i čak još malo voditi, najviše je, po mom mišljenju, 
što uopće može uspjeti nekom čovjeku.” 42 To je najviši životni ideal Franza 
Kafke. Njegov život protekao je, naravno, daleko od tog ideala. Za Kafku 
ženidba je zabranjena, jer je ona očevo najvlastitije područje. “Ženidba je, 
doduše, ono najveće i daje najčasniju samostalnost, ali je istovremeno i u najužoj 
vezi s tobom.” 43 Oženiti se značilo bi izjednačiti se s ocem tamo gdje je on 
najmoćniji. To bi značilo biti ono što nisam i ne biti ono što jesam. Za Kafku je 
to nemoguća misija, jer nema očeve predispozicije. A otac je uz sve te neophodne 
predispozicije zakazao u najhitnijoj stvari, u odgoju djece. Nesvjestan 
mehanizma koji upravlja njime, Kafka sebe i ovdje vidi kao glavnog krivca. 
Hod je to iz krivnje u krivnju. “Nijedna od djevojaka nije me razočarala, nego 
sam ja njih obje.” 44 Ovi pokušaji kao i svi drugi bili su i ostali samo pokušaji. 

Bijeg od straha i nije ništa drugo doli pokušaj bijega. Strah se bijegom 
ne pobjeđuje. Strah kao konstitutivni dio osobnosti bježi zajedno s čovjekom. 
Dokaz je tome i to što Pismo nikada nije stiglo na pravu adresu. No, ono 
sigurno predstavlja pozitivan momenat Kafkine borbe sa strahom. Strah je 
izvučen na površinu i počelo je sučeljavanje s njim. Sučeljavanje je suprotnost 


41 Usp. M. Brod, nav. dj., str. 32 - 35. 

42 Pismo ocu, str. 39. 

43 Isto, str. 44. 

44 Isto, str. 43. 

bijegu i ono ima suprotne učinke. To predstavlja “Kopemikanski obrat” u 
Kafkinu ophođenju sa strahom - prijeći iz bijega u napad. Zapravo, tek sada 
počinje pravo hrvanje. Dosad je postojao samo bijeg. Stoje pomoglo Kafki da 
se sučeli sa strahom? Odgovor na to pitanje ne nalazimo u Pismu. Moramo ga 
potražiti u drugim djelima. 

4. Strah i Neuništivo 


Odgovor na zadano pitanje moramo tražiti u vremenskom intervalu od 
izbijanja bolesti (1917.) pa do smrti (1924.). U taj period spada i Pismo ocu. 
Kafka se u svom Dnevniku često tuži na glavobolju, nesanicu, bolove u želucu 
i ružne snove. Budući da se često budi, snovi mu ostaju u sjećanju i on ih 
zapisuje. Praveći paralelu između sebe i ujaka zapisao je: “obojica najprije 
umišljeni bolesnici, onda doista bolesni”. 45 Bolest je nastala iz duhovnih kriza, 
ili su one bar pogodovale njezinu napredovanju. Kafka je postavljao stroge 
zahtjeve sebi samome i gotovo nikad nije bio sa sobom zadovoljan. Kako je 
Kafka doživio svoju bolest, zapisao je 15. rujna 1917., jedanaest dana nakon 
stoje ustanovljena tuberkuloza. “Ti imaš mogućnost, ukoliko takva mogućnost 
uopće i postoji, da započneš iz početka. Nemoj je uludo potratiti. Ako hoćeš 
prodrijeti u dubinu sebe, nećeš moći izbjeći prljavštinu što će se lijevati. Ali 
nemoj se valjati po njoj. Ako je plućna rana samo simbol, kao što ti to tvrdiš, 
simbol rane koje se upala naziva F., a njezina dubina opravdanje, ako je tome 
tako, onda je i liječnički savjet (svjetlost, zrak, sunce, mir) također simbol. 
Drži se toga simbola.” 46 Plućna rana je višeznačan simbol, koji je teško iščitati. 

Kafkina su djela prožeta simbolima koji primoravaju čitatelja na 
ponovno čitanje. Katkad postoji višestruka mogućnost tumačenja i odatle 
proizlazi ta potreba. 47 Očitavati sva značenja bolesti nije toliko bitno za ovaj 
rad. Puno je važnije razjasniti vezu između bolesti i religijskog buđenja kod 
Kafke. S mladenačkom slikom Boga kao suca Kafka se više nije mirio. A 
religiozna su pitanja takve naravi da nam uvijek iznova dolaze pred oči, ako 
na njih nismo ispravno odgovorili. Očito je da su religiozna iskustva kod Kafke 
bila vrlo intenzivna od listopada 1 9 1 7. pa do veljače 1918. godine. To je vrijeme 

45 Dnevnik, str. 453. 

46 Isto , 426. 

47 Usp. A. Camus, Nada i apsurd u djelu Franza Kafke, str. 117. (Odabrana djela Alberta Camusa, 
Svezak peti, Zora - GZH, Zagreb, 1976.). 

Kafkine totalne slabosti u kojem pokušava prihvatiti nedaću koja ga zadesila. I 
u toj slabosti javljaju se “lucida intervalla”. On je ta iskustava bilježio u obliku 
aforizama. Na žalost, Odabrana djela Franza Kafke u izdanju Grafičkog zavoda 
Hrvatske ne donose te aforizme. To je neoprostivi propust, jer upravo oni 
ponajbolje izražavaju tajnu njegova života i djela. Kafka tu tajnu nije 
odgonetnuo. On je samo znao daje postojala i djelovala. Max Brod objavio je 
te aforizme pod naslovom Razmišljanja o grijehu, patnji, nadi i pravom putu . 48 
Analizom aforizama želimo otkriti spone bolesti, straha i vjere. 

4. 1. Analiza aforizama 


Glavna preokupacija Kafkinih aforizama je Neuništivo. To je ono što je 
u suprotnosti prema uništivom. Kafka se “dao zavesti” od Neuništivog. To je 
postupno izazvalo novu perspektivu u njegovom životu. Posljedica toga je 
radikalno preispitivanje i promjena svih dotadašnjih uvjerenja i načina 
razmišljanja. “No, o tom Neuništivom ne može se, nažalost, više mnogo toga 
reći. Ono se može doživjeti u svojoj djelotvornosti, ali ne i u svojoj biti .” 49 
Kafku ne zanima podrijetlo Neuništivog. Za njega je najvažnije to da Neuništivo 
egzistira. Njegovu egzistenciju potvrđuje njegovo djelovanje, a Kafka se ne 
uklanja zahtjevima Neuništivog. “Čovjek ne može živjeti bez trajnog povjerenja 
u nešto Neuništivo u sebi, pri čemu mu i Neuništivo i povjerenje mogu ostati 
trajno skriveni. Jedna od mogućnosti izražavanja te skrivenosti jest vjerovanje 
u svoga, vlastitog boga .” 50 Neuništivo mijenja čovjeka koji mu se otvori. 

Aforizmi mijenjaju dosadašnju sliku o Kafki. Isti čovjek u čijim je 
djelima prisutna sumnja u prepoznatljivost istine, ovdje govori o jednom “putu”, 

0 “zvijezdi sjajnijoj od Sunca”, o “sveopćoj ljudskoj ljubavi”. Prije je sve bilo 
drugačije. U Zamku zemljomjer K., u Procesu je to Jozef K., nikako ne uspijeva 
pronaći put od sela do dvorca. Put od sumnje do vjere. Postoji li, uopće, takav 
put? Aforizmi predstavljaju taj put. Ogromni je to paradoks da bolesni, usamljeni 

1 bojažljivi čovjek govori o Neuništivom. “Vrane tvrde da bi jedna jedina vrana 


48 Usp. K. Dietzfelbinger, Kafkina tajna - tumačenje Kafkinih “Razmišljanja o grijehu, patnji, nadi i 
pravom putu”, Globus, zagreb, 1993., str. 6. Od sada citirano skraćeno Kafkina tajna. 

49 Isto, str. 6 - 7. 

50 Isto, str. 96. (Aforizam br. 50.). 

mogla uništiti nebo. U to ne treba sumnjati, ali to protiv neba ništa ne dokazuje, 
jer nebo znači: nemogućnost vrana:” 51 Ovdje je izrečena nespojivost dimenzije 
tajne (Neuništivo) s pojavnim svijetom (vrane simboliziraju uništivo). Zbog 
toga Neuništivo ostaje tajna. Nebo je u sferi Neuništivog. 

Unatoč nespojivosti dvaju svjetova, jedino čovjek ima udjela u oba. 
Čovjek je biće na granici. Zbog toga doživljava oba svijeta. Njemu je prepušteno 
kojem će se svijetu predati. 52 U tom izboru čovjek zadržava svoju slobodu kao 
najvlastitiju mogućnost. Ako čovjek ostane u svijetu uništivoga, dovodi se u 
opasnost da i sam bude uništen. Ako pusti da Neuništivo djeluje u njemu, ono 
će uništiti ono propadljivo, a ostalo će privući sebi. Izričaji su ovo koji tako 
neodoljivo podsjećaju na Krista. “Tko sačuva svoj život, izgubit će ga, a tko 
zbog mene izgubi svoj život, sačuvat će ga” (Mt 10, 39). 

Je li ta otvorenost Neuništivom proizašla iz bolesti? Dopuštamo i tu 
mogućnost. Kafka je za to ponajbolji primjer. Usamljeni, bolesni i strahom 
namučeni čovjek ima mogućnost osloboditi se svojih demona. Za to se traži 
pristanak uz Neuništivo. Slomljeni čovjek koji više ne vidi izlaz u uobičajenom 
životu, lakše se oslanja na Neuništivo. Upravo zbog svoje nemoći. Snažni i 
moćni teže zamjećuju signale iz sfere Neuništivog. “Ali jao vama, bogataši, jer 
imate svoju utjehu ”(Lk 6, 24)1 “Kako će mučno ući bogataši u kraljevstvo 
Božje” (Mk 10, 23)! Kafka Neuništivo imenuje još kao “svjetlo, vjera i život, 
Gospodin, ptica ili zvijezda”. Ono može dobivati uvijek nova imena kojim se 
uvijek iznova pokušava okarakterizirati njegova djelotvornost. 53 

Pristanak uz Neuništivo oslobađa čovjeka svih strahova pa tako i straha 
od smrti. “Ja sam, ne bojte se” (Mt 14, 27)! Smrt se čak priželjkuje jer ona 
donosi potpuno razotkrivanje tajne. To je prestanak kušnja i konačni pristanak 
uz Neuništivo. Kršćanstvo poznaje takve primjere. Strah se još jedino može 
javiti kao posljedica ponovnog napuštanja sfere Neuništivog. Ovo nam daje 
jasniju sliku o Kafki. Pismo ocu pisano je poslije tih iskustava. Možda nije bilo 
predano ocu zbog nekih drugih razloga, a ne zbog straha? Možda nije želio 
dodatno narušiti ionako loše odnose s ocem? Zašto ne!? 


51 Isto, str. 10. (Također Kafkin aforizam). 

52 Usp. Isto, str. 10-11. 

53 Usp. Isto, str. 18. 

I odnos s Milenom koji pada u vrijeme nakon bolesti, dodatno osnažuje 
to novo svjetlo o Kafki. Konstatirali smo da su ženidbeni pokušaji završili 
neuspjehom zbog snage mehanizma koji je zarobio Kafku. A on je silno želio 
brak. Želio je preko zajednice s ljudima uzdići se Bogu i iz srastanja s prirodnim 
oblikom života crpsti religioznu snagu . 54 Brak bi za njega predstavljao 
ostvarenje svih ideala. Ali i ovaj pokušaj završio je neuspjehom, samo što ovaj 
put uzrok neuspjeha nije na Kafkinoj strani. Milena je bila spremna, uz 
dopisivanje, i na povremene susrete s Kafkom. Nije bila spremna ostaviti muža 
i trajno živjeti s njim. Kafka se nije mogao zadovoljiti takvim surogatom braka. 
Za njega je brak predstavljao svetu krunidbu života . 55 Zbog toga je i strah 
našao svoje mjesto u Pismima Mileni - strah da će biti ostavljen. 

Zaključak 

Može li Neuništivo uništiti strah? 

Sve što spada u sferu uništivoga, nemoćno je pred Neuništivim. Strah 
također spada u uništivo. Gdje je Neuništivo, tu nema straha. Čovjek svojim 
slobodnim pristankom uz Neuništivo postaje dionikom pobjede nad strahom. 

Je li se Kafka oslobodio svojih demona? 

Odgovor ovisi prvenstveno o njegovu izboru: uništivo ili Neuništivo. 
Nakon što smo proanalizirali Kafkinu životnu dramu, ostalo nam je još samo 
spustiti zastor. Čini se da nije izabrao Neuništivo, jer je sa strahom napustio 
borilište života. On je čovjek koji je ostao na granici. Ostao je nezaštićen. On 
više nije pripadao uobičajenom svijetu, ali isto tako još nije bio spreman stupiti 
u svijet tajne. Strah gaje vezao uz pojavni svijet, a nada uz Neuništivo. Ostao 
je u raskoraku između vjere i nevjere. Skepsa ga je vodila do istraživanja, a 
istraživanje do Istine. Ali, on nije bio spreman za Istinu. Kafka nije imao stamenu 
vjeru koja bi pobijedila njegove demone. Pristanak na eutanaziju prekinuo je 
potpuno dovršenje Jazbine, njegova posljednjeg djela. Ono na simboličan način 
predstavlja njegovo hrvanje sa strahom. Kako je Kafka završio svoj život, tako 
bi isto trebalo shvatiti i konačnu sudbinu junaka Jazbine ? 6 Kafka je svoje 
hrvanje okončao bijegom: “Ubijte me - inače ćete postati ubojica !” 57 Ovo sigurno 


54 Usp. M. Brod, nav. dj., str. 166. 

55 Usp. Isto, str. 204. 

56 Usp. F. Kafka, Jazbina, str. 186-215. (Odabrana djela, Knjiga druga). 

57 Pisma Mileni, str. 196. 

nije klik od žudnje za Neuništivim. To je posljednji krik nesretnog čovjeka. Strah je 
bio i ostao njegova nesreća. Kako god interpretirali taj krik, strah uvijek ostaje. Veći 
strah nadjačao je manji strah, ali strah je ipak ostao. Bio to strah od bolova ili strah 
od smrti. Samoubojstvo ili eutanazija, svejedno, prividno je sučeljavanje sa strahom. 
To je bijeg u besciljnost. Kafka je “izgorio” od traženja smisla, ali smisao nije našao. 

“Hvata te tjeskoba kad pomisliš na smrt? Ja se samo užasno bojim bolova. 
To je loš znak. Željeti smrt, ali ne i bolove, to je loš znak. Inače se čovjek može 
odvažiti na smrt! Čovjek je baš kao biblijska golubica poslan napolje, ali ništa nije 
zeleno, pa se opet vraća u mračnu arku .” 58 

Fra Goran Kalašević 



Felix Nussbaum: Strah 


58 Isto, str. 166. 

ZAVJET POSLUŠNOSTI 


Općenito o zavjetima 

Evanđeoski zavjeti po kojima su redovnici posvećuju Bogu i Crkvi živeći 
u poslušnosti, siromaštvu i čistoći, utemeljeni su na Kristovu životu i njegovim 
riječima u Evanđelju. Božji su dar Crkvi, i po Njegovoj milosti se čuvaju i 
obdržavaju. Pod vodstvom Duha Svetoga Crkva ih tumači, upravlja njihovom 
praksom i ustanovljuje stalne oblike života po njima. Redovi i zajednice koje 
žive po njima slijedeći Božju volju i vođeni Duhom Svetim, čine da u Crkvi 
izrasta divna raznolikost redovničkih zajednica koje pridonose tomu da Crkva 
bude pripravna ne samo za svako dobro djelo u izgradnji Kristova Tijela - 
Crkve, nego da različitim darovima bude nakićena kao Zaručnica za Zaručnika, 
te da se po njoj očituje mnogovrsna mudrost i dobrota Božja. 

Redovnik se u svojoj malenosti polažući zavjete u potpunosti predaje 
Bogu. Slijedeći sv. Pavla, po krštenju je umro grijehu, a po zavjetima sebi 
samome te nastoji svoj život suobličiti Kristovu životu. Na tom putu posvećenja 
prema Bogu želi se osloboditi svih zapreka koje bi ga mogle sputavati “od žara 
ljubavi i od savršenog božanskog štovanja, te se potpunije posvetiti božanskoj 
službi .” 1 U tom smislu zavjeti nisu odricanje nego štoviše oslobađanje koje 
pomaže posvećenim osobama da se uzdignu iznad ovog svijeta prolaznosti te 
tako izbavljeni od ovozemnih briga trude se pokazati nebeska dobra već na 
ovome svijetu svojim svjedočanstvom i navještanjem novoga, vječnog života. 
Zavjete, iako uključuju žrtvu, ne treba promatrati negativistički u smislu 
odricanja i trapljenja. Oni su više oslobođenje od “nebitnog”, od onoga što 
narušava i sputava odnos prema Bogu. Oni su uvijek opredjeljenje za bolje, za 
više u ljubavi i služenju u odnosu prema Bogu i ljudima. 

Redovnički zavjeti imaju trostruku strukturu, odnosno ostvaruju se kroz 
tri temeljna odnosa: odnos prema Bogu, Crkvi i društvu. Kao odnos prema 
Bogu oni su Confessio Trinitatis - ispovijedanje vjere u Trojstvo; kao odnos 
prema Crkvi oni su Signum caritatis - znak djelotvorne ljubavi, a kao odnos 
prema društvu, svijetu možemo ih promatrati kao Servitum veritatis - služenje 


1 Dokumenti II. vatikanskog sabora, Lumen Gentium, br. 44., KS, Zagreb, 1986. 

istini. 2 Redovnik zavjetovanjem ispovijeda vjeru u Boga Oca, priznajući da 
sve dolazi od njega i da se sve mora njemu vratiti. On je izvor i darivatelj svih 
darova i svakoga dobra. Ispovijedanjem vjere u Sina, redovnik uzima Krista za 
uzor na putu spoznavanja i služenja Bogu. Ispovijedanjem, pak, vjere u Duha 
Svetoga priznaje njegovu prisutnost i snagu po kojoj on može slijediti Krista u 
konkretnim situacijama svoga života. Duh stoji na početku svakoga puta 
posvećenja. On privlači i zove, potiče i vodi one koji su krenuli putem 
posvećenja Bogu i služenja Crkvi i ljudima. Život zavjetovanika dakle 
predstavlja ispovijedanje Božjeg božanstva u kojem siromaštvo vidi Boga kao 
Stvoritelja, celibat ističe Boga kao ljubav a poslušnost u svemogućemu Bogu 
vidi milosrdnog Oca. 3 

Zavjeti se predaju Bogu, na službu su Crkvi a na korist ljudima. U 
odnosu prema Crkvi oni su djelotvorni znakovi nesebične ljubavi. Oni su izvor 
inicijative, snage i raznolikosti služenja. Crkva njima upravlja usmjerujući ih 
na slavu Bogu i na služenje ljudima. Nadalje, zavjeti su u odnosu prema društvu 
u službi istine. Danas je lako uočiti nedostatak osjetljivosti za istinu. Gotovo 
se može reći kako postoji na mnogim područjima zavjera protiv istine. Istinitim 
se smatra samo ono što služi, što je korisno i ugodno. U takvoj situaciji 
relativiziranih vrijednosti i gubitka osjećaja za istinito i dobro jasno se osjeća 
potreba za obnovom duhovnih vrijednosti bez kojih društvo ne može 
funkcionirati. Budući da je kriza našega društva eminentno duhovna jer je 
društvo odlučilo kako nema ničega drugoga iznad čovjeka i daje vrijedno samo 
ono što je korisno, onda redovnički život postaje istaknuta točka kršćanske 
svijesti u službi istine. On osporava temelje na kojima je zasnovan red (nered) 
koji se sastoji u neutaživom uživanju i u slobodi bez odgovornost. Svojim 
načinom života redovnici se opiru načelima dekadencije kojima je zaraženo 
ovo naše društvo i zalaže se za život i društvo utemeljeno na kršćanskim 
vrijednostima. 

Općenito se drži da sva tri redovnička zavjeta imaju jednaku vrijednost 
i važnost. Zavjeti su međusobno tako vezani da kad bi se primjerice umanjila 
vrijednost jednoga, nužno bi se umanjila vrijednost i drugih zavjeta, poremetila 
bi se i duhovna ravnoteža redovničkog života, a samim tim i redovnička bit. 4 
Dakle ne postoji nikakva hijerarhija zavjeta barem ne u objektivnom smislu, 


2 Usp. P. Giordano Čabra, Kratko razmatrartje o zavjetima , Brat Franjo, Zagreb, 2001., str. 8. 

3 lsto. str. 12-14. 

4 Usp. S. Topić, O redovničkoj poslušnosti , Bosna fransciscana 9 (2001), br. 15., str. 53. 

dok u subjektivnom smislu zavjetovanik može različito osjećati i proživljavati 
pojedini zavjet u smislu lakšega ili težega podvrgavanja jednomu u odnosu na 
drugi (zavjet). Kako živimo u vremenu opće divinizacije slobode, 
individualizma, samoostvarenja, krize autoriteta..., posebno se nameće 
aktualnom a donekle i problematičnom tema o zavjetu poslušnosti. 

Poslušnost i zavjet poslušnosti 

Stoje poslušnost? Je li ona krepost ili pak gruba nužda i oblik ropstva, 
kako smatraju neki? Poznato nam je kako poslušnost u životu čovjeka igra 
vrlo važnu ulogu. Doista možemo reći kako čovjeku s rođenjem počinje a smrću 
završava škola poslušnosti. Od kolijevke on upoznaje i doživljuje prvo autoritet 
roditelja, zatim autoritet učitelja, škole, države, društvene i političke vlasti, 
Crkve... Poslušnost predstavlja, dakle, jednu od bitnih odrednica čovjekova 
života uopće. Tako čovjek sjedne strane ima slobodu mišljenja i djelovanja a s 
druge, opet, valja mu slijediti razne upute i naloge raznih autoriteta, poštivati 
zakone i propise, slušati druge, živjeti s njima . Poslušnost u svijetu nam se 
pokazuje kao nužnost, kao neophodan uvjet da bi društvo uopće funkcioniralo. 
Nužnost je to koja se s poteškoćama prihvaća i kojoj se mnogi, osobito u ovo 
novije vrijeme, protive. 

No nas ovdje ne zanima poslušnost općenito nego redovnička 
poslušnost. O njoj je Drugi vatikanski ustvrdio: “Po zavjetu poslušnosti 
redovnici prinose Bogu kao žrtvu samih sebe potpuno posvećenje vlastite volje 
i time se stalnije i sigurnije sjedinjuju s božanskom spasiteljskom voljom. Zato 
po primjeru Isusa Krista, koji je došao vršiti volju Očevu te uzevši oblik sluge 
po muci naučio pokornosti - redovnici se na poticaj Duha Svetoga u duhu vjere 
pokoravaju poglavarima, koji zamjenjuju Boga. Time se pod njihovim vodstvom 
stavljaju u službu svojoj braći i Kristu, kao što je i sam Krist, po svojoj 
pokornosti Ocu, poslužio svojoj braći i život svoj dao kao otkupninu za mnoge. 
Tako se tješnjom vezom uključuju u službu Crkve i nastoje doseći mjeru dobi 
punine Kristove.” 5 Redovnici, dakle, odričući se svjesno i slobodno svoje volje 
poradi Boga podlažu se svojim zakonitim poglavarima kako bi se što potpunije 
suobličili poslušnome Kristu. Zavjet redovničke poslušnosti čin je kojim 
redovnik prinosi Bogu darove svoga uma, volje i srca i sve naravne i nadnaravne 


5 Perfectae caritatis, br. 14. 

darove. To se redovito događa prihvaćanjem i vršenjem povjerenih dužnosti u 
zajednici. Takva poslušnost nastavlja Kristovu poslušnost u svijetu koja se 
usavršuje patnjama i žrtvama sudjelujući na taj način u Kristovu djelu 
otkupljenja i spasenja. Za Balthasara “svijet nije bio spašen govorom i činima, 
niti Isusovim čudesima, nego jedino poslušnošću do smrti u napuštenosti sa 
strane Oca.” 6 Kristovom smo poslušnošću, dakle, spašeni a po vlastitoj 
poslušnosti, koja je put koji nas suobličuje Kristu i vodi k Ocu, sudjelujemo u 
Kristovu spasitelj skom planu. Poslušnošću dakle istovremeno nasljedujemo 
Krista i sudjelujemo u njegovu spasenjskom poslanju. 

Kršćanska poslušnost nije svrha samoj sebi. Ona je put Bogu, a krajnji 
cilj joj je sjedinjenje s Bogom. Njezin korijen ne izvire iz ljudske psihologije i 
logike, već pripada Otajstvu Kristova posluha Ocu. Njezini temelji su duhovne 
naravi: vjera i ljubav prema Bogu i bližnjemu, Kristova poslušnost i Kristov 
križ. Ima kristološki i teocentrični karakter, nasljedujući Krista usmjerena je 
Ocu. 

Evanđeoski zavjet poslušnosti je poziv koji proizlazi iz Kristove 
poslušnosti “do smrti”. Koji slijede taj poziv izražen riječima “idi za mnom” 
ulaze u samu bit čitave ekonomije otkupljenja. Obdržavanjem poslušnosti žele 
postati izabrani sudionici poslušnosti onoga “samoga i jedinoga”, po čijoj 
poslušnosti mnogi postaju pravednici. Prihvaćajući poslušnost posvećene osobe 
nastoje otkriti vlastitu ulogu u Kristovu otkupljenju i svoj vlastiti put posvećenja. 
A to je put koji je Krist opisao u Evanđelju govoreći toliko puta o vršenju volje 
Božje 7 i o stalnom traženju te volje. 8 Podložnost volji Božjoj i poslušnost 
njegovu zakonu u svakom staležu stav je kršćanskog života. Ipak, u redovničkom 
staležu zavjet poslušnosti usađuje u srce svakoga obvezu da se na poseban 
način poveže s Kristom “poslušnim do smrti”. 

Tko je poslušan? Možemo li u svakodnevnom životu u konkretnim 
primjerima istaknuti ponašanje koje bi bilo u skladu s poslušnošću? Možemo. 
Evo nekih primjera. Poslušan je onaj koji se ne vrti oko samoga sebe i nije svoj 
vlastiti štovatelj. Onaj tko osluškuje što od njega traži trenutak kad je naišao na 


6 A. Nadrah, Za Kristom, Smisao posvećenog života, KVRPJ, Zagreb, 1991., str. 58. 

7 “Djelo je moje vršiti volju onoga koji me posla i dovršiti djelo njegovo” (Iv 4,34) ili “Ja ne tražim 
svoje volje, nego volju onoga koji me posla.” (Iv 5,30). 

8 Usp. Papa Ivan Pavao II., Redemptionis donum , Apostolski nagovor redovnicima i redovnicama o 
njihovu posvećenju u svjetlu tajne Otkupljenja ; Uzeto iz: V. Nuić, Crkveni dokumenti o posvećenom 
životu , HKVRP, Zagreb, 1997., str. 227-228. 

Božju volju, te je spreman učiniti ono što spozna da Bog od njega traži. Poslušan 
je i onaj tko se zna zbog drugih odreći svojih želja, predrasuda i koristi, tko 
zna surađivati s drugima i tko je sposoban prihvatiti kritiku. Jednostavno 
možemo zaključiti kako je poslušnost uvjet za služenje drugima. 

Ispravno shvaćena poslušnost nema ništa zajedničkog s autoritarizmom 
niti s “raspamećivanjem” podložnika. Ne radi se, pak, ni o beskičmenjaštvu ili 
sluganstvu od strane podložnika. Poslušnost jedino ima smisla ukoliko se 
iskazuje Bogu, jedinom i apsolutnom gospodaru naših života. No postavlja se 
pitanje kako znati što Bog hoće od nas? Kako nam progovara? Vrlo su rijetki 
slučajevi u kojima Bog izravno u dušu obznanjuje svoju volju. Dakako 
isključujući one koji vlastitu fikciju smatraju Božjom voljom. No, Bog osim 
što je transcendentan, nedokučiv i neizreciv on nam je i blizu. Blizu nam je i 
objavljuje nam se po ljudima i kroz njih progovara. Prije svega po onima 
kojima smo u zajednici povjereni i koji se brinu da zajednica, čiji smo članovi 
skladno ostvaruje svoje poslanje. Poslušnost je, dakle, utemeljena u dubokoj 
vjeri da Bog preko Duha Svetoga vodi Crkvu i njezine službenike na putu 
spasenja u Bogu. 

Kristova poslušnost 

Na mnogo mjesta u Novom zavjetu govori se o Kristovoj poslušnosti 
Ocu. Jedan od ponajboljih tekstova o Kristovoj poslušnosti donosi nam apostol 
Pavao u Poslanici Filipljanima, u kristološkom himnu govoreći o Kristu kao o 
Božjem sluzi: “On, trajni lik Božji, nije se kao plijena držao svoje jednakosti s 
Bogom, nego sam sebe ‘oplijeni’ uzevši lik sluge, postavši ljudima sličan; 
obličjem čovjeku nalik, ponizi sam sebe, poslušan do smrti, smrti na križu. 
Zato ga Bog preuzvisi i darova mu Ime, Ime nad svakim imenom” (Fil 2, 6-9). 
Navedene Pavlove riječi sadrže samu bit otkupljenja. U toj stvarnosti i na prvom 
mjestu, kao njezin bitni dio nalazi se Kristova poslušnost. Upravo to Pavao 
potvrđuje u Poslanici Rimljanima kada kaže: “Kao što neposluhom jednoga 
čovjeka mnogi postadoše grešnici, tako će i posluhom Jednoga mnogi postati 
pravednici” (Rim 5, 12). Tim riječima Pavao ističe otkupiteljsko značenje 
Kristova posluha Ocu uspoređujući ga, pritom, s neposlušnim Adamom. 

Poslušnost je temeljni Isusov stav u odnosu prema Ocu. Sav Isusov 
život, nauk i djelovanje u funkciji je ispunjenja volje Očeve. U Ivanovu 
evanđelju nalazimo tekst koji nam govori kako je Krist u cijelosti upravljen k 

Ocu i vršenju njegove volje. “Moja se hrana sastoji u tom da vršim volju onoga 
koji me poslao i dovršim njegovo djelo” (Iv 4, 34). Kad je Isusu bilo dvanaest 
godina ostao je u hramu, jer je to bila Očeva volja. Živi iz posluha Ocu u 
Nazaretu nepoznat trideset godina. Poslušnost Ocu bila mu je posebno teška u 
vrijeme muke, ali i tada se Isus pokorava Ocu. Muka i smrt na križu predstavljaju 
vrhunac Kristove poslušnosti: “Oče! Ako hoćeš, otkloni ovu čašu od mene. Ali 
ne moja volja, nego tvoja volja neka bude” (Lk 22, 42). Već tamo od molitve u 
Getsemanskom vrtu Kristova potpuna spremnost da vrši volju Očevu puna je 
trpljenja i postaje ona poslušnost “do smrti, smrti na križu” o kojoj govori 
apostol Pavao. O tome govori i Ivan evanđelist: “Kad podignete Sina Čovječjega 
tad ćete saznati da Ja jesam i da ništa od sebe ne činim, već da govorim ono što 
me Otac nauči. . . Ja uvijek činim ono što je njemu ugodno” (Iv 8, 28). Iz ljubavi 
prema Ocu Krist je kao čovjek svoju volju u potpunosti podvrgao volji Očevoj. 
Isusovo podvrgavanje volji Očevoj značilo je istinsku žrtvu. Kristovo uskrsnuće 
dokaz je daje na njegovu ljubavlju i žrtvom prožetu poslušnost, Otac uzvratio 
velikom ljubavlju. 

Poslušnost i predanost u Očevu volju bila je plod Isusova srca, njegove 
preduboke ljubavi prema Ocu. Isus nije imao ništa svoga. Sve je bilo Očevo. 
Njegove misli, riječi, djela, njegova volja, na koncu njegov život, sve je to 
Očevo. Kod Krista poslušnost i ljubav u odnosu prema Ocu idu zajedno, 
nerazdvojne su. Posluh je izraz ljubavi. Otac ljubi Sina, a Sin mu se posve 
izručuje u poslušnosti, prožetoj ljubavlju. Međusobna veza Oca i Sina jest Duh 
Sveti. Sve Isusovo spasenjsko djelovanje, od utjelovljenja do poslanja Duha 
Svetoga na Duhove, vršilo seje pod vodstvom i po djelovanju Duha Svetoga. 
Duh Sveti gaje tako vodio i nadahnjivao daje uvijek ispunjao Očevu volju. Za 
Kristovu ljubavlju prožetu poslušnost Ocu možemo reći kako ima narav zavjeta, 
odnosno prazavjeta koji je temelj svim drugim zavjetima. 

Franjevačka poslušnost - nasljedovanje Isusova posluha Ocu 

Život i djelovanje Isusove braće ne može biti drugačije i od Isusova. 
Ocu treba jednako odgovoriti kao što je i Isus odgovorio: “Oče, budi volja 
tvoja”. Sve ono što smo prethodno rekli o zavjetu poslušnosti odnosi se i na 
franjevačku poslušnost. Ovdje ju na poseban način obrađujemo kako bismo 
istakli Franjino shvaćanje poslušnosti. Sv. Franjo, osnivajući svoje bratstvo, 
ne predviđa ustaljene strukture po kojima bi ono funkcioniralo, nego način 

očuvanja jedinstva vidi u ozračju poslušnosti. O njoj govori već na početku u 
prvom poglavlju jedinstvenog Pravila: “Brat Franjo obećava poslušnost i 
poštovanje gospodinu papi Honoriju i njegovim zakonitim nasljednicima i 
Rimskoj Crkvi. A ostala braća dužna su slušati brata Franju i njegove 
nasljednike”. 9 

Nadalje, poslušnost je za Franju krepost koja ostavlja najviše prostora 
za pohvalu: “Gospođo sveta Ljubavi, neka te Gospodin uzdrži s tvojom sestrom 
svetom poslušnošću. . . Sveta poslušnost suzbija sve tjelesne i pohotne sklonosti 
i kroti tijelo da bude poslušno svom bratu, i potiče čovjeka da bude poslušan 
svim ljudima ovoga svijeta”. 10 

Sv. Franjo od poslušnosti čini jednu od svojih najvećih obveza. O njoj 
često govori i na mnogo mjesta je spominje u svojim spisima. U trećoj opomeni 
o savršenom posluhu piše: “Gospodin kaže u Evanđelju: Tko se god ne odreče 
svega što posjeduje, ne može biti moj učenik; i: tko htjedne sačuvati svoj život, 
izgubit će ga. Onaj čovjek ostavlja sve što ima i gubi svoj život koji se potpuno 
po posluhu predaje u ruke svoga starješine, i što god učini ili rekne, za što zna 
da nije protiv volje ako je dobro ono što čini, to je pravi posluh. I ako bi podložnik 
koji puta smatrao daje nešto bolje i korisnije za njegovu dušu od onoga što mu 
poglavar naređuje, neka ono svoje dragovoljno žrtvuje Bogu a ono poglavarevo 
nastoji izvršiti. Jer ovo je pravi i pun ljubavi posluh koji udovoljava Bogu i 
bližnjemu. Ako poglavar zapovijeda nešto što je protiv njegove savjesti, iako 
ga ne mora poslušati, neka se ne razilazi s njim. I ako bi ga netko progonio 
zbog toga, neka, ga još više radi Boga ljubi, jer tko radije trpi i progon nego da 
se razilazi sa svojom braćom, taj ostaje u pravom posluhu, jer zalaže svoj život 
za braću svoju.” * 11 A u dvadeset trećoj opomeni o poniznosti dodaje: “Blago 
sluzi koji strpljivo podnese upozorenje, opomenu i ukor, smjerno posluša, 
iskreno prizna i dragovoljno dade zadovoljštinu! Blago sluzi koji nije brz na 
ispričavanju i ponizno podnese sramotu i ukor za prekršaj kad i ne počini 
grijeha!” 12 

Franjevac mora sve ostaviti, svega se odreći i samoga sebe, biti sav u 
Gospodinovu vlasništvu i pustiti da ga vode poglavari zastupnici Božji. Takva 


9 Pravilo, Generalne konstitucije i Generalni statuti reda Manje braće ; Uredio: N. Vukoja, Brat 
Franjo, Zagreb, 1988., str. 5. 

10 S. Marija od Presvetog srca (A. Petričević), Spisi sv. Franje i sv Klare Asižana, Symposion, Split, 
1991., str. 146-147. 

11 P. G. Montorsi, nav. dj ., str. 264. 

12 Isto. 

poslušnost moguća je samo u vjeri koja je čvrsto uvjerena da Bog djeluje u 
Crkvi i vodi svoje po službama koje u njoj postoje. Ne mora se slušati samo 
onda kad se nešto zapovijeda nego to treba biti stav cijeloga života. Kad je 
poglavar s nama i kad smo sami. Žrtva poslušnosti uvodi nas u žrtvu Krista. 
Poslušnošću s njim sudjelujemo u daru njegova otkupljenja, ostvarujemo s 
njime žrtvu vlastite volje da bi u svakom bio proslavljen Bog. 

U poglavaru redovnik franjevac ne smije gledati čovjeka nego Onoga 
iz ljubavi prema komu je postao podložnik. Franjo, dakle, promatra poslušnost 
kao izvornu bogoslovnu krepost koja se izravno odnosi na Boga. Bog joj je i 
cilj i motiv. Poslušnost je ime za ljubav koju čovjek, a redovnik osobito, ima 
prema svom Stvoritelju i Ocu. 13 Kod Franje su pojmovi poslušnost i ljubav 
tako tijesno povezani da ih se može uzajamno mijenjati. Poslušnost i ljubav 
dva su pojma koja označavaju jednu te istu stvarnost. Poslušnost se izjednačuje 
s bratstvom, s osjećajima za drugoga. Svatko treba unutar bratstva pronaći 
slušatelja. Ako je u nevolji mora osjetiti daje njegov brat za njega kao prava 
majka koja sluša i pomaže. Ako je netko sagriješio, mora znati da će brat pun 
razumijevanja prikloniti uho i posredovati Božje oproštenje. Svaki brat mora 
biti slušatelj sposoban slušati druge bez predrasuda i s razumijevanjem. Ono 
“slušati” uvijek je povezano sa “služiti”. Brat je zato kao slušatelj u isto vrijeme 
i služitelj drugima. Sam Franjo primjer je i ogledalo takve poslušnosti. Znamo 
kako je Franjo, premda je bio iznad cijeloga bratstva, postavio jednoga brata 
sebi za gvardijana i njemu se ponizno i pobožno pokoravao, kako bi otklonio 
svaku prigodu za oholost. 14 Franjo je odgajao svoje sinove ne riječima, nego 
djelima i primjerom života. Od njega i potječe ona glasovita rečenica: 
“Propovijedajte na sve načine, a po potrebi se poslužite i riječima”! Poglavarima 
Franjo naređuje da budu služitelji. Zato ih i naziva ministri — poslužitelji, sluge. 
A u Nepotvrđenom pravilu govori: “Neka se ministri sjete što veli Gospodin: 
‘Nisam došao da mi služe, nego da služim’... Neka se nitko u ovom redu ne 
naziva ‘prior’ nego neka se svi općenito nazivaju braćom i neka peru noge 
jedan drugom”. 15 Poglavari kako vidimo nisu za Franju kao oni koji upravljaju 
drugima, nego oni drugu braću trebaju predusretati pozornošću, malenošću i 
služenjem. 


13 Usp. G. Bini, Franjevački Red danas , Rim 2000., str. 32-33. 

14 U Oporuci piše: “Iskreno ću slušati poglavara bratstva i gvardijana kojeg mi on dadne. I tako želim 
biti predan u njegove ruke, da ne mogu nikamo ići niti što učiniti protiv njegova volje”. 

15 S. Marija.../ 2 ćzv. dj., str. 126. 

Poslušnost je i sinonim s malenošću. Biti pozoran, služiti, poslušati - to 
su vrijednosti koje se uvijek mogu usavršavati. Braća su u početku bili tako u 
poniznosti i ljubavi utemeljeni i ukorijenjeni da su jedan drugoga poštivali kao 
oca. Svi su se posvema prepuštali poslušnosti, neprestano su bili spremni poslušati 
volju onoga koji im je nešto nalagao. Ljubav koja ih je vodila da druge cijene 
više nego same sebe, ista je ona ljubav koja je i Boga pokrenula da postane 
čovjekom i da bude poslušan. Poradi te ljubavi koja je u konačnici Bog, oni 
mogu u drugome prepoznavati svoga gospodara dok mu se pokoravaju i dok 
mu služe. 16 Tako je to bilo u počecima reda. Kako je danas - to najbolje sami 
znamo. 

Zavjetom poslušnosti redovnici u potpunom priznanju ispovijedaju Boga 
svojim Ocem. Kvaliteta poslušnosti izražava kvalitetu našeg sinovskog odnosa. 
Uzdamo se u Boga i poput djeteta se bezbrižno 
prepuštamo, sve prihvaćamo, ne brineći se za sutra, jer 
Otac nebeski se brine za nas. Takvo povjerenje ne 
izražava se samo predanjem nego i traženjem Očeve 
volje. Njegova volja svim upravlja, sve vodi svome cilju, 
sve ispunja, sve ostvaruje. Stoga tražiti njegovu volju 
znači biti mudar. Posjedovati strast za prihvaćanjem i vršenjem Božje volje, znači 
proglašavati i priznati kako vlastitu kratkovidnost i ograničenost, tako i prisutnost 
u svome životu Oca koji ima svoje planove s nama. 

Poslušnost i sloboda 

Znamo daje poslušnost samo drugo ime za mnoštvo odnosa u društvu 
koji su neophodni kako bi ono funkcioniralo. Znamo također kako svugdje 
treba biti reda, a da bi ga bilo treba se znati tko zapovijeda a tko sluša. Nema 
ljudskog bića koje ne bi bilo u nekoj ovisnosti, a oblici ropstva toliko su brojni 
da ih ni prebrojiti ne bismo mogli. No ipak, uza sve navedeno, ne zvuči li 
redovnički zavjet poslušnosti kao skandal za svijet koji teži za slobodom i 
neovisnošću kao svojim najvećim vrednotama. Jesu li poslušnost i sloboda 
suprotstavljeni pojmovi? Na koncu protivi li se poslušnost temeljnim 
vrijednostima svakoga čovjeka? O ovim pitanjima mnogo se raspravljalo a 



16 Usp. A. Rotzetter & T. Matura, Živjeti evanđelje s Franjom Asiškim, Zagreb, 1984., str. 66-71. 

plod tih rasprava ušao je i u najnovije crkvene dokumente o redovničkom životu 
uopće. 

Ukratko. Prvo moramo definirati što je sloboda. Ako slobodu shvaćamo 
kao slobodni i svjesni izbor dobra i razvijanja odnosa ljubavi prema Bogu i 
čovjeku, onda sloboda i poslušnost nisu suprotstavljene jedna drugoj. 

Redovnička poslušnost čvrsto oslonjena na svoje duhovne temelje, ne 
samo da se ne protivi slobodi i drugim spomenutim vrijednostima, već ona 
pomaže čovjeku doći do istinske slobode, ona je osobni izraz slobode. Tako 
Drugi vatikanski koncil među dobra redovničkog staleža ubraja i “slobodu 
osnaženu poslušnošću” (LG 43) te ističe da on nipošto ne umanjuje dostojanstvo 
ljudske osobe, nego je, povećanu slobodom djece Božje, dovodi do zrelosti” 
(PC 14). 

I apostolska pobudnica o posvećenom životu i njegovu poslanju u Crkvi 
i svijetu “Vita consecrata” govoreći o odnosu slobode i poslušnosti donosi: 
“Nema proturječja između poslušnosti i slobode. Uistinu, držanje Sina otkriva 
tajnu ljudske slobode kao hod poslušnosti prema Očevoj volji i tajnu poslušnosti 
kao hod postupnog osvajanja prave slobode”. 17 Zavjetovana poslušnost, dakle, 
ne dokida i ne ograničava našu osobnu slobodu nego njome bezuvjetno 
prihvaćamo da nas netko Drugi vodi dalje od naših želja i nesigurnosti jer bolje 
od nas zna što je za nas dobro i kako ćemo brže i sigurnije postići puninu 
dostojanstva djece Božje. 

Uvažavajući procese i promjene u duši i mentalitetu današnjih ljudi, od 
poslušnosti želimo otkloniti onaj “juridički” kruti duh i umjesto njega želimo 
uspostaviti jedan ljudski, bratski, prijateljski odnos suradnje poglavara i 
podložnika obogaćen obostranim razumijevanjem i poštovanjem. Poglavari 
svakako trebaju kroz dijalog i obostrano razumijevanje podložniku pomoći 
svojim pristupom da on zapovijed doživi kao svoju, kao svoj izbor a ne kao 
nešto strano i nametnuto. Neizbježno će uvijek postojati napetost između procesa 
dijaloga, traženja suglasja, i predavanja sebe u ruke braće, ali to je plodonosna 
napetost više nego postignuti kompromis. 18 


17 Papa Ivan Pavao II., Vita consecrata, Apostolska pobudnica o posvećenom životu i njegovu poslanju 
u Crkvi i svijetu , KS, Zagreb, 1996., str. 152. 

18 Usp. T. Radcliffe, Redovnici, jeste li sretni?. Dominikanska naklada Istina, Zagreb, 2001., str. 29. 

Redovnik polaže svoje zavjete pod uvjetom da ono što mu bude naređeno 
da se slaže s njegovom savješću. Ne polaže se zavjet poslušnosti samo zato da 
bi besprijekorno funkcionirao “sustav” niti da bi se održavale beživotne 
strukture, nego zato da se po njemu lakše pronalazi i vrši volja Božja. Volja 
Božja i savjest pojedinog redovnika okvir su izvan kojega ne smije ići odluka 
poglavara, jer i poglavar je tu da vrši volju Božju, a ne svoju ! 19 

Poslušnost možemo gledati kao korektiv i snagu koja je znak protivan 
slobodi bez odgovornosti razonodi i blagostanju bez solidarnosti. Poslušnost 
ne pretpostavlja pasivnost, redovnika kao “mrtvo puhalo” koje će se kotrljati 
gdje ga poglavar gume. Naprotiv, poslušnost pretpostavlja angažirane osobe, 
spremne upotrijebiti slobodu, razum i volju na dobro ljudima i na slavu Bogu. 
Poslušnost nije svrha samoj sebi. Cilj joj je dati slavu Bogu, služiti ljudima i 
vlastito posvećenje. Anthony de Mello negdje je zapisao kako poslušnost 
obdržava pravila, ali ljubav zna kada ih treba prekršiti. 

Služenje, drugo ime za poslušnost, je unutar crkvenog shvaćanja 
diakonie, poslanja Crkve, redovitog i svakodnevnog rada članova Crkve 
samorazumljiv pojam. Iziđemo li izvan crkvenih okvira ono ima negativan i 
zastarjeli prizvuk. Tendencija je služenje u odnosu prema Bogu promatrati kao 
oslobođenje, dočim se služenje u odnosu prema čovjeku gleda kao ropstvo 
kojeg se svakako treba osloboditi. Služenje je ponižavajuće u optici modernog 
čovjeka koji se mjeri prema stupnju slobode i neovisnosti. 20 No, pitamo se kako 
služiti Bogu ako ne preko čovjeka, služeći mu? 

Zaključak 


Sve ovo što je prethodno napisano o poslušnosti ima li uopće smisla za 
današnjeg čovjeka? Reći će netko: Nije li to samo lijepa priča, posebno ono o 
vladanju poglavara koje se predstavlja i krije pod krinkom služenja. Ne čini li 
se stoga da i Nietzsche ima pravo kad govoreći o kršćanstvu kaže: “A ovo 
licemjeije smatram u njih najgorim: što se i oni koji zapovijedaju pretvaraju da 
imaju kreposti onih koji služe ”. 21 Ipak mislimo kako ni Nietzsche niti oni koji 


19 Usp. Š. Marasović, Demos ante portas, Crkva u Hrvatskoj pred demokratskim izazovima, CUS, 
Split, 2002., str. 327. 

20 Usp. A. Vučković, Služenje kao susretište crkvenih i društvenih služba , BS 72 (2002), br. 2-3, str. 
406. 

21 F. Nietzsche, Tako je govorio Zaratrustra , Naprijed, Zagreb, 1991., str. 150. 

bi slično razmišljali nemaju pravo i kako crkvene službe i poslušnost nipošto 
ne predstavljaju paravan za dokazivanje vlastite moći. Poslušnost i služenje za 
redovnike i općenito za službenike Crkve načinje življenja vlastitog poziva i 
poslanja. Poslušnost koja je usko povezana s služenjem, ne ostvaruje se samo 
u okviru onoga što zahtijeva služba, nego zahvaća cijelu osobnost redovnika. 
Stoga služenje kroz poslušnost u Crkvi nije način govora iza kojega se krije 
volja za moć nego je zastupanje onih koji nemaju glasa i koji se nalaze na rubu 
društva. Služenje, dakle, predstavlja jasno opredjeljenje i aktivno zauzimanje 
Crkve za siromašne i obespravljene, a ne tek deklarativnu podršku. 

Redovnički zavjeti stoga su proročki znak, putokaz današnjem čovjeku, 
protuodgovor na pogrešno shvaćanje slobode, poziv na ispit savjesti i 
premišljanje u shvaćanjima čovjeka, njegova cilja i poslanja u svemiru. Oni su 
znak nade za bolji, čovječniji svijet sutrašnjice. Istinsko življenje redovničkih 
zavjeta najrazumljiviji je govor o Bogu i najsnažnije svjedočanstvo. To je govor 
života, a život je najbolja propovijed! 

Fra Ivica Jurić 


KRŠĆANIN - NOSITELJ MIRA DANAS 

Bitna poruka koju je Isus Krist donio na svijet može se svesti na ove 
riječi: Mir vama! Taj pozdrav koji je uputio učenicima nakon svog uskrsnuća, 
treba obilježiti svaki kršćanski navještaj. Jer kršćanstvo je prvotno poruka mira, 
koja se stavlja pred čovjeka kao ponuda od samoga Boga. 

Padom u grijeh čovjek je odbio iskonsko stanje mira i blaženstva u 
potpunoj harmoniji odnosa s Bogom i bližnjim. Po Kristovoj muci i uskrsnuću, 
Bog želi čovjeku ponovno ponuditi mogućnost povratka. No, čovjek u svojoj 
slobodi može odbaciti i tu ponudu Božje ljubavi. 

Kristov život i djela opisani u Evanđelju i preneseni Predajom trajno su 
mjerilo istinskog života za svakog kršćanina. Poruka mira osobito je potrebna 
današnjem čovjeku, koji je izgubljen u vrtlogu svekolikog razvoja. Mnoga 
dostignuća, nezamisliva čak prije nekoliko desetljeća, olakšala su u mnogočemu 
život današnjeg čovjeka, ali, unatoč tolikom napretku, u samom čovjeku postoji 
nezadovoljstvo s postojećim, jer je zbog neprekidne težnje za korisnošću u 

njemu ostao nemir. Sve ovo povod je i mnogim ratovima i nemirima koji se 
neprestano događaju u različitim područjima svijeta. 

Stoga je Crkva, kao nositelj Kristove poruke pozvana biti stalni glasnik 
i poticatelj mira, tog osnovnog uvjeta za ljudskiji život na zemlji. U ovom radu 
želim najprije istaknuti neke bitne evanđeoske elemente kršćanskog mira, zatim 
ću pokušati kratko dotaknuti bitne značajke kršćanskog mira kroz povijest, da 
bih na kraju nešto rekao o ulozi i zadaćama Crkve u težnji za mir om 

1. Evanđeoska utemeljenost mira 

Svaki kršćanin kao i Crkva u cjelini neprestano su pozvani vraćati se 
na svoj temelj i izvorište: Sveto pismo. Evanđeoski tekstovi donose nekoliko 
ulomaka koji govore o miru. Ovdje ćemo iz nekoliko takvih ulomaka pokušati 
predočiti evanđeosko poimanje mira. 

Slava Bogu na visini, a na zemlji mir ljudima koje ljubi (Lk 2, 14)1 Ovaj 
veličanstveni radosni poklik anđela koji se zaorio nad Betlehemom nakon 
Isusova rođenja, izraz je novosti koja se dogodila u taj čas. Započinje jedno 
novo vrijeme. Isus Krist Božji Sin silazi čovjeku. Želeći pružiti čovjeku primjer 
istinskog ljudskog života, sam postaje čovjek. 

Iz sveukupnog Kristova zemaljskog života i djelovanja možemo 
zaključiti daje u svom zemaljskom životu imao dvostruki cilj: proslaviti Boga 
i donijeti čovjeku mir. Biblijski shvaćen, mir je u uskoj vezi sa spasenjem. Ta 
dva fenomena za biblijskog čovjeka su gotovo sinonimi, jer su sreća i 
blagostanje, koje donosi spasenje, usko povezani s mirom. 1 

Dvostruki odnos: prema Bogu i prema čovjeku nerazdruživo je povezan. 
Čovjek je često u opasnosti mnoge stvari u životu činiti zbog vlastite koristi i 
tako zapada u egoizam. U ovome nalazimo korijen samog istočnog grijeha. 
Naime, čovjek je u jednom trenutku odbio Bogu dati slavu koja mu pripada. 
Rekao je ‘ne!’ na Božje ‘da’ i tako se okrenuo od Boga. Povezanost čovjeka s 
Bogom Stvoriteljem spada u čovjekovu narav, to jedinstvo nalazi se u samoj 
biti čovjeka. Jedino u takvom odnosu čovjek dobiva istinski mir koji se onda 
prenosi na druge. 


1 Usp. J. Gnilka, Blago mirotvorcima, u “Svesci”, KS, Zagreb, 1992. str. 3. 

Blago mirotvorcima: oni će se sinovima Božjim zvati (Mt 5, 9). To je 
sedmo blaženstvo koje je Isus izrekao u svom Govoru na gori. Isus nositeljima 
mira obećaje Božje sinovstvo, koje je čovjek izgubio padom u grijeh. Ovaj 
Isusov proglas sadrži u sebi radikalnost i poziv je na aktivno ostvarivanje mira. 

Zanimljivo je primijetiti povezanost ovoga blaženstva i zapovijedi 
ljubavi prema neprijatelju. U daljnjem kontekstu govora na gori Isus je rekao: 
“A ja vam kažem: ‘Ljubite neprijatelje, molite za one koji vas progone da budete 
Sinovi svoga Oca koji je na nebesima.”’ 2 Ovdje se pokazuje sva izvornost, 
novost i ljepota kršćanske poruke. Naime, kršćanin treba biti promicatelj mira 
i nositelj ljubavi, osobito prema neprijateljima i siromasima. I upravo to čini 
čovjeka sličnim Bogu i ponovno ga stavlja u odnos sinovstva koji je vladao 
prije prvog grijeha. 

U koju god kuću uđete, najprije recite: ‘Mir kući ovoj! ’ (Lk 10, 5) Isus, 
šaljući svoje učenike propovijedati radosnu vijest, u središte stavlja pozdrav 
koj im treba započinj ati svaki kršćanski navj eštaj : ‘ Mir kući ovoj ! ’ . Ovaj pozdrav 
po Božjoj snazi danoj navjestiteljima, djelotvoran je, postaje riječ koja oslobađa 
za Evanđelje. 

Spremnost na mir i prihvaćanje mira plod je Božje milosti, ali i čovjekove 
aktivne suradnje. Evanđeoski mir je Božja ponuda čovjeku, koji ga u svojoj 
slobodi može prihvatiti ili odbiti. Zadivljujuća je ona mirnoća i sigurnost koju 
susrećemo u ljudima koji aktivno žive svoj kršćanski život u odnosu s Bogom. 

Međutim, danas velika većina ljudi u neprekidnoj žurbi koju je sa sobom 
donio suvremeni razvoj, nema vremena za susret s Bogom. Rezultati takvog 
načina života su strahoviti poremećaji kao što su stres i depresija. Traženje 
pomoći kod psihijatara i raznih tzv. iscjelitelja, ne rješava problem, nego ga 
samo skriva ili za kratko vrijeme odgađa. Međutim, rješenje se nalazi u 
evanđeoskoj poruci mira koja je, kao i u vrijeme Isusova zemaljskog života i 
djela, suvremena i vodi do istinskog oslobođenja čovjeka. 

Isus im reče: ‘Mir vama!’ Autentičnost svoje poruke mira Krist je 
potvrdio svojim uskrsnućem. Ovaj pozdrav uskrslog Krista baca novo svjetlo 
na njegovo poslanje. Isus ne samo da je nositelj mira, nego je on sam mir. 
Njegov lik je uosobljenje mira. Stoga je i kršćanin navjestitelj mira. 


2 Usp. J. Gnilka, nav. dj. str. 6. 

2. Razvoj kršćanskog mira kroz povijest 

Za razliku od grčkoga kulturnog područja gdje je mir shvaćan kao 
vrijeme bez rata i rimskog pravnog poimanja daje uloga države osigurati miran 
život građana, među kršćanima u počecima Crkve prevladava razlikovanje 
između eshatološkog mira i zemaljskog mira koji je samo blijedi odsjaj onog 
eshatološkog. Iščekivanje paruzije dovelo je do usmjerenosti prvih kršćana na 
traženje eshatološkog mira. 

Ovo razlikovanje nalazimo i kasnije kod sv. Augustina. On u svom 
glasovitom djelu: “De civitate Dei” govori o kršćanskim mirovnom poretku 
utemeljenom na pravdi i miru. Međutim, mir koji je stvorio car Konstantin, ne 
izjednačuje se s kršćanskim mirom koji je donio Krist. Zemaljska država ima 
malo mira (nonnullus pax), koji izvire iz iskonskog mira (tanquilitas pax) koji 
je svojstven Bogu i koji je temelj novog poretka koji se sastoji u predanju Bogu 
i ljubavi prema bližnjemu . 3 

U razdoblju srednjega vijeka dolazi do preokreta. Sveukupna društvena 
i politička stvarnost prožeta je kršćanstvom i javlja se potreba za novim načinima 
promicanja mira. S obzirom na to potrebno je istaknuti nastajanje mnoštva 
malih zajednica, tijekom cijeloga srednjeg vijeka. Njihove težnje uistinu 
možemo svesti na življenje kršćanske poruke mira. 

S vremenom kršćanske države za očuvanje mira i pravednosti osnivaju 
sudišta, a stvaranjem modernih država stvara se unutardržavni prostor mira. 
Modema država posreduje mir snagom političkog dogovora i vladajućeg poretka 
u društvu. Također se razvija ideja o međunarodnom pravu, koja u sebi sadrži 
napore Crkve za općim mirom. 

3. Doprinos Crkve miru danas 

S obzirom na današnju krizu mira u svijetu potrebno je progovoriti o 
uloži Crkve u promicanju mira u današnjem društvu. Brojni dokumenti i nastupi 
trojice zadnjih papa: Ivana XXIII., Pavla VI. i osobito Ivana Pavla II. ukazuju 
na mnoge probleme današnjeg društva pozivajući čovječanstvo na mir. Tako 
Ivan XXIII. u enciklici Pacem in terris na samom početku naglašava kako mir 


3 Navedeno prema: H. Maier, Kršćanska mirovna misao i mir među državama novoga doba , u 
“Svesci”, KS, Zagreb, 1992. str. 18. 

može postojati samo savjesnim održavanjem naravnog reda što gaje Stvoritelj 
postavio. 

Mnogi dokumenti također upozoravaju odgovorne u društvu da se 
prestane s utrkom u naoružanju i da se među svim ljudskim društvima uspostavi 
iskreni dijalog. Glavni kriterij u odnosima među ljudima, kako unutar država, 
tako i među različitim narodima, u današnjem društvu, redovito je interes i 
korisnost. Međutim ljudski odnosi trebaju se temeljiti na istini i uskladiti s 
pravednošću. 

Velike razlike između bogatih i siromašnih trebaju se smanjiti 
raspodjelom bogatstva. Među ljudima treba vladati duh opće solidarnosti. 
Solidarnost nam pomaže da drugoga ne promatramo kao sredstvo, nego kao 
brata, koji je stvoren na sliku Božju. Socijalno treba pobijediti ekonomsko. 
Stoga težnja za mirom i pravdom treba krenuti od svakog pojedinca, jer svaki 
čovjek mora dati svoj doprinos u stvaranju mira. 4 

Govoreći o toj problematici prefekt kongregacije za nauk vjere kardinal 
Joseph Ratzinger 5 ističe povezanost mira i pravednosti, a sva narušavanja mira 
u današnjem svijetu svrstao je u četiri skupine: 

1) opasnost od svjetskog rata 

2) pojedinačni ratovi u različitim dijelovima svijeta 

3) gubitak unutrašnjeg mira u državama koji se događa 
zbog tzv. oslobodilačkih grupa koji stvaraju slobodu 
bez pravde i mira 

4) privid pravnog poretka i mira koji stvaraju grupe na 
svoj vlastiti način (Hitler, Musolini...) 

Kriza današnje društva, kad je govor o miru, prema Ratzingeru, leži u 
trećem i četvrtom obliku narušavanja mira. Naime shvaćanje mira i pravednosti, 
u ovakvim slučajevima, podvrgnuta je volji onoga koji ima vlast. Odbacuje se 
bitni sadržaj koji mir i pravednost imaju u sebi. 


4 Poziv na mir nalazimo u mnogim o Papinim enciklikama, dokumentima, govorima. Usp. osobito one 
koje su sabrane u knjizi; Sto godina katoličkog socijalnog nauka (Socijalni dokumenti Crkve), KS, 
Zagreb, 1991. 

5 O doprinosu Crkve miru i pravednosti kard. J. Ratzinger piše u članku: Zadaća religije u odnosu na 
sadašnju krizu mira i pravednosti, Svesci, KS, Zagreb, 1992. str. 12-17. Ovdje donosim neke važne 
naglaske. 

Ovakvo razmišljanje nalazimo i kod engleskog filozofa T. Hobbesa koji 
tvrdi da auktoritet čini zakon. Iz ovog proizlazi daje zakon provođenje volje 
trenutno jače grupa, a njegova važnost gubi se s odlaskom te grupe s političke 
scene. 

Slično ovome često se može čuti izreka: Korist, a ne istina čini mir. Mir 
tako shvaćen nalazi se u službi egoizma i kao takav gubi svoje temeljno značenje. 

Iz ovih tvrdnji Ratzinger zaključuje da pravo može biti djelotvorna snaga 
mira, samo onda kada njegovo mjerilo ne leži u ljudskim rukama, nego u 
Transcendentnom. 

U ovom kontekstu Crkva mora danas osuvremeniti osnovna mjerila 
pravednosti, koja je primila od Krista. Kršćani trebaju kroz Krista gledati svaku 
stvarnost. Kao što u čovjeku postoji težnja za vlašću, autoritetom, korisnošću, 
u njemu također postoje i težnje za istinskim mirom, pravednošću, istinom. 
Ove težnje ne smiju biti nadvladane, a snagu za pravilnu realizaciju tih težnji 
kršćanin nalazi u Kristu. 

Veliku ulogu Crkva ima u odgoju društva. Potrebno je među ljudima 
stvoriti osvjedočenost za neizmjemost, veličinu i bogatstvo kršćanske poruke 
mira. Zadaća Crkve je i razbijati pozitivističke okamine nagomilane u svijesti 
današnjeg čovjeka, te učiniti čovjeka prijemljivim za istinu. 

Crkva danas ne smije stajati po strani, nego se mora uključiti u javno 
djelovanje u društvu, te biti u ulozi savjetnika mira. Kršćanski mir rađa se iz 
ljubavi koju je Krist prema nama pokazao na križu. Toj ljubavi Crkva treba 
dati društveno proživljena obličja. 

U današnjem svijetu na mnogim mjestima vode se ratovi, ugrožavaju 
se temeljna prava čovjeka, kao bića koje ima dostojanstvo i koji je stvoren na 
sliku Božju. Odgovor Crkve na takva stanja treba se sastojati u poticanju na 
pomirenje i dijalog. On mora u svim, pa i najtežim trenucima biti nositelj nade 
u bolje sutra. 

Ovi vapaji za mirom i pravdom pokazuju svijest odgovornosti Katoličke 
crkve daje pozvana biti glasnica savjesti svih ljudi i u svim društvima. Stoga 
su svi kršćani pozvani dati svoj doprinos toj zadaći koju im je Krist povjerio: 
Crkve daje pozvana biti glasnica savjesti svih ljudi u svim društvima. Stoga su 
svi kršćani pozvani dati svoj doprinos toj zadaći koju im je Krist povjerio: da 
budu nositelji mira u današnjem nemirnom svijetu. 

Iako se težnja za mirom nalazi u najvećoj dubini ljudskog srca, iako 
spada u najdublje potrebe ljudskog bića, svjedoci smo da je mir često narušen. 
Prema istraživanjima, kako kaže današnji predsjednik papinskog vijeća: 
Pravednost i mir, kardinal Roger Etchegaray, od drugog svjetskog rata do danas 
u svijetu je bilo samo 60 dana stvarnog mira. 6 

Kao kršćani pozvani smo biti nositelji mira u današnjim svijetu. Jakost 
i snagu nalazimo u Kristovim obećanjima danima u Evanđelju. Tu poruku mira 
treba prosljeđivati i obogaćivati svaki kršćanin. Danas je osobito potrebno 
svjedočanstvo života. Autentični i istinski kršćanski život utemeljen na ljubavi 
po uzoru na Krista treba postati znak koji će provocirati današnjeg čovjeka i 
neprestano ga pozivati na ostvarenje mira u svom vlastitom životu, pa tako i u 
svijetu. 

Fra Jure Hrgović 



6 Usp. R. Ethegaray, što Crkva kaže o miru i što čini za mir, u CuS, 2, 1992. str. 58. 

RADIKALNOST - IZAZOV PROSJEČNOSTI 


Neki su ljudi kadri sve učiniti kako bi postigli uspjeh u životu. 
Sportaši ustrajno vježbaju da se usavrše u određenoj sportskoj disciplini; 
glazbenici će vježbati svakodnevno satima kako bi što bolje svirali određeni 
instrument... Mnoštvo je takvih primjera u kojima ljudi sve poduzimaju, podnose 
golem napor, odriču se svakojakih stvari ne bi li postigli određeni cilj u svome 
životu. Mnogi se, s druge strane, zadovoljavaju nekakvom osrednjošću, čak 
egzistencijalnim minimumom. Mnogi će studenti odustati od ustrajnog 
studiranja zaustavljajući se na solidnom ili prolaznom uspjehu. Možda je 
aktualniji primjer osoba s viškom kilograma koje su svjesne svog problema, 
žele ga riješiti, ali ne ide. Držim da je temeljni razlog njihova neuspjeha u 
inertnosti, tromosti volje. Naime, uspješna dijeta zahtijeva discipliniranost 
u provođenju, zahtijeva mnogo truda i muke u vježbanju, što te osobe lako 
obeshrabri, razočara. Najednom od početnog zanosa dolazi do mlitavosti i 
bezvoljnosti. Priželjkivani rezultat nije tada moguće ostvariti te stanje ostaje 
kakvo je i bilo. 

Prosječnost 

Prosječnost karakterizira ponašanje mnogih ljudi. Naime, oni se dive 
onima koji uspijevaju, ali sami u svom životu ništa ne poduzimaju ili ako 
poduzmu, brzo se predomisle i odustanu od toga. Većina ljudi ravna se po 
ponašanju njima sličnih. Žive kako žive drugi ljudi oko njih. Živeći tako, uopće 
ne žive jer život drugih određuje njihov život. Filozof M. Heidegger pisao je o 
tzv. se. Radi se o bezličnom glagolskom obliku po kojem svi nešto čine, a opet 
konkretno nitko to ne čini. Čovjek se tu povodi za ponašanjem većine - usklađuje 
svoj život po mjerilima drugih. Danas se govori o toj i toj temi, nosi se takva i 
takva odjeća. Subjekt su svi i nitko, to je upravo stanje prosječnosti - u prosjeku 
se djeluje, misli se, govori se. 

Prosječnost je česta i u religioznom životu. Mnogi žive svoju vjeru 
kako to drugi čine ili, još gore, jer to drugi čine. S druge je strane prisutna 
opasnost od zadovoljstva samim sobom u religioznoj dimenziji. Takav je bio 
stav farizeja Isusova vremena. Oni obavljaju sve što je propisano i ostaju na 
tome. Takav im je religiozni život dovoljan. Zadovoljni su svojom religioznošću, 
svojom pravednošću, smatraju kako su ostvarili sve preduvjete da Bog djeluje 

u njihovu korist i ne dopuštaju drugima da rade drukčije od njih. Sami sebe 
stavljaju kao normu. 

Valja uočiti još jedan problem. Ljudi su na religioznom području skloni 
minimaliziranju, reduciranju - ne primaju Božju riječ radikalnu kakva ona uistinu 
jest, nego je prilagode svom životu. Dolazi, dakle, do izvrnute situacije. 
Umjesto da Božja riječ mijenja njih, oni mijenjaju nju. 

Radikalnost 

Nasuprot svim tim stavovima prosječnosti i minimalizma Isus stavlja 
radikalni zahtjev: Budite savršeni kao stoje savršen Otac vaš nebeski (Mt 5, 
48). Ovaj kao ne smijemo shvatiti doslovno. Gospodin je svjestan, a i mi 
uviđamo da čovjek ne može biti savršen kao Bog. Bog uvijek nadilazi, on je 
apsolutno svet. Uvjeren sam da Isus ovdje izriče svoje povjerenje u čovjeka. 
Čovjek nije potpuno nemoćan pred Bogom. Bog gaje stvorio na svoju sliku. 
Dakle, čovjek ima u sebi potencijale, mogućnosti koji može i treba ostvarivati. 
Stoga je ovaj kao uputa, poticaj, ohrabrenje čovjeku. Čovjek je pozvan na 
usavršavanje, a ne na biti savršen; upućen je na neprestani rast, razvoj, hod 
prema ostvarenju svojih potencijala. Čovjek stoga nema pravo biti zadovoljan 
samim sobom u smislu konačnog uspjeha, u smislu nepotrebnosti daljnjeg truda. 
On uvijek može biti bolji, uvijek može napredovali, rasti. Kao franjevac navodim 
primjer sv. Franje koji pred kraj svoga života potiče sebe i braću da počnu 
napokon činiti dobro. On ne želi reći da nisu dotad ništa dobra učinili, već da 
mogu još, da ne stanu, da se ne uljuljaju u prosječnost. 

Primjer i dokaz mogućnosti ispunjenja ovog Kristova poziva svakako 
su sveci. Kao takvi, oni su nam poticaj na rad na sebi, na rast u odnosu prema 
Bogu. Mnogima ipak oni tek ostaju posebni ljudi, vrlo jaki, ustrajni i hrabri 
koji su život ostvarili na način ostalim ljudima nedostižan. Takvo shvaćanje 
nije ispravno jer su i sveci bili ljudi poput nas, ali otvoreni Božjem pozivu i 
milosti. 

Unatoč Isusovu pozivu koji je upućen svim njegovim učenicima, 
dakle, svim vjernicima, većina je onih koji ne odgovaraju na nj, koji njegovu 
radikalnost nisu spremni provesti u svoj život. No, Isusova riječ ostaje 
nepromijenjena. Njegov poziv ostaje kakav i jest - radikalan. Ta se radikalnost 
očituje posebno na dvije razine: 

Isusov zahtjev treba ispuniti odmah - dakle, hitnost; 
taj zahtjev treba ispuniti do kraja -potpunost. 

Za ilustraciju prve razine zahtjeva poslužit ću se tekstom iz Matejeva 
evanđelja o providnosti (Mt 6, 3 1 - 34). Isus u tom odlomku govori o pouzdanju 
u Božju providnost. To nije poziv na lakomislenost, nego na pouzdanje koje se 
izražava molitvom upućenom Ocu koji nas oslobađa zabrinutosti. 

Nas posebno zanimaju riječi: Ne budite zabrinuti za sutra. Ljudi su 
često preokupirani onim što će sutra biti. Mnogi žive samo od sutra, od svojih 
iščekivanja bolje budućnosti dok sadašnjost prolazi pokraj njih. Takvo sutra 
nikad neće doći. Isus poziva na život sada. Mnogi, naime, u religioznom životu 
sve ostavljaju za sutra: sutra će se pomiriti sa susjedom, sutra će prestati psovati... 
Mnogima tako prođe život, a da ništa nisu učinili na religioznom planu - duhovni 
im je život prošao u iščekivanju sutrašnjeg dana, koji pak nije došao. 

Nasuprot tome Isus zove na život sada, u ovom trenutku, danas. Danas 
trebam biti bolji, danas trebam činiti dobro, danas se trebam pomiriti... Svaki 
zahtjev koji Isus upućuje jest imperativ koji traži odmah ispunjenje, hitno, sad: 
Pusti neka mrtvi pokapaju svoje mrtve, a ti idi i navješćuj kraljevstvo Božje 
(Lk 9, 60); Ako dakle prinosiš dar na žrtvenik, pa se ondje sjetiš da tvoj brat 
ima nešto protiv tebe, ostavi dar ondje na žrtveniku, idi i najprije se izmiri s 
bratom... (Mt 5, 23-24). 

Radikalnost - potpunost 

Još je očitija radikalnost Isusova poziva u zahtjevu za potpunim 
nasljedovanjem njega. To nam zorno pokazuje primjer iz Matejeva evanđelja 
(Mt 10, 17-22). Riječ je tu o bogatom mladiću koji traži od Isusa savjet - što 
treba činiti da bi stekao život vječni. Isus ga najprije upućuje na SZ-ne zapovijedi, 
a zatim stavlja preda nj ključni zahtjev - sve prodati i dati siromasima, a onda 
slijediti njega, Isusa. 

Isus je radikalan - traži da sve ostavimo radi njega. On zapravo ističe 
potrebu da stavimo njega u središte svoga života. Psiholozi govore o potrebi 
stvaranja ljestvice vrednota u životu čovjeka. Treba znati što je najvažnije u 
životu, koji su ciljevi najvrjedniji. Isus traži da ta najvažnija vrednota u našem 
životu bude on. Čak najednom mjestu zahtijeva da se čovjek potpuno odrekne 
samoga sebe i ide za njim. Isusov se učenik treba isprazniti, stvoriti u sebi 
mjesto, središnje mjesto, za Boga. Na neki se način lišava sebe, posebno svoje 

volje da bi mogao vršiti volju Očevu. Isus pruža primjer za to u Getsemaniju: 
Ali ne moja volja, nego tvoja neka bude (Lk 22, 42). 

Podsjetimo se na već spomenuti odlomak iz Matejeva evanđelja o 
providnosti. Isus kaže: Tražite najprije Božje kraljevstvo (Mt 6, 33). Kraljevstvo 
je Božje zajedništvo, život s Bogom. Vršeći volju Božju dolazim u zajedništvo 
s njim. 

Jedino Bog može dati život. Stoga ovaj Gospodinov poziv nije 
iracionalan, nije besmislen, nije neutemeljen. On traži sve od čovjeka, ali mu 
daje mnogo više zauzvrat. Daje mu smisao, daje mu život u pravom smislu 
riječi. 

Sav ovaj govor ostaje na razini teorije, na razini spoznaje. Znamo što 
treba učiniti, ali naš život i dalje ostaje na razini prosječnosti. Naš Učitelj ne 
želi da ostanemo u prosječnosti poput bogatog mladića, koji se tužan udaljio 
od njega jer nije imao snage sve ostaviti. I njegova je volja bila troma, 
nepokretna. 

Isusov poziv ostaje kakav i jest - radikalan. Radikalan odgovor jedini je 
ispravan odgovor na Kristov poziv. Radikalnost koju Isus traži izazov je našoj 
prosječnosti, našem reduciranju, minimaliziranju, našem samozadovoljstvu... 

Treba odgovorit odmah, još danas. Inače će naš odnos prema Bogu 
ostati razapet između danas i sutra, mogućnosti i djelovanja, odluke i čina. 
Također valja odgovoriti u potpunosti, ništa ne ostavljajući za sebe, ništa ne 
umanjujući. 

Svjesni smo, a i Gospodin je svjestan naše ograničenosti. S druge 
strane, uočavamo i svoje mogućnosti. Isus također u nama vidi ljude koji mogu, 
koji su kadri poći za njim. Zato nas i poziva. Odmah ne možemo u potpunosti 
ostvariti zaokret, obratiti se do kraja. Potrebno nam je obraćenje i obraćanje. 
Naime, najprije se trebamo odlučiti za Krista, obratiti se njemu, odvažiti se na 
odgovor danas. No, onda tu odluku treba svaki dan potvrđivati, svaki se dan 
iznova obraćati, rasti prema punini zajedništva s njim. Potreban je zaokret 
prema Kristu i rast u ostvarivanju toga zaokreta. 

Kristov je radikalni poziv - poziv na rast, na svakodnevni susret sa 
sobom i s njim. Tek tada možemo iz prosječnosti života ući u puninu života - 
zajedništvo s Bogom. 


Fra Kristian Stipanović 

OPROSTITI BLIŽNJEMU 


Jedan od vidova Kristove prisutnosti danas u svijetu, nevjerojatno 
minoriziran, jest oprost. Oprost i opraštanje svedeni su danas na trgovinu: 
uvredu opraštam ako mi se šteta nadoknadi, a naravno - kamate su itekako 
poželjne. Razmišljajući tako nismo se odmakli previše od starozavjetnog “oko 
za oko, zub za zub”, nego se čak “unazadili”, jer je starozavjetni zakon bio 
veliki napredak u međuljudskim odnosima. Često se, naime, u stara vremena 
krađa kažnjavala čak i smrću! 

Novi zavjet je novost: Krist donosi zakon ljubavi. Stari zavjet treba 
nadići i “nadograditi”. 1 

Stoje praštanje s psihološkog aspekta? Redovito se ono shvaća kao dar 
žrtve počinitelju zla. U romanskim i germanskim jezicima vidljiv je u riječi 
oprostiti korijen dar (par-Jon, per -dono, for-g/ve-ness. . .). Na hrvatskom oprost 
znači biti oslobođen (od praslavenskog prost - slobodan). Znači oslobađanje 
počinitelja. A je li baš tako? 

Praštanje ne znači samo oslobađanje počinitelja, znači i oslobađanje 
onoga tko trpi, tko je uvrijeđen. Izgleda posve paradoksalno, ali zanimljivo je 
da se potreba za opraštanjem javlja najprije iz dubine duše povrijeđenog, rijetko 
od onoga tko je uvrijedio. Isto tako ta se potreba u žrtvi pojavljuje u negativnom 
obliku: “To nikad neću oprostiti!” No praštanje je pobjeda nad samim sobom. 
Kad čovjek oprosti, pobijedio je sebe, svoju oholost, svoj ego, a to je najteže. 
Pobjeđujući sebe, čovjek pobjeđuje i onoga tko nanosi uvredu. Jer zlo dalje 
može roditi samo zlo! Naravno, ni u kom slučaju to nije lako, ali katkad i 
“upali” i tada smo u najmanju ruku, ako već nismo oprostili, na najboljem putu 
da oprostimo. 2 

Uz praštanje se često povezuje zaborav. Međutim, ako se uvreda zaboravi 
što onda oprostiti? Kako oprostiti? Jer nema materije za oprost, nema duga za 
otpustiti. Promatrano u ovom kontekstu oprostiti onda znači ne uznemirivati 
se i ne srditi se pri spomenu na uvredu. Kad čovjeka sjećanje na nanesenu 
uvredu više ne žalosti i razjaruje, onda je ili oprostio ili je u fazi oprosta. 3 Tada 
je osnovna uloga i značenje praštanja u tom što se onaj tko je uvrijeđen, pošto 
je oprostio, ne želi osvetiti svome počinitelju. 

1 M. Ghandi je jednom rekao: “Kad bi se držali zakona oko za oko - čitav bi svijet oslijepio!” 

2 Usp. B. Vuleta / R. Anić, Na putu mira ; Franjevački institut za kulturu mira i Nacionalni katehetski 
ured Hrvatske biskupske konferencije, Split, 1999., str. 62-65. 

3 Usp. isto; A. Grbeš, Ja ti vjerujem , Teovizija, Zagreb, 1997. 

Oprostom se može osloboditi i odgovornoga za uvredu, iako to ne ovisi 
samo o “žrtvi”, nego i o počinitelju. Npr. netko mi oprosti i ja mu ponudim 
pomirenje bez kajanja. To ne ide! Tada se nismo makli od trgovine. 

Znači li oprost da se učinjeno ne treba ispraviti i nadoknaditi? Odnosno, 
je li se oprostom ipso facto postaje slobodan od odgovornosti? Praštanjem se 
oprašta zloća samog čina, ali osloboditi odgovornosti onoga tko je nanio zlo u 
najmanju je ruku neozbiljno i nerazborito. Uvrijeđeni ima pravo na nadoknadu 
za pretrpljenu bol. 

Istinsko praštanje, praćeno postupnim procesom zaborava, umanjuje 
bol pamćenja , 4 odnosno, oprost je potpun kada sjećanje na uvredu više ne boli. 
Zaboravljeno se ne može oprostiti. Pamćenje je neophodno za oprost kako 
bismo znali od čega ozdraviti, odnosno što treba oprostiti. 

Sto ako netko ne može oprostiti? Zato ga ne treba odmah osuditi i 
napadati. Praštanje i mogućnost da se oprosti nadilazi ljudsku volju. Htjeti i 
moći oprostiti dvije su posve različite stvari. Volja sama nije dovoljna za oprost 
niti nužno rađa oprostom. Voljom se čovjek može otvoriti praštanju. Praštanje 
se ne događa automatski, preko noći. Praštanje je zapravo proces. Kada taj 
proces počinje, teško je odrediti, a još je teže odrediti koliko traje. On dolazi, 
naravno, iznutra, kao iscijeliteljski proces i ne može se proizvesti “od prve”. 

Tko je uzor oprosta i opraštanja? Bez većeg razmišljanja svatko (tko je 
vjernik) bi na to odgovorio: “Krist Gospodin”. I to je točno, mada možemo 
navesti i druge primjere, recimo svece... ali On je povrh svih! On je i došao 
donijeti mir na zemlju, i oprostiti grijehe te tako pridobiti ljude za svoje 
kraljevstvo. Pa i nije pretjerano reći daje cijeli njegov život praštanje. Vrhunac 
je oprosta: “ Oče oprosti im Jer ne znaju što čineV' Oprostiti svojim ubojicama?! 
Mogli bismo pomisliti daje On Bog i daje njemu to lako. On jest Bog, ali 
prisjetimo se noći s Velikog četvrtka na Veliki petak: “Ako je moguće, neka me 
mimoiđe ovaj kalež.”, i opet na križu: “Bože moj, Bože moj, zašto si me 
ostavio?” Nalazimo se pred zidom, na prvi pogled. Isus oprašta svojim 
ubojicama bez ijednog očiglednog razloga. I to bez ikakva jamstva da će oni to 
zlo i nadoknaditi. Što sad? Spomenuli smo ljubav. Krist je zato i došao na 
svijet, donijeti ljubav. Ljubav koja je prava i istinska pobjeđuje doslovno sve. 
A prisjetimo se još i sv. Stjepana. Sve je to moguće “kopirati” i danas. 


4 B. Vuleta / R. Anić, nav. dj., str. 66. 

I sv. Franjo je među brojnim Kristovim nasljedovateljima, među 
najautentičnijima. On dolazi iz društva punog sukoba, pobuna i revolucija, 
dolazi iz tek rađajuće buržoaske klase kojoj je dobit sve. On se izdvaja iz toga 
društva, ali samo zato da mu se vrati na drugačiji način. I u svojoj Oporuci 
svjedoči da gaje nadahnjivala želja za mirom, zato i ne čudi njegov pozdrav: 
“Gospodin ti dao mir!” Kao što ustima navješćujete mir, tako ga još više morate 
nositi u srcu. Nitko se zbog vas ne smije srditi ili prepirati. Naprotiv vašom 
blagošću, vašom dobrotom i vašom slogom neka svi budu nošeni prema miru. 
Vi ste naime pozvani liječiti ranjene, oporavljati slomljene, a zalutale na pravi 
put vraćati." 5 

Krist je oprostio jer je ljubio. Ljubimo li mi i želimo li oprostiti? 
Uzvraćajući zlom na zlo upada se u začarani krug zla koji uništava. Uzvraćati 
za zlo dobrim i nije previše isplativo, ali. . . Bog oprašta sve kada ga zamolimo, 
jasno treba se i pokajati. Oprostiti bližnjemu! Kako? Krist nam je ostavio primjer 
koji je zapisan u srcima našim. 


Fra Domagoj Volarević 



Rembrandt: Povratak 
izgubljenog sina( detalj) 


5 Usp. T. Čelanski, Životopis sv. Franje, Brat Franjo, Zagreb, 1981. 

O MEĐURELIGIJSKOM DIJALOGU I “EVANĐEOSKIM 

VRAPCIMA” 

Sretni smo što smo u ovom broju 
“Početaka” za sugovornika imali našeg 
profesora, nositelja Katedre dogmatskog 
bogoslovlja na Katoličkom bogoslovnom 
fakultetu u Splitu, dr. Nikolu Bižacu. Uz 
dogmatiku njegovo zanimanje usmjereno je i 
prema drugim religijama. To dvoje itekako idu 
zajedno, jer je svijest vlastitog identiteta 
preduvjet svakog dijaloga. Njegova 
predavanja daju nam sigurnost da će i odgovori 
na postavljena pitanja biti dostojni ponovnih 
čitanja. 

Počeci: Koliko specifičnost kršćanskog monoteizma pomaže ili 
odnemaže međureligijskom dijalogu? 

Dr. Bižaca: Svako dijaloško suočenje koje zaslužuje to ime pretpostavlja 
posebnosti među sugovornicima. To vrijedi tim više za međureligijski dijalog. 
Bez prepoznatljivih identitetskih posebnosti dijalog bi se sveo najvjerojatnije 
na funkcionalnu razmjenu tehničkih informacija. Razlike pak, iako - jasno - ne 
uvijek, obećavaju veoma često međusobno obogaćenje. Pa tako i trojstveni 
monoteizam kršćana u međureligijski dijalog unosi zaista jednu teško osporivu 
izvornost koja svojom otajstvenom ljepotom veoma dojmljivo oslovljava 
sugovornike. Ulazom u prostor iskrene religiozne pažnje drugih, za očekivati 
je da trinitamo kršćansko iskustvo Boga može potaknuti nove teološko- 
iskustvene uvide u strukturu božanske stvarnosti kod vjernika drugih religija. 
Živimo, naime, u vremenu kada interakcija među religijama postaje sve 
snažnijom. U ovom svijetu, koji je svakim danom sve “manji” i sve više 
“zajednički”, dijalog je jedan od najdjelotvornijih načina da se drugima približi 
ljepota iskustva vlastite religijske istine pa i da se u živote drugih unese više 
svjetla. Ako je npr. nesumnjiv kršćanski utjecaj na neohinduističko zauzimanje 
za zemaljsku dobrobit potlačenih, patnika i siromaha, zašto to ne bi bilo moguće 
očekivati i na razini poimanja Boga? No, pritom treba imati na umu da se u 
međureligijskom dijalogu ne radi o jednosmjernom utjecaju već da je tu na 
djelu uzajamnost međusobnog davanja i primanja. Jasno, tu nema nikakve žurbe. 
Riječ je o jednom dugom, strpljivom i pažljivom ljubavlju prožetom 

druženju s drugima i njihovim razlikama koje, kako izgleda, postaje danas sve 
više jedini mogući način supostojanja religija na njihovom zajedničkom 
putovanju prema eshatološkoj punini istine. 

Počeci: Crkva u religioznom pluralizmu? 

Dr. Bižaca: Religijski pluralizam postoji oduvijek. Novost pak današnje 
situacije je dobrim dijelom u tome što religijski pluralizam, zahvaljujući našem 
sve umrežanijem načinu opstojanja, sve radikalnije prožimlje osobni i 
zajedničarski svijet kršćana. Mi živimo svoj kršćanski identitet na više ili manje 
posviještenom horizontu trajnog suočavanja s drugim religijskim istinama (ili 
neistinama!). Dok je stoljećima onaj religijski drugačiji živio daleko ( geografski, 
kulturno, mentalitetno, interesno, nacionalno itd.) i bio a priori doživljen kao 
“negativac”, danas je to u mnogočemu drugačije. Posebno nakon tragičnih i 
duboko traumatizirajućih iskustava dvadesetog stoljeća s komunizmom i 
nacizmom, ideološkim sustavima u kojima je neprihvaćanje i odbacivanje 
drugog i drugačijeg poprimilo oblike masovnih fizičkih uništenja, u 
čovječanstvu postupno jača uvjerenje da razlike pa i one religijskog tipa najčešće 
nisu prepreka skladnog suživota ljudi. Naprotiv, poštivanje drugog/različitog 
biva sve više doživljeno kao temeljna pretpostavka svekolikog iskrenog traganja 
za ljudskim zajedništvom. Kada je riječ o Crkvi, masivni upad religija u duhovni 
vidokrug njenih vjernika nedvojbeno nosi sa sobom određene krizne emocije 
i nesigurnost dok s druge strane predstavlja autentični duhovni izazov. Naime, 
on potiče, da ne kažem sili, vjernike na produbljenje svih pozitivnih elemenata 
vlastitog kršćanskog identiteta. Kršćanske istine o Bogu, čovjeku, svijetu će 
baš u trajnom dijaloškom suživotu s religijama, i to na svim razinama, moći 
iskazati svu svoju hermeneutičku svježinu u tumačenju enigmi ljudske 
egzistencije, kritički potencijal, ali i otvorenost za sve autentično ljudsko a 
time i spasenjski značajno na prostorima drugih duhovnih iskustava. Držim 
stoga da sveobuhvatnost i radikalnost aktualnog religijskog pluralizma 
smještaju taj fenomen među “znakove vremena”. Čini mi se nadalje da Bog 
time poziva nas kršćane, ali i druge, na što bolje međusobno upoznavanje, na 
bratski i sestrinski suživot djece Božje a posebice na međusobno “natjecanje” 
u dobru. 

Počeci: Kako komentirate protivljenje zastupnika Europske unije 
uvrštavanju riječi Bog u Ustav Europske zajednice? 

Dr. Bižaca: Vjerojatno mislite na nedavno izražene stavove europske 
ustavne komisije koja pod vodstvom Giscarda D’Estaigna priprema europski 

ustav? Da, ta se komisija do sada oglušila na sve poticaje koji su dolazili ili još 
uvijek dolaze iz kršćanskih crkava, uključujući sv. Oca, da se u temeljnom 
dokumentu buduće europske državne zajednice izričito prizna sveza između 
aktualnog vrijednosnog kodeksa Europljana i jedne transcendentne instance, 
odnosno da se prizna kršćanska tradicija kao izvorište europskog kulturnog i 
etičkog senzibiliteta. Čini mi se da se jedno takvo beskompromisno 
apstrahiranje od Boga i religije kao pozitivnih vrijednosti europske kulture 
najvećim dijelom hrani neprihvatljivim, radikalno ideologiziranim laicizmom 
kakav je rasprostranjen u francuskoj političkoj kulturi. Međutim, koliko god 
načelo nepoistovjećenja države s određenom crkvom ili religijom predstavlja 
uglavnom neosporavanu vrijednost aktualne kultumo-političke svijesti zapadno- 
europskih društava, ono ne znači isto što i skrupulozno suzdržavanje državnih 
struktura od njihova bilo kakva javnog očitovanja poštovanja prema svemu što 
tvori vrijednosnu potku određenog društva. Društvo i država mogu opstati i 
skladno funkcionirati jer u političkom puku postoje određene temeljne 
zajedničke vrijednosno-etičke pretpostavke. Stoga državna tijela jednostavno 
moraju uvažavati sve one institucije i iskustva koja mjerodavno generiraju i 
oblikuju prihvaćenu etičku praksu i kulturu života određenog društva. Pa i kad 
je riječ o budućem europskom ustavu, rečeno uvažavanje, da bi bilo iskreno, 
treba moći naći svoj iskaz i u izričitom spominjanju Boga odnosno religiozne 
transcendencije u preambuli tog temeljnog dokumenta. Pritom držim da one 
koji do vlastitog priključka na temeljne etičke vrijednosti europskog suživota 
dolaze temeljem pripadnosti nekoj nekršćanskoj religijskoj tradiciji ili čak 
bez bilo kakvog izričitog religijskog pripadništva spominjanje Boga ne bi po 
sebi trebalo uznemirivati. Riječ je jednostavno o priznanju činjenice da kršćanski 
Bog osmišljava osobni i društveno-politički život velikog broja građana 
europske zajednice odnosno da je dosadašnja europska kulturna tradicija, 
ukoliko neizostavni dio današnjeg europskog identiteta, neshvatljiva bez 
kršćanske slike svijeta. 

Počeci: Reinkarnacija ili uskrsnuće? Naime, neki kršćani uz svoju vjeru 
u Krista vežu i reinkarnaciju. Zbog čega dolazi do tog fenomena? 

Dr. Bižaca: Znatan porast broja kršćana koji prianjaju uz reinkarnaciju 
ovisi o više razloga. Jedan od razloga je zacijelo i taj da su zbog odvajanja 
Crkve od države te zbog religijske i ine pluralizacije društva, uključujući i 
medijsku svedostupnostnaučavanja drugih religija, tradicionalni načini kontrole 
religijskog znanja na kršćanskim prostorima potpuno izgubili svoju učinkovitost 

Već i sam prostor primame religijske socijalizacije kao stoje obitelj postao je 
danas i te kako propuštan za inovjema naučavanja. No, uz taj institucionalni 
moment treba svakako navesti promjene u kulturološkom ozračju koje čine da 
mnogi naši suvremenici rješenja za svoje egzistencijalne probleme i zagonetke 
pokušavaju pronaći svugdje gdje misle da ih mogu naći. Naime, suvremeno 
privilegiranje vlastite subjektivnosti gaji načelno nepovjerenje naspram 
bespogovomom izručenju osobne duhovne sudbine monolitnosti tradicije u 
kojoj se čovjek našao rođenjem i religijskom socijalizacijom. Zašto ne integrirati 
u vlastitu religioznu viziju stvarnosti pozitivne duhovne uvide koje su iznjedrile 
druge duhovne tradicije? Zašto ne usvojiti reinkarnaciju ako ona uspješno iješava 
problem golemih razlika među ljudima, problem nezaslužene patnje, pitaju se 
ne baš posve malobrojni kršćani. Ali, prihvaćajući reinkarnaciju, ti kršćani ili 
pak bivši kršćani gube iz vida daje nada u eshatološko dovršenje, koja stoji u 
središtu kršćanskog poimanja stvarnosti, uvijek najvećim dijelom dar Božji a 
ne plod ljudskih nastojanja, pa bilo ona protegnuta kroz slijed mnogobrojnih 
reinkarniranih egzistencija. 

Zapravo gubitak ili slabljenje trinitarne povijesno-spasenjske 
perspektive i sve veća usredotočenost na ostvarenje potencijala zemaljske 
egzistencije čini da je mnogima na Zapadu, pa i određenom broju kršćana 
(prema nekim statistikama oko 25-30%), ideja reinkarnacije simpatična. Jer 
reinkarnacija navodno otvara nove prostore za ostvarenje vlastitih životnih 
mogućnosti koje nije lako “iživjeti” tijekom jednog, često veoma kratkog i 
neuspjelog ljudskog životnog vijeka. Time za razliku od istočnih religija, na 
našim prostorima, reinkarnacija dobiva sve u svemu pozitivni predznak određene 
poželjnosti. Međutim, kršćanska nada u uskrsnuće, koja iščekuje preobrazbu 
ljudske nemoći i fragmentamosti, govori o konačnom identitetu i pritom se 
temelji na arhetipu Isusove osobne povijesti. A u toj povijesti, istinski identitet 
izvire u smrti kao plod susreta samo jedne zemaljske životne povijesti i Božje 
bezgranične ljubavi. 

Počeci: U kojoj mjeri Kongregacija za nauk vjere na čelu s kardinalom 
J. Ratzingerom dopušta pluralizam teoloških mišljenja? 

D. Bižaca: Dugogodišnji tajnik rečene kongregacije mons. Bertone bi 
zacijelo odgovorio da legitimnog teološkog pluralizma u Crkvi ima sasvim 
dovoljno ako ne i malo previše. Ne baš mali broj ljudi iz nekih drugih vatikanskih 
kongregacija, ustanova, ureda ili iz raznih crkvenih organizacija i pokreta kao 
što su npr. Opus Dei, Kristovi Legionari ili njima slični teološki mentaliteti 

najvjerojatnije bi ustvrdili kako aktualni stupanj teološkog pluralizma opasno 
ugrožava tradicijski kontinuitet doktrinalnog i institucionalnog jedinstva Crkve. 
S druge strane bi poznati dominikanac Schillebeeckx, mnogi teolozi oko 
časopisa Concilium te ne baš mali broj indijskih isusovaca (da nabrojim samo 
neke teološke ambijente) odgovorili kako je Zbor za nauku vjere u zadnjih 
dvadesetak godina uporno sužavao prostor opravdanog teološkog pluralizma 
koji je bitna epistemološka sastavnica teološkog promišljanja nikad potpuno 
spoznatljivog i izrecivog Božjeg otajstva. 

Počeci: Hoće li u dogledno vrijeme biti dopušteno ređenje žena u 
Katoličkoj crkvi? 

Dr. Bižaca: Skoro jedno stoljeće crkveno učiteljstvo je imalo velike 
poteškoće s evolutivnom paradigmom. Razlog za to je bio što učiteljstvo, a i 
dobar dio teologije na koju se ono oslanjalo, nisu uspijevali pronaći način 
kako uvjerljivo govoriti o stvaranju i istočnom grijehu unutar jedne dinamično- 
evolutivne slike svemira. Danas je drugačije. Analogno tome, ne bi trebalo 
isključiti mogućnost da u ne baš tako dalekoj budućnosti učiteljstvo i središnja 
teološka struja ipak pronađu način kako teološki uskladiti ređenje žena sa zaista 
bitnim, povijesno i kulturološki neuvjetovanim odrednicama shvaćanja 
sakramenta ministerijalnog svećeništva. 

Počeci: Rahner je ustvrdio kako će kršćanin dvadeset i prvog stoljeća 
biti mistik ili ga neće biti. Kako to tumačite? 

Dr. Bižaca: Ta često navedena Rahnerova tvrdnja zvuči veoma 
radikalno. Jer ipak većina kršćana sebe ne doživljava kao mistike. Znači li to 
da Rahner daje male ili nikakve šanse preživljavanju kršćanstva u budućnosti? 
Međutim, tu je Rahner zapravo htio jednostavno reći da poradi svima uočljivih 
slabljenja pa i gubitka tradicijski uhodanih i povijesno učinkovitih prijenosnih 
“mehanizama” vjerskog identiteta na razini društvene socijalizacije, budućnost 
kršćanske vjere i Crkve ovisi pretežito o snazi i uvjerljivosti osobnog kršćanskog 
iskustva. Odluka za Isusov put u dvadeset i prvom stoljeću će se temeljiti u 
prvom redu na osobnom religioznom traganju i dosegnutom vlastitom iskustvu 
vjere, a ne toliko kao do sada na “strukturama društvenog plauzibiliteta” kako 
to voli reći američki sociolog i teolog austrijskog porijekla P. Berger. I to je, po 
mojem sudu, najvećim dijelom istina! 


53 


Intervievv 


POČECI, 4 (2003) 

Počeci: U kakvom su odnosu po Vama "evanđeoski vrapci" i Bog? 

Dr. Bižaca: Zacijelo mislite na odnos Boga i životinjskog svijeta koji 
se zrcali i u Lukinom tekstu 12, 6: ”Ne prodaje li se pet vrapčića za dva novčića? 
Pa ipak ni jednoga od njih Bog ne zaboravlja”. Kada je riječ o tom problemu, 
držim daje kršćanska teologija ali još prije i samo kršćansko vjersko iskustvo, 
odveć jednostrano i pojednostavljeno “riješilo” pitanje načina integracije 
životinjskog svijeta unutar “Novog neba i Nove zemlje”. Životinje su 
jednostavno žrtvovane na oltar strogo antropocentrično shvaćene povijesti 
spasenja. Tako shvaćenoj povijesti je na neki način dodijeljena uloga postupnog 
lučenja ili još bolje “filtriranja” (na iskustvenoj i pojmovnoj razini) svega onoga 
što navodno nije bitno ili čak nije prikladno da bude sastavnim dijelom 
eshatološkog zajedništva Trojedinog Boga s uskrslim ljudima u uskrišenom 
svemiru. “Novo nebo i Novu zemlju” kršćanska teologija je potpuno “očistila” 
od svega što u konačnici nije svedivo na Boga, anđele i ljude. Pritom je 
“zaboravila” odgovoriti na pitanje što Božja briga oko održavanja životinjskog 
svijeta, a o kojoj nesumnjivo nalazimo tragove u Pismima (vidi npr. protezanje 
Božjeg saveza s Noom i na “sve žive stvorove na zemlji”: Post 9, 9s), konkretno 
ima značiti za naše sadašnje ophođenje sa životinjama kao i za našu predodžbu 

0 “Novoj zemlji”. Uostalom tradicionalni način govora o “Novom nebu i Novoj 
zemlji” uz pomoć osobno-relacijskih slika i metafora kao što su “gledanje”, 
“zajedništvo”, “nebeska radost”, “svadba-banket”, “stanovanje kod Oca 
nebeskog” itd., ostavlja u ime preobraženog kontinuiteta dovoljno prostora za 
uskrsnuće svekolikog života. Jer ne zaboravimo da će se “sve stvorenje” 
osloboditi robovanja pokvarljivosti da bi sudjelovalo u slobodi djece Božje 
(Rim 8, 21-22). Jednom riječju, kršćanska teologija je ostala dužna uvjerljivo 
odgovoriti na pitanje u kakvom su odnosu životinjski svijet i povijesni procesi 
izgradnje čovjekovog osobnog identiteta te koje mjesto ima životinjski svijet 
unutar konačnog zajedništva čovjeka i svemira u Trojedinom Bogu. Mnogi 
kršćani su danas, znatno više nego jučer, postali svjesni tog neodgovorenog pa 

1 nelagodnog pitanja koje protiv sebe ima stoljeća drugačijeg načina razmišljanja. 

Počeci: Vi ste profesor i franjevačkih bogoslova. U čemu se sastoji 
franjevačka karizma danas i redovništva kao takvog? 

Dr. Bižaca: To nije baš jednostavno pitanje. Svaki odgovor na ovo 
pitanje preplaćen je na to da se ne svidi većem ili manjem broju ljudi, da im se 
učini nedostatnim, jednostranim, nerealnim i tome slično. Moguće je, naime, 
da su nečija iščekivanja od budućeg života u redovništvu puno drugačija. Drugi 

se opet, koji su proživjeli svoj redovnički život na jedan za njih sasvim smislen 
način, ni uz najbolju volju ne uspijevaju prepoznati u takvom govoru o 
redovništvu itd. Ali kada me već pitate i bez ikakve pretenzije na cjelovitost i 
iscrpnost, reći ću ono što mislim. 

Današnje katoličko redovništvo predstavlja u svojoj srži kršćansku 
varijantu univerzalnog religijskog fenomena redovništva. U onim religijama 
koje ga poznaju, redovništvo, barem na razini životnog programa, radikalizira 
temeljne inspirativne silnice određene religije. Ali dok je u drugim religijama 
redovnički program života više opisiv kao elitni oblik osobnog bogotraženja 
odnosno vlastitog duhovnog samousavršavanja na putu oslobođenja/spasenja, 
katoličko redovništvo je smješteno u središtu crkvene zajednice kao egzemplarni 
instrument u korist čitave crkvene zajednice i svakog pojedinog kršćanina. 
Naime, redovnici su u prvom redu kršćani, svećenici ili ne to i nije ono najhitnije, 
čiji životni stil i način razmišljanja unosi trajni eshatološki nemir u “redoviti” 
život crkvenih zajednica i u njegove dnevne kompromise. Svojim neumornim 
traganjem za nenametljivom vjernošću Isusovu putu kao i neretoričnom 
evanđeoskom opuštenošću svojeg svakodnevnog življenja, molitve i rada, 
redovništvo je pozvano biti alternativa etabliranoj sekularnoj praksi života, ali 
i crkvenom načinu mišljenja i življenja kada ono klizi prema duhovnom 
mamurluku. Ono predstavlja trajan karizmatski izazov ugrađen u tkivo 
institucionaliziranog kršćanstva koji mu ne dozvoljava (ili mu barem ne bi 
trebao dopuštati!) da podlegne zemaljskim uspjesima i političkim trijumfima 
ili pak da se pasivno prepusti depresivnom pesimizmu navodne vlastite 
neaktualnosti i nedovoljne učinkovitosti u rješavanju velikih problema svijeta. 

Znam da biti u prvom redu zajedništvo ižaravajuće duhovnosti koja 
plijeni pažnju i budi kod kršćana nostalgiju za uistinu agapičnim oblikom 
života nije laka i jednostavna stvar. Stoga mnogi i dalje žele gledati na 
redovništvo, barem na ono aktivnog života, tradicionalno “katolički” te u 
redovničkim zajednicama vide u prvom redu specijalizirane “službe” središnje 
crkvene vlasti u njenoj brizi za univerzalnu crkvu. Neki još uvijek namjenjuju 
redovništvu neku vrst vojničke uloge “udarnih formacija” Crkve. Međutim, 
danas kada je veliki dio tzv. redovničkih “karizmi” iz prošlosti, kao što su 
školstvo i raznovrsni specijalizirani oblici pomaganja ljudima u nevolji, postao 
brigom društvenih ustanova ili samih vjernika laika, kršćansko redovništvo je 
- po svemu sudeći - na najboljem putu da se vrati k sebi, tamo odakle je prije 
mnogo stoljeća i pošlo kada je u nastojanju da se stvori kršćanski kulturni i 

politički poredak preuzelo ulogu institucionaliziranih kultumo-karitativnih 
agencija Crkve. 

Osobno mislim da Franjine temeljne duhovne intuicije, oko kojih se 
kao oko svojeg ideala okupljaju na tisuće kršćana u franjevačkim redovima, 
predstavljaju i danas neupitne vrijednosti za sve kršćane, a dijelom i za one 
koji to nisu. Radi se zapravo o najčišćem destilatu evanđeoske logike 
nasljedovanja Isusa Krista. Oslobođena povijesnih natruha i institucionalnih 
kompromisa “Franjina karizma” bi kod njegovih franjevačkih sljedbenika na 
poseban način trebala (najvjerojatnije) nadahnjivati sklonost nenavezanosti na 
materijalne ressource, zazor od osobnog sudjelovanja u vlasti, životnu i 
vrijednosnu logiku sklonu malenom a nesklonu društveno-spektakulamom te 
traganje za ostvarenjem onoga što Pismo naziva šalom a što bismo mutatis 
mutandis mogli iskazati kao “ekološko” nastojanje oko postignuća skladne 
mesijanske integracije svega živoga u zajedništvu s Trojedinim Bogom. Jedino 
u izričitom i ozbiljnom nastojanju oko prakticiranju tih Franjinih nadahnuća 
vidim temeljno ekleziološko opravdanje franjevačke posebnosti unutar svijeta 
onih kršćana koji za sebe tvrde da i danas žele vršiti posebno redovničko poslanje 
u svijetu i Crkvi. 

Počeci: Iza kraj, možete li nam reći kako Vi vidite budućnost kršćanstva 
i Crkve? 

Dr. Bižaca: Put Isusa Krista je otajstveno istinit i lijep. Tko tim putem 
ide može naći smisao, nadu, radost i snagu u hrvanju s problemima, a posebice 
s patnjom čiji raznovrsni oblici prožimlju naš zemni život. Tako je bilo do 
sada stoljećima u životima mnogih milijuna ljudskih bića i ne vidim razloga da 
tako i dalje ne bude. Jer ne zaboravimo da kršćanstvo uza sve puste povijesne 
kompromise pa i promašaje, uza svu množinu često puta upitnih i neaktualnih 
tradicijskih naslaga u sebi nosi put Isusa Krista te da sudbina tog puta ovisi u 
prvom redu o samom Isusu Kristu i njegovoj brizi i ljubavi za ljude koji tim 
putem idu. Ali isto tako, barem kratkoročno pa i srednjoročno, privlačnost i 
učinkovita budućnost Isusova puta ovise i o nama. Ovise o našoj egzistencijalnoj 
uvjerljivosti, o našem osobnom zadovoljstvu i iskrenoj radosti u vjeri koji 
mogu druge “zaraziti” i prikloniti identičnom izboru. 

Današnja kulturološki uvjetovana ali često i ideološki motivirana 
indiferentnost pa i osporavanja istinitosti a time i važnosti Isusova puta su 
znatna te mi kršćani postajemo sve više i više dijasporom tamo gdje to odavna 

nismo bili. Međutim, nije rečeno da vječna istina i ljepota kršćanskog puta, 
ako se kršćani ne budu plašili daljnjih reformi crkvenog života i načina 
navještaja, neće ponovno zasjati i pred zadivljenim očima onih naših 
suvremenika i subesjednika koji drže daje kršćanska vjera sasvim nevažna za 
jedan normalan ljudski život. No, kada je o budućnosti riječ, tada možemo 
baratati samo nadom daje Božja providnost ipak u stanju otvoriti oči ljudske 
slobode kako bi mogla prepoznati unutarnju vezu između Isusova puta i 
konačnog ostvarenja ljudskog života. 


Razgovor vodio: 
Fra Goran Kalašević 



Ivan Lacković Croata: Bratstvo stvorenja 

Što bih ti sve mogao reći 
o neostvarenim ciljevima 
u svom životu 


Sigurno bih Ti rekao 
da svi moji ciljevi 
počinju s Tobom 



Jadran Adamović: Trag, 1990. 


Bio bih sretan 
kad bi Tvoj cilj 
bio ujedno moj cilj 

Tebi, prijatelju 
M. H. 

Dani, godine, stoljeća prolaze i daruju zaboravu 
sve ono što nije vrijedno spomena. 

Kao kule od karata ruše se i nestaju 
veličine ljudskih srca i očiju. 

O, bolesnih li srca! O, kratkovidnih li očiju! 

Nama, prijatelju, neka ostane jedina i vječna Ljubav 
koja je svojim nitima satkala naše prijateljstvo. 

O, kako lije čudna, kako neshvatljiva našim poimanjima!? 
Ispreplela je naše putove snagom 
kojom bršljan ljubi tijela gordih hrastova 
i dovest će ih k istom cilju. 

Stoga, ne žalosti se, dragi moj prijatelju 
što godine prolaze - one nisu djeca vječne Ljubavi. 

Fra Goran Kalašević 

Svetac na kiši 

Ako vidiš čovjeka 
Koji dolazi u noći 
I u ruci drži zvijezde 
Znaj da je to svetac 
Što putuje zemljom 
I sabire porez 
Od grešnih ljudi. 
Ništa se ne boj ! 
Uzmi kišobran 
I izađi na kišu, 

Pođi mu u susret 
Jer to je život. 
Nemoj stajati, 
Nemoj odvraćati pogled, 
Nemoj požurivati 
Hodaj kao danas - blistaj, 
Ne rasiplji. 

Kada prođeš pored njega 
Pozdravi ga pogledom. 

Pričati ne smiješ! 
Uzmi jednu zvijezdu 
I pođi natrag kući. 
Stavi zvijezdu na stol 
I pomoli se Bogu. 

Fra Mijo Šabić 

AVE MARIA 


Andante 


T.l 

Fra Domagoj Volarević 

Pjevajte Gospodinu pjesmu novu 


Moderato Fra Domagoj Volarević 





1. Pobjedu mu pribavi de 
Spomenu se dobro 

2. Zapjevajte Gospodi 
uz trublje i 

3. Neka huči more i 
Sva zemljo, pokli 

% — 


sm-canje -go -va 
te i vjer -no - sti 
nu uz ci - tro, 
zvu ke ro - go -va: 
što je u nje -mu, 
kni Gospo -di-nu, 


i sveta mi 
prema domu 
uz citru i 
kličite Gospo 
krug zemaljski i stanov 
raduj se kli 


ši-ca nje-go-va. 
I-zra - e - lo-vu. 
zvuke glaz ba-la. 
di nu kra - Iju! 
-ni-ci nje-go-vi! 

pje - vaj! 

SASVIM OBIČAN ČOVJEK 


Bio je to sasvim običan čovjek, sa svim onim čovjeku svojstvenim 
manama i vrlinama. 

Marljiv i radišan, ali znao je i za odmor i zabavu. 

Izučio je zanat i u znoju lica svojega zarađivao kruh svagdašnji. Često 
je radio noću, a zorom bi ubirao plodove svojega rada koji su nerijetko bili 
skromni... Zatim bi odlazio kući na odmor, zajednički ručak, rješavao brojne 
svakodnevne obiteljske probleme. 

Pratio je on i zbivanja u društvu, bio je upućen u politička kretanja, 
kulturna i ekonomska zbivanja. 

Kao ni u čemu tako ni u odijevanju nije bio sklon ekstravaganciji. 
Oblačio se udobno i komforno u skladu s vremenom i onim, uvijek postojećim, 
nepisanim pravilima doličnog odijevanja. 

Bio je uredan i bez obzira je li na njemu odjeća bila radna ili svečana, 
stara ili nova, bila je uvijek čista i uredna. 

Kad bi prolazio pokraj znanca, javio bi mu se uz smiješak. 

Bio je jedan od onih ljudi kojima je korak otkrivao sigurnost, iz njegova 
hoda vidjelo se da zna kamo ide, da ima cilj. Hodao je uspravno, odmjereno i 
ne prebrzo, pri tom mu je lice bilo blago namršteno, ne od zlovolje, već od 
razmišljanja. 

Taj je čovjek znao za svoje pretke i podrijetlo, volio je svoju domovinu, 
poznavao i poštivao tradiciju. I unatoč tome bio je otvoren novim idejama. 

Imao je za sobom iskustvo od gotovo pola ljudskoga vijeka, mnogo je 
toga vidio i čuo, mnogo je toga prošao i mnogo je toga znao. 

Uvijek je pokušavao realno sagledavati stvari i situaciju oko sebe i na 
temelju toga donositi odluke. 

Jednoga dana začuo je Kristov glas, njegov poziv. Pristupio mu je 
iskreno, otvorena srca i pun povjerenja. Ispravno je shvatio onu Kristovu da 
ostavi sve i to učinio - ostavio je sve i krenuo za njim. 

Slušao je Riječ i razmatrao o njoj, ali često je to bio pretvrd govor. S 
druge strane, još uvijek je u njemu snažno tuklo ovozemaljsko bilo, svjetovna 
krv kolala u njegovim žilama. Te dvije strane njegove osobe često su dolazile u 
sukob. Bilo je tu mnogo nesanica i glavobolja. Razum i srce bijahu mu 
podvojeni. 

Znao je stoje o Mesiji pisano, što se govorilo i naučavalo - znao je i što 
Krist govori, ali nije mu polazilo za rukom posložiti sve dijelove u jednu skladnu 
cjelinu. 

Nakon brojnih dvojbi i razmišljanja prišao je Kristu i nazvao ga 
Učiteljem. 

Zatim ga poljubio i otišao po svoju nagradu od trideset srebrnjaka, dok 
su vojnici užurbano izvršavali zadani im nalog. 

Taj se čovjek zvao Juda. 

O, Bože, koliko li sličnosti između mene i njega!? Koliko sam Te samo 
puta izdao! Svakim grijehom Te prodajem i izdaj em, svakim grijehom predajem 
Te novim krvnicima. Iako Ti to znaš, reći ću Ti da Te često prodam i za manje 
od trideset srebrnjaka. Molim Te, oprosti mi! I molim Te, ako sam već slab, 
ako sam već izdajica i kukavica - daj mi snage da budem izdajica poput Petra te 
se mognem kajati i ispravljati svoje greške. Daj mi snage da budem kukavica 
poput Ivana te se nakon bijega mognem vratiti pod Tvoj križ, u Tvoje krilo. 
Amen! 


Fra Ljubo Ladan 



Auguste Rodin: Mislilac 

Fra Damir Ćiro Čikara 

SVETI FRANJO I RADOST 


O Franji Asiškom često se veli daje svetac radosti, vedrine i životnog 
veselja. Ali ako pozorno promotrimo njegov život, opažamo da on nije bio 
pošteđen od boli i bolesti, razočarenja i razdoblja velike unutarnje tame. Franjini 
spisi pokazuju da put do radosti srca nije bio nimalo lagan. Premda je bio po 
prirodi vesele naravi, morao je ući u ‘školu Božju’ koja gaje na koncu dovela 
do duboke radosti i usklika na La Vemi: ‘Ti si Radost!’ Poučno je stoga za 
duhovni život vidjeti odakle dolazi Franjina radost. 

‘Veseli svetac’ 

Ima jedna zgodna srednjovjekovna priča o Mariji koja jednoga dana s 
djetetom Isusom u naručju dolazi u posjet nekom samostanu. Redovnici koji 
su živjeli u samostanu pohrliše jedan za drugim iskazati svoje poštovanje i 
poklonstvo Mariji i djetetu Isusu. Učinili su to na različite načine. Neki od njih 
pokazaše Mariji i djetetu Isusu dragocjene 
samostanske rukopise im u čast, drugi počeše 
recitirati pobožne pjesmea, drugi se opet potrudiše 
objasniti im sve teološke dokaze o Božjoj opstojnosti. 

Za to vrijeme Marija i dijete Isus uljudno su sve to 
slušali i promatrali. Na koncu, dođe na red i najmlađi 
redovnik iz samostana da iskaže svoje poštovanje 
ali se našao u velikoj neprilici jer, za razliku od svoje 
braće, nije znao što bi mogao pokazati gostima jer je 
bio neuk. Tada se dosjeti da je, dok je još bio u svijetu, naučio žonglirati u 
putujućem cirkusu koji su imali njegovi roditelji. 

Brže-bolje iz svoje torbe izvadi par mandarina i poče, pun predanosti, 
žonglirati pred Marijom i djetetom Isusom dok su ostali redovnici sve to 
promatrali s velikim negodovanjem i zgražanjem. Ali na njihovo veliko čuđenje, 
dijete Isus se veoma obradova tom prizoru te se poče smijati i oduševljeno 
pljeskati svojim malim ručicama. Nato Marija sva razdragana položi dijete 
Isusa upravo u krilo tog mladog redovnika. 

Redovnik iz priče podsjeća nas na sv. Franju kojega su katkada znali 
nazivati ‘igrač Gospodnji ‘ (ioculator domini ). Slika o ‘veselom Franji’ 
najvjerojatnije je nastala na temelju predaja i anegdota koje imaju svoje uporište 
u istinitim zgodama. U mladenačkim danima Franjo je bio voditelj jedne 

kazališne družine. I u kasnijim godinama života, nakon svoga obraćenja, znao 
je pokazati svoj glumački talent. 

Činjenica je također daje Franjo često, rado i lijepo pjevao. Najradije 
je pjevao na francuskom, ali i na umbrijskom dijalektu, kao i na latinskom 
jeziku. Često je pjevao duhovne pjesme za koje je tekst katkada sam pisao. 
Često je znao sam komponirati i melodiju naslanjajući se na gregorijanski koral 
koji je čuo u crkvi. Znao je često i improvizirati, osobito u trenucima posebnih 
nadahnuća. I naravno, nije pjevao zbog aplauza ljudi, nego radi Gospodina, ‘ne 
pazeći toliko na glas koliko na sklad duha, da bi se glas slagao s duhom, a duh 
s Bogom, a ne da raspuštenim glasom draškaju uši narodu’, kao što to izričito 
savjetuje i svojoj braći (usp. Pismo čitavom Redu). 

Toma Čelanski o tome izvješćuje kada kaže da bi se znalo često dogoditi 
da Franju Duh božji obuzme i tada bi iz njega provrela neka ‘slatka melodija’. 
Često bi se ta ushićenost pretvorila u plakanje čim bi pomislio na Kristove 
patnje. Nadahnuto pjevanje rađalo bi u njegovom srcu suosjećanje, a ono bi ga 
ponovno vodilo do istinske radosti. Katkada bi ekstaza poprimila i drugi oblik, 
pretvarala bi se u ples. Osim pjevanja i plesanja, ekstatična radost je znala 
proizvesti i vizije koje su imale proročansko značenje. Dok su još bili malobrojni 
te podnosili mnoge protivštine i nerazumijevanje od strane ljudi, Franjo je 
jednom poslije molitve izašao vani i svima obznanio da je imao viziju u kojoj 
mu je bilo dano vidjeti ogromno mnoštvo braće po čitavom svijetu. 

Moguće je prepoznati ‘dionizijski aspekt’ u Franjinoj osobnosti. Dioniz, 
grčki bog koji se u starini mnogo štovao, predstavlja ono iracionalno, nesvjesno, 
ekstatično, prirodu i njezinu plodnost; njega se povezuje i s pjevanjem, igrom, 
kazalištem, s vizionarskim darovima i svim onim što izlazi iz čovjekove nutrine. 
Rimljani su grčkog boga Dioniza degradirali na kult boga vina Bakha, boga 
pijanstva, raskalašenosti i razuzdanosti, a na njegovo mjesto postavili Apolona, 
starogrčko božanstvo sunca i simbol trijeznosti, skladnosti, umjerenosti, zakona, 
intelekta i samogospodstva. 

Franjo je imao u sebi crtu dionizijske predanosti, zahvaćenosti, ekstaze, 
pretjeranosti i bliskosti prirodi. Razmišljao je u slikama, snovima i vizijama. 
Možemo jedva zamisliti koliku je bol i pritisak osjetio u svojoj duši kada mu je 
Rim sve više nametao apolonski način života po pravilu, unutar krutih crkvenih 
pravnih okvira. Njegova radost je tada bila na velikom iskušenju. Postupno su 
mu oduzeli ono što mu je bilo najdragocjenije: primat Duha koji puše gdje 
hoće, Duha koji po definiciji ne dopušta da bude zatvoren u pravila i organizacije. 

‘Božji skitnica’ je naposljetku morao popustiti i tako je njegovo bratstvo postalo 
‘Red’. U tom porazu svojih izvornih nadahnuća i ideala morao je i sam 
sudjelovati zato što su ga natjerali da piše Pravilo koje su kasnije ispravljali po 
tuđim direktivama. Stoga je potrebno ukloniti uvriježeni nesporazum s obzirom 
na sv. Franju, kao da bi on bio nekakav ‘veseljak’ i ‘romantik’. Takve površne 
predodžbe ne odgovaraju povijesnim činjenicama. 


Gorko pretvoreno u slatko 


Franjo ne bijaše nikakav putnik koji veselo kroči umbrijskim 
krajolicima igrajući se bezbrižno sa životinjama i tješeći sve koje je putem 
susretao. Njegov život je obilježen ozbiljnim borbama sa sobom i sa svojom 
okolinom. Nisu mu bila nepoznata ni depresivna stanja. Pogrešno se shvaća 
Franjina radost ako bije se htjelo spustiti na razinu osjetilnih zadovoljstava. 
Radost je u Franjinu životu plod posvemašnje ispražnjenosti, oslobađanja od 

svega i potpunog siromaštva. 

O rađanju drugačije radosti snažno svjedoči Franjin susret s gubavcima 
koje je inače izdaleka zaobilazio. No jednog dana je prisilio ‘starog čovjeka’ u 
sebi da se zaustavi i svlada prirođenu odbojnost prema njima. Poljubac gubavca 
proizveo je u njemu silnu duhovnu promjenu: ono što mu je dotada bilo odurno 
i gorko, pretvorilo se ‘u duševnu i tjelesnu strast’. Osjetio je da se ta promjena 
u njemu treba učvrstiti. I tako gaje Bog odveo među gubavce i njima je iskazao 
milosrđe, kao što piše u svojoj Oporuci. Ono što su ga naučili gubavci, nije 
više nikada izdao. Nije ostao samo bogati prijatelj siromašnih, već je i sam 
postao siromašan. Vrijeme provedeno među gubavcima bijaše i vrijeme susreta 
s vlastitom ‘duševnom gubom’. Bog gaje poučio da treba prihvatiti i poljubiti 
vlastitu ‘gubu’. Zato Toma Čelanski piše daje bio ispunjen ‘neopisivom radošću 
i najuzvišenijim uživanjem’ zbog sigurnosti da su mu oprošteni grijesi. 
Iskustveno je doživio da pred Bogom ne treba ništa skrivati, da Bog iscjeljuje 
naše životne povijesti i daje nam mogućnost novog početka. Slobodan od tereta 
prošlosti i osjećaja krivnje mogao je dalje kročiti životnim putem. Radost 
praštajuće ljubavi osvijetlila je najtamnije zakutke njegova srca i osobne životne 
povijesti. 

Sveti Franjo je bio duboko svjestan ništavnosti svih prolaznih ‘sreća’. 
Zato sve ‘zemaljsko’ na što su najčešće usmjerena naša osjetila i težnje nema 
ništa zajedničko s istinskom srećom. Što bi dakle bila prava sreća? 

Na to pitanje Franjo odgovara jednoga zimskog dana dok je s bratom Leonom 
iz Peruđe išao prema Svetoj Mariji Anđeoskoj (Porcijunkuli). Obojica su se od 
velike hladnoće tresla. Franjo je putem tumačio bratu Leonu u čemu se sastoji 
savršeno veselje. I ova zgoda svjedoči o crti ‘dionizijske pretjeranosti’ u 
Franjinoj osobnosti. Najprije Franjo nabraja što za njega ne bi bio razlog savršena 
veselja: ‘kada bi manja braća posvuda po svijetu bila uzori svetosti, to ipak - 
zapiši i dobro zapamti! - ne bi bilo savršeno veselje.’ Hodajući dalje sa svojim 
drugom, sveti Franjo reče po drugi put: ‘kada bi braća vraćala slijepcima vid, 
ozdravljala uzete, istjerivala đavle, vraćala gluhima sluh, hromima hod, 
nijemima glas, te kad bi uskrisivala i mrtve, zapamti, ni to ne bi bilo savršeno 
veselje.’ 

Idući tako dalje nastavlja Franjo svoj monolog, prekidan kratkim 
stankama, dok je brat Leon sve čeznutljivije iščekivao konačan odgovor. 
Savršeno veselje ne bi bilo ni kada bi braća posjedovala veliko znanje i kada bi 
poznavala tajne znanosti, srca i duše, anđeoski jezik, kretanje zvijezda, 
ljekovitost biljaka i sve vlastitosti ljudi i životinja, zapamti, ni to ne bi bilo 
savršeno veselje. Tako su išli neko vrijeme, a sveti Franjo, gotovo vičući reče: 
‘Brate Leone, kad bi manji brat znao tako dobro propovijedati da bi obratio sve 
nevjernike na vjeru Kristovu, zapamti, ni u tome ne bi bilo savršeno veselje.’ 

Dok su tako razgovarali i prevalili tri kilometra, upita brat Leon svetog 
Franju s velikim čuđenjem: ‘U čemu se sastoji savršeno veselje?’ Sveti Franjo 
mu konačno dade odgovor: ‘Kada bismo došli k Mariji Anđeoskoj mokri od 
kiše, promrzli od zime, uprljani blatom i skršeni glađu, te pokucali na 
samostanska vrata, i kad bi došao rasrđen vratar te upitao: ‘Tko ste vi?’, a mi 
rekli: ‘Dvojica vaše braće’, a on nam odvratio: ‘Vi ne govorite istinu, vi ste 
lopovi i skitnice, odlazite, neću vam otvoriti vrata.’ 

I ostavi nas da vani i dalje stojimo u noći, snijegu, hladnoći, kiši i gladi. 
Ako bismo bili kadri svu tu grdnju i okrutnost strpljivo podnijeti, i ako bismo 
bez uzrujavanja, smetenosti i prigovaranja ponizno i ljubazno mislili da nas 
onaj brat dobro pozna i da mu je Bog dao da nam tako govori, o brate Leone, 
zapamti, to bi bilo savršeno veselje. I kad bismo ponovno kucali na vrata, a on 
rasrđen izašao s velikim kvrgavim štapom, uhvatio nas za kapucu, bacio nas 
na zemlju i tukao batinom. Kad bismo mi to podnijeli strpljivo i s ljubavlju i 

pri tom mislili na muku blagoslovljenoga Krista, u tome je savršeno veselje. 
Sada, dragi brate, zapamti zaključak: najveći je dar i milost Duha Svetoga koju 
daje Krist svojim prijateljima, da možemo sami sebe obuzdati i iz ljubavi prema 
Kristu dragovoljno podnositi nevolje, uvrede, pogrde te duševne i tjelesne 
neugodnosti’ (usp. Cvjetići svetog Franje). 

Iz ove zgode možemo zaključiti da savršena radost stoji u potpunom 
oslobađanju od ega tako da čovjek apsolutno ništa sebi ne prisvaja i ne očekuje 
za sebe nikakvo pravo, čak niti ono na malo suosjećanja i poštovanja. Kod 
‘normalnog’ čovjeka čitanje takvog teksta izaziva protest njegova ega koji kaže: 
‘Znači li to da moram dopustiti drugima da me pregaze?’ 

Franjo bi na temelju duboke mistične intuicije, koja se skriva između 
redaka ove zgode, najvjerojatnije odgovorio: ‘Nema se tu više što ‘pregaziti’ 
zato što više ne postoji neki ego koji je povrijeđen. Preostalo je samo istinsko, 
pravo ‘ja’, stvoreno od Boga u svojoj iskonskoj nepovredivosti.’ 

Mi bismo danas rekli da se dogodila ‘de-identifikacija’. Franjo se 
‘ispraznio od svega’ i poistovjetio s nečim beskrajno uzvišenijim: Kristom i 
njegovom patnjom koja simbolizira patnju čitavog čovječanstva. Franjo 
pokazuje daje moguće takvo radikalno nadilaženje ega poistovjećujući se s 
nečim višim, daje moguće transcendirati zamke ljudskoga ega koji je najveći 
neprijatelj čovjeka zato što je izvor samozavaravanja. Ljudi s egom se nikada 
ne razvijaju, ma koliko ih svijet častio. I uzaludne su im sve veleumne rasprave 
i citati svetih tekstova. Bog ne može ispuniti radošću ljudsko srce dokle god 
čovjek prethodno ne ispusti svoje veliko ja. 

To je Franjin put do istinske radosti: radosti što nismo više robovi svoga 
‘ja’ i njegove hirovitosti, radosti što smo ‘prazni’ i slobodni, što nismo grčevito 
usmjereni na svoju ‘sreću’, što se ne moramo truditi da budemo trajno 
‘naoružani’ za razne situacije koje nas mogu zadesiti u životu. 


Božji trubadur 

Tko posjeduje pravu radost, želi je podijeliti sa drugima. Franjo je to 
činio svojim primjerom, propovijedanjem i pjevanjem. Znao bi reći da braća 
trebaju biti poput trubadura Božjih koji imaju zadaću taknuti srce ljudi i probuditi 
ih za duhovnu radost. Franjina muza bijaše ‘Gospođa Siromaština’. Poslužio 
se slikom svoga vremena kada je trubadur imao važnu ulogu u životu, ali ne 

samo kao zabavljač za vrijeme dugih zimskih noći, nego i kao onaj koji posjeduje 
neku poruku. Osim što su opjevavali razne povijesne događaje, svaki je trubadur 
pjevao pohvale u čast kreposti kao što su viteštvo, umjerenost, strpljivost, 
poniznost, i si. Franjin Pozdrav krepostima i Pohvale stvorova ( Pjesma brata 
Sunca ) svjedoče o njegovoj pripadnosti tradiciji trubadura. Zato je htio da 
njegova braća budu trubaduri Božji koji slijede svim srcem svoje poslanje: 
živjeti u radosti, služiti radosno, svjedočiti radost. Da pred očima nisu imali 
nikakvo površno veselje, jasno izlazi na vidjelo u Franjinim opomenama u 
kojima donosi razliku između dobrog i taštog redovnika: ‘Blago onom redovniku 
komu je ugodnost i veselje u presvetim riječima i djelima Gospodinovim i koji 
po njima privodi ljude k Božjoj ljubavi u radosti i veselju. Jao onome redovniku 
koji uživa u beskorisnim i taštim riječima kojima navodi ljude na smijeh’ (usp. 
Opomene). 

A u Pravilu bez bule piše: ‘I neka paze braća da se ne bi pokazivala 
izvana žalosna i tmurna kao licemjeri, nego neka pokažu da se raduju u 
Gospodinu (usp. Fil 4,4), da su veseli i primjereno ljubazni.’ Franjo ne bi 
oklijevao upozoriti brata koji bi bio tmurna lica: ‘Ne dolikuje da se sluga Božji 
pokazuje ljudima žalostan i tužan, nego treba uvijek biti raspoložen.’ Trebamo 
li dakle naše brige potisnuti? Nipošto. Franjo savjetuje da se vlastiti promašaji 
isplaču u svojoj sobici i pred svojim Bogom. A kada se brat vraća u zajednicu, 
neka odloži svaku žalost i bude jednak drugima (usp. Toma Čelanski, Životopis 
svetog Franje). 

Možemo se naravno pitati zašto je Franjo tako osjetljivo reagirao na 
braću koja su tužnim izrazom lica okolo hodala i zašto je odbacivao šalu. Ako 
je istina da nas najviše ljuti i da se borimo protiv onoga što ne želimo vidjeti 
kod sebe, tada Franjina ljutnja potvrđuje da njegova tmurna raspoloženja nisu 
bila beznačajna i da se čovjek koji je svojevremeno bio vođa dobrostojeće 
mladeži u Asizu nerado prisjećao tih veselih i bezbrižnih dana. 

To naravno ne znači da našu bol ne smijemo podijeliti s drugima ili da 
moramo na vani pokazivati veselo lice, dok se u svojoj nutrini osjećamo jadno. 
Pa ipak, mnogo je mudrosti sadržano u Franjinu savjetu da se najprije suočimo 
s bolju i odricanjem u tišini naše unutarnje sobice, sami pred otajstvom Boga 
stvoritelja života kojem pripada i misterij patnje, umjesto da naše brige i naše 
jade stalno iznosimo na vidjelo. Između potrebe da o tome uvijek iznovice 
pričamo i potiskivanja, stoji mnoštvo drugih mogućnosti koje smo danas izgubili 
iz vida živeći u kulturi u kojoj je većina postala ovisnik o pričanju i iznošenju 

svojih problema drugima (razne terapije, ogovaranja i si.). Pritom mislimo 
osobito na svijet ustrajnog samopromatranja, kontemplacije i molitve, kao 
drugačijeg načina pristupa našim problemima. 

Učiti se radosti 

U svijetu u kojem se jedva možemo othrvati zadovoljstvima bez duha 
koja nas okružuju dan i noć, u svijetu koji površnost izdiže na razinu općeg 
načela, osjeća se ogromna potreba za ponovnim otkrićem duboke duhovne 
radosti. Zato je Franjo svetac koji može našem vremenu podariti ono za čim u 
dubinama svoga bića čeznu: mir, nenasilje, jednostavnost, poštovanje prema 
stvorenom, i na osobit način, radost srca. 

Da bi smo uspjeli slijediti Franjino nadahnuće moramo se najprije osloboditi, 
kao što smo vidjeli, čvrstog zahvata raznih oblika pohlepe koji kroz podmukle 
trikove modernog društva manipuliraju ljudima i raspiruju njihovu požudu. Pri 
tome, ne smijemo upasti u nezdravu askezu i odbacivanje svijeta. Kao što Krist 
veli: ‘biti u svijetu, ali ne od svijeta’, tj. uz uvjet da iznutra ostanemo slobodni. 
Riječ je o mudrosti srednjega puta koja s osmjehom gleda kako na ‘zavodljivosti 
ovoga svijeta’, tako i na pretjeranu askezu. Na tom putu učimo se odricanju od 
trenutačnog ispunjenja raznih želja koje se u nama rađaju. Učimo se ispunjenje 
odgoditi ili ga se dragovoljno sasvim odreći, ako spoznamo da ne služi našoj 
sreći ili našim bližnjima. Učimo se također pronaći veliku radost koja - kao što 
nas mala djeca uče — često leži u malim stvarima, u neočekivanom, u nečemu 
što nam je jednostavno kao takvo darovano. 

Na ovom putu naše najdublje želje ne moraju biti ispunjene. One smiju 
dozrijevati. Pa i kada trpimo zbog odricanja, frustracija i oskudice u bilo kojem 
pogledu, možemo te boli učiniti dijelom našeg puta tako što ćemo ih dragovoljno 
uzeti na sebe. Ne sa smrknutim izrazom lica i s osjećajem da smo žrtve, već 
kao slobodni ljudi koji znaju iz nevolje učiniti krepost. Naša će predanost 
božanskoj volji tada biti veća od samovolje našeg ega. Tako malo-pomalo 
postajemo ljudi koji radije tješe nego što sami žele da budu utješeni i radije 
pružaju ljubav nego li je očekuju od drugih. Na tom putu događa se čudo 
preobrazbe naše boli u ljubav, ili kako to veli Hildegarda iz Bingena, životne 
rane pretvaraju se u biserja. Naša radost nije više ovisna od izvanjskih okolnosti 
jer je sada primamo izravno s Izvorišta, od Boga. U Tumačenju Očenaša Franjo 
opisuje upravo tu vrstu radosti. Njegov komentar zaziva ‘Dođi Kraljevstvo 

tvoje’ glasi: “Da Ti, po milosti, u nama kraljuješ i učiniš da dođemo u Tvoje 
kraljevstvo gdje vlada jasno gledanje Tebe, savršena ljubav prema Tebi, blaženo 
zajedništvo s Tobom i vječno uživanje Tebe.” Ovdje je riječ o radosti ispunjenja 
čeznuća za izvorom, radost kraljevstva Božjega, radost usrećujućeg iskustva 
sjedinjenja o kojem svjedoče mistici svih vremena i kultura. 

Kršćanstvo ne bi smjelo zato svoju poruku spasenja - radosnu vijest - 
pretvoriti u shvaćanje života kao suzne doline. Na žalost, upravo se to događalo. 
Razlog radi kojeg kršćani tako malo ‘izgledaju otkupljeno’ (F. Nietzsche) leži 
u tome što je kršćanska tradicija stoljećima upućivala vjernike na ljudsku 
pokvarenost i grešnost baštinjenu od Adama i Eve, a prijetnjama vječnom 
kaznom utjerivala u srca i duše vjernika strah od Boga. Međutim to se protivi 
samoj naravi kršćanstva. Božji plan spasenja utemeljen je u radosti. Sve je 
radost: stvaranje, postojanje, otkupljenje, vječnost. 

Franjo je usmjerio svoj život na radost služenja, na radost jednostavnosti 
i predanosti. On nam pokazuje, kako Kazantzakis piše, gdje se nalazi ‘kamen 
mudraca’ koji su alkemičari uzalud tražili, kamen koji i ono najbezvijednije 
pretvara u zlato. Kamen mudraca ne bijaše za Franju nešto što čovjek treba 
tražiti izvan sebe. Kamen mudraca bijaše u njegovom srcu. Sveti Franjo nije 
bio učen, ali on je poznavao jednu istinu koju je pretvorio u djelo: trebaš voljeti 
sva bića i služiti im. On je živio prema načelu da misao, riječ i djelo trebaju 
tvoriti jednu cjelinu. Onje to jedinstvo ostvario u tolikoj mjeri da su čak divlje 
životinje osjećale njegovu ljubav i uzvraćale je. 

Samo onaj tko je pronašao iskrenost, jednostavnost srca i iza sebe ostavio 
što ‘svijet’ drži važnim, tko je opet postao dijete (bez gorčine i navezanosti), 
može uvijek iznova urastati u Božju radost. Obrana od melankolije (potištenosti, 
turobnosti) oduvijek je bila sastavnica franjevačke duhovnosti. Neka stoga naše 
lice krasi franjevački osmjeh. Našim osmjehom činimo sretnim sebe i druge 
oko nas. Osmjeh mijenja naše krute stavove, uklanja mudrijaške misli i 
sumnjičave slutnje koje su otrov za naš um; osmjeh pomaže da s ljubavlju 
promatramo sve što se nalazi u nama i oko nas. Osmjeh oslobađa od unutarnje 
prisile i od prilagođavanja vanjskom svijetu. On nas dovodi u kontakt s našim 
unutarnjim znanjem i našom dubokom radošću. Zato je osmjeh na našim usnama 
božanski dar. 


Fm Anđelko Domazet 

DUHOVNOST SVETOG VINKA 


Mistični zanosi i viđenja? 

Ako ste kod sv. Vinka očekivali takvo što uvelike ste se prevarili. 
Zapravo, na neki način, Vinko je doživljavao zanose, ali ne u stilu “lebdenja u 
zraku”, on je ostajao čvrsto na zemlji, i to, rekli bismo, “s obje noge”. Zanos 
koji je on doživljavao u molitvi tjerao gaje da ide u akciju. On nije mogao 
ostati u vlastitom užitku kojeg je osjećao moleći jer je u molitvi tako snažno 
razmatrao o Kristu koji djeluje među siromašnim narodom, o Kristu koji liječi, 
poučava. Sve to tjeralo gaje da i sam djeluje onako kako bi i Krist djelovao da 
je vidio onoliko siromaha u Parizu i okolici kao što ih je vidio Vinko. 

On duboko u sebi proživljava snagu Kristovih riječi: “Što god učiniste 
jednomu od ove moje najmanje braće, meni ste učinili.” Zato odlazi među 
siromahe i u njima gleda, očima vjere, samoga Krista. Taj doživljaj Krista u 
svakom siromahu toliko je snažan da govori svojim sestrama: “Siromasi su 
vaši gospodari.” 

Vinko je toliko razmatrao o Kristovu siromaštvu da je i sam želio biti 
siromašan. U tome poučava i svoje sestre: “Budući daje Krist bio siromašan, 
treba ga u tome nasljedovati... Predajte se Bogu da biste živjele kako je živio i 
vaš Zaručnik te bile u položaju u kojem je i on htio biti na zemlji... A pošto ste 
to učinile budite zadovoljne što posjedujete samo njega. Što još čovjek može 
učiniti kad posjeduje najveće dobro i izvorište svih dobara? Nesretan je kome 
Bog nije dostatan. A još su nesretniji oni koji vole stvorenja ili što drugo negoli 
Stvoritelja!” 

Isusovo djelovanje na zemlji je Vinku nadahnuće za sva njegova 
djelovanja. On želi Krista u svemu nasljedovati. Zadivljen je njegovom 
poniznošću te i sam želi biti ponizan. Kad pred sestrama glasno razmišlja o 
poniznom Kristu, on kaže: “Poniznost je dovela Sina Božjega na zemlju, 
poniznost će ga dovesti i u naše duše. Zato budimo ponizni.” Sam nikada nije 
isticao daje učinio nešto veliko, niti je to dopuštao drugima. U svojoj molitvi 
za sestre Vinko naglašava upravo potrebu za poniznošću: “Moj Bože, budi 
blagoslovljen za milosti što si ih udijelio članovima ove zajednice. Dijeli ih i 
nadalje, molimo te, Gospodine, i ne dopusti da ih zloupotrebljavamo i njima 
sami sebe slavimo. Neka je u svemu hvaljen Bog.” 

Siromašni i ponizni Krist ponajviše zadivljuje Vinka u svojoj 
poslušnosti: “Najblistavija krepost Sina Božjega je poslušnost.” Poslušni Krist 
treba biti nadahnuće za sva naša djelovanja: “Pošalju li vas i na kraj svijeta, 
poslušajte... jer živeći poslušno, živjet ćete duhom našega Gospodina... Kad 
budete slušale, vi ćete vazda ispunjavati volju Božju. Kad se duša posve preda 
Bogu, kad mu dade svoju volju, svoje želje i svoja djela, onda zaslužuje i da se 
Bog njoj posve daruje.” 

Svaka Vinkova misao, svaki vapaj koji je uputio sestrama da mu 
pomognu u djelima milosrđa, proizlazio je iz njegove duboke kontemplacije. 
On je u svakom svom djelu ljubavi, zapravo, molio. Čak se nije sustezao reći 
da sestra može “ostaviti Boga radi Boga”. Tako on izjednačuje djela milosrđa s 
molitvom, pa ako sestra treba u vrijeme molitve dati lijek siromahu, to je isto 
kao daje bila na zajedničkoj molitvi jer služi samome Kristu. 

Ipak, u svemu tome ne smijemo zaboraviti razmatranje i propuštati ga 
jer “ono je neophodno potrebno onima koji rade oko spasenja bližnjega. Njime 
raspirujemo želju za napretkom u pobožnosti i žar ljubavi Božje u sebi i u 
drugima.” 

Na kraju možemo reći da je sveti Vinko bio čovjek akcije koja je 
proizlazila iz njegove duboke kontemplacije. On je evanđelje shvaćao doslovno 
i radikalno i zbog toga drugačije nije ni mogao djelovati. Nama ostaje da ga, 
što je moguće više, u tome nasljedujemo. 

s. Dominika Vrdoljak 

TEMELJNI ASPEKTI NOVIH RELIGIOZNIH POKRETA 


Posljednja tri desetljeća prošlog stoljeća obilježena su naglim buđenjem 
i razvojem nove religioznosti, koju zbog globalne raširenosti i raznolikosti 
jednostavno nazivamo neutralnim i neznakovitim imenom: novi religiozni 
pokreti (NRP) 1 . Svakodnevno se susrećemo s osobama i imenima kao što su: 
Svjedoci Jehove, Mormoni, Sai Baba, New Age, Hare Krishna i dr. Po gradskim 
trgovima, željezničkim i autobusnim kolodvorima, lučkim pristaništima, ispred 
škola, stadiona, bolnica, trgovina. uglavnom svugdje gdje se ljudi skupljaju, 
vidimo nepoznate osobe, uglađenog ponašanja i odjevanja, kako uporno nude 
brošure, kazete, programe, za različite vježbe, prosvjetljenja, postizanje sreće, 
smisla i si. Neki od njih obilaze privatne kuće i stanove, dolaze kao navjestitelji 
«prave» istine, spasenja, novih ideja, duhovnih poruka, predstavljajući 
alternativu kršćanskoj poruci spasenja po Isusu Kristu. Svakim danom su sve 
prisutniji u medijima, preko njih se obraćaju javnosti nudeći odgovore na 
temeljna pitanja o smislu ljudskog života, postojanja, o patnji, smrti, sreći, itd. 
Postali su zanimljivi i privlačni posebno među mladima koji im pristupaju iz 
različitih motivacija. Neki iz znatiželje, drugi nepoznavanja vlastite vjere, treći 
opet zbog vjerske nesigurnosti, osjećaja duhovne praznine, nesigurnosti, 
odbačenosti i si. Sve navedeno nalaže nam da nove religiozne pokrete trebamo 
ozbiljno shvatiti, nastojati ih bolje upoznati kako bismo se znali prema njima 
adekvatno postaviti. Ovim radom pokušat će se osvijetliti temeljne odrednice 
većine pokreta, u početku općenito, a potom i detaljnije obraditi neke od 
posebnih karakteristika. 

1. Općenito o karakteristikama novih religioznih pokreta 

Program i nauk većine NRP-a je vrlo šarolik: od grupa koje se mogu 
nazvati kršćanskima (Obitelj ljubavi) preko sinkretističkih (Transcendentalna 
meditacija), tradicionalno istočnih (Hare Krishna), pokreta političko-religioznih 
oznaka (Ananda Marga), pokreta s psiho-religioznim elementima (Bhagwan) 
pa sve do ezoterijskih, okultističkih i satanističkih, otvoreno protukršćanskih 
pokreta. Unatoč očitim razlikama s obzirom na ustroj, podrijetlo, brojnost 
članova, otvorenost prema društvu, stav prema Katoličkoj crkvi..., možemo 


1 Ubuduće umjesto Novi religiozni pokreti upotrebljavat će se skraćenica NRP. 


75 


Aktualnosti 


POČECI, 4 (2003) 


ipak govoriti o nekim karakteristikama koje su zajedničke većini NRP-a, i 
koje se nalaze u samim temeljima nove religioznosti. 

Kod NRP-a uglavnom je naglašena afektivnost, kojoj se daje prednost 
u odnosu na razum. Pokreti pokazuju tendenciju stvaranja takove religioznosti 
u kojoj neće biti mjesta razumu, nego će dominirati misterioznost, zanos i 
ushićenost. Većina ih pretendira da kroz različite religiozne putove dođu do 
sjedinjenja s božanstvom ili Bogom. Za njih čovjek je božansko biće i središte 
svega svemira, dok kršćanstvo govori kako se čovjek nalazi na putu da postane 
Bog kroz deifikaciju. Njihova naučavanja nisu plod racionalne analize i 
razmišljanja nego izraz intimnog iskustva Svega, Jednoga, koji sve sjedinjuje 
u Totalitet. 

U velikoj mjeri njeguju fundamentalnost, tumačeći tako Bibliju 
doslovno, jednostrano i nekritički. Bartz govoreći o njihovoj isključivosti kaže 
kako oni “ne priznaju valjanost niti jednoga drugog puta k spasu osim vlastitog, 
jer samo taj vlastiti vodi do cilja bezuvjetno i nepogrešivo, a oni koji njime idu 
sebe smatraju izabranima.” 2 

Pokreti općenito protestiraju protiv modernog doba, odbacuju tradiciju, 
otkrivaju novo znanje koje je holističko, globalno i koje sve obuhvaća. Stvaraju 
jednu sasvim novu paradigmu na svim razinama od medicine i ekonomije do 
umjetnosti i kulture posebno. Vrlo su uporni, ponekad i agresivni. S ljudima 
ostvaruju višestruke kontakte, slijede ih iz blizine zanimajući se za njihove 
konkretne probleme, prakticiraju kućne posjete. Raspolažu uvjerljivim 
argumentima koji su kratki i jasni. Na teška pitanja nude lake i jednostavne 
odgovore. Obilno se koristeći knjigama, brošurama, osobito masmedijima, 
svakodnevno proširuju svoj utjecaj predstavljajući se kao alternativa kršćanskom 
svjetonazoru i kao jedini jasni i odlučni odgovor na potrebe i zahtjeve 
suvremenog društva. 

Postoje miroljubivi i tolerantni pokreti, ali ima i takvih koji uvelike 
predstavljaju prijetnju za slobodu ljudi i društva općenito. Crkveni dokument 
Fenomen sekti ovako ih opisuje: “Po svojoj strukturi najčešće su autoritarni, 
koriste se utvrđenim pranjem mozga i mentalnom kontrolom; služe se 
kolektivnom prisilom, pobuđuju osjećaje krivnje i straha.” 3 

U većini slučajeva ne prihvaćaju Katoličku crkvu ni religiozni moral, 
jer po njihovu naučavanju čovjek ne može i ne treba imati kriterij življenja 


2 W. Bartz, Sekte danas , KS, Zagreb, 1984. str. 10 

3 Fenomen sekti , KS, Dokumenti 82, Zagreb, 1986. str. 4. 

izvan sebe. Treba sebe slijediti neovisno o izvanjskosti koja je u nama. “Sva 
bijeda, i sve naše nedaće dolaze od toga što živimo od iluzije da smo mi 
samosvojni, odsječeni od drugih, naše naravi, svemira, a mi smo božansko 
očitovanje”, kaže na jednom mjestu Alain Watts4. Praktički uvijek odbijaju 
dijalog i svaki ekumenizam, pokazuju snažnu netrepeljivost prema dogmi, 
učiteljstvu i hijerarhiji. Neki se pokreti snažno opiru svim strukturama i 
institucijama, držeći da ih one sputavaju u njihovoj spontanosti i kreativnosti, 
dajući prednost karizmatičnosti u odnosu na strukture i institucije. Drugi opet 
prihvaćaju krute strukture u kojima se nedemokratski odlučuje, odnosno u 
kojima je vođa, iako karizmatik, u tolikoj mjeri autoritaran da zahtijeva od 
svojih sljedbenika bespogovomu, posvemašnju poslušnost. 

Postoje pokreti s pretežno muškim i oni s pretežno ženskim članovima. 
Neki od pokreta nastoje se integrirati u društvo, drugi se potpuno izoliraju od 
društva. Jedni su u svojim nastupima i propagandi vrlo agresivni, drugi su gotovo 
pasivni. 

Broj sljedbenika kreće se od nekoliko stotina do više milijuna. Po 
dostupnim informacijama NRP ili “nova religioznost”, kako neki taj fenomen 
vole nazivati, obuhvatila je već oko 300 do 400 milijuna ljudi u svijetu! Od 
toga, ograničavajući se samo na najbrojnije skupine, preko 10 milijuna su 
sljedbenici japanskog Soka Gakkai, 9 milijuna su Jehovini svjedoci, 7 milijuna 
mormoni... 4 5 

2. Posebno naglašena obilježja NRP-a 

2.1. Doživljaj obraćenja 

U potrazi za novim nalaženjem sebe mi doživljavamo obraćenje koje 
predstavlja prijelaz s dosadašnjeg oblika svijesti u novi. Prihvaćanjem sasvim 
novih i nama do tada nepoznatih oblika svijesti u procesu konačnog pronalaženja 
sebe iz temelja mijenjamo svoj životni smjer. Sve tada postaje drugačije. 
Događaje u vlastitom životu i svijetu općenito tada gledamo i tumačimo drugčije. 
U nekim pokretima novopridošli član prihvaća novo ime kao izraz nutarnjeg 
obraćenja, novog početka što je dobro poznata praksa primijenjivana kroz 

4 M. Jurčević, Pojava novih religioznih pokreta , Riječki teološki časopis. 4 (1996) br. 1. str. 14. 
Navedeno prema Alain Watts, Au-dela de l’au-dela, Coll, Mediation, Denoel/Gonthier, Pariš, 1977. 

5 Usp. G. Dannels, Krist ili Vodenjak , Verbum, Split, 1998. str. 9. 

povijest u različitim religijama. Obraćenje se doživljuje kao novo rođenje. 
Ono ponekad može biti toliko snažno da bi se čak moglo govoriti o pomaku 
ličnosti (prema F. Haacku), o takozvanoj “psihomutaciji”. 6 

Obraćenje kod mladih osoba koje pristupaju NRP-ima, manje je rezultat 
dugog procesa razmišljanja, a više posljedica doživljaja, iznenadne spoznaje. 
Katolička crkva uvijek je s nepovjerenjem i sumnjičavo gledala na ta nagla 
obraćenja, ne uzimajući ih ozbiljno. Više je taj fenomen smatrala opasnim 
izljevom osjećaja. Tom stavu Crkve uvelike su doprinijeli poneki formalni 
katolici kolebljive naravi ili posve indiferentni, koji kada najednom dožive 
“svoje obraćenje” tad se gotovo s fanatičnim zanosom okomljuju na sve 
katoličko i kršćansko što do tada uopće nisu poznavali, niti su se trudili upoznati. 

Pa ipak mora se priznati kako je kod mnogih sljedbenika NRP-a 
nesumnjivo došlo do stvarnog obraćenja koje im je promijenilo život. Crkva je 
tek s karizmatskim pokretom pomalo i s oklijevanjem priznala i uvidjela 
značenje duhovnog krštenja i “novog rođenja”. 

2.2. Duhovnost NRP-a 

Glavna karakteristika i novina koju nova duhovnost donosi je mogućnost 
“ovozemaljskog” spasenja, prosvjetljenja i otkupljenja. Moguće je postizanje 
vječnosti, spoznaja istine i ostvarenje raja ovdje na zemlji. Put do prosvjetljenja, 
put do “viših svjetova” ne smješta se više “post mortem”, nego kao životna 
mogućnost. 

Religioznost NRP, odnosno nova religioznost je unutar svjetovna, u 
njoj se izjednačuje svjetovno i transcendentalno. Općenito govoreći novu 
duhovnost mogli bismo rezimirati u nekoliko točaka: 1 . Bog je sila. 2. Sve 
religije vode k Bogu. 3. Osobe su dijelovi božanstva. 7 Duhovnost NRP je 
duhovnost bez svetišta, kulta, bez Boga i milosti. 

Liturgija u novoj duhovnosti poprima terapeutsko značenje. Ona treba ujediniti 
i pomiriti dušu i tijelo, vlastito “ja” i bližnjega, Boga i cijeli svemir. Ona treba 
biti maštovita, oživljujuća i spontana, treba pozivati na udioništvo, biti sposobna 
tješiti i ozdravljati od zla. 


6 Usp. O. Bischoberger, Novi religiozni pokreti, UPT, Đakovo, 1986. str. 28. 

7 Usp. M. Jurčević, nav. dj., str. 7. Navedeno prema A. Valevičius, Le Nouvel Age ou Veternel retour 
du metne, NRT, 117 (1995) str. 694. 

Nova duhovnost nudi osjećaj opuštanja, ugodnosti, spokoja, nudi ugodna 
vjerska iskustva, ujedinjuje osobe i pomiruje ih s drugima. Posredstvom molitve 
i polaganjem ruku nude svojim sljedbenicima ozdravljenje kako duhovno tako 
i tjelesno. 

2.3. Traženje novog smisla života 

Donedavno je u našem životnom okruženju postojalo samo kršćanstvo 
koje je pružalo smisao življenja, a sada je “vjersko tržište” otvoreno, dobro 
opskrbljeno i nudi različite odgovore na temeljna pitanja čovjekove egzistencije. 
Mnogi danas umišljaju da to uspješno čine, nudeći tisuću lakih i jednostavnih 
načina i rješenja, gotovo se natječaj ući u izmišljanju recepata kako čovjeku 
dati smisao življenja i kako ga učiniti sretnim. 

Većina članova NRP-a priznaje daje nakon egzistencijalne praznine i 
frustriranosti u dosadašnjem životu pronašla novi smisao života, novi ideal za 
koji se isplati živjeti. To su uglavnom mladi ljudi koji se nalaze u potrazi za 
identitetom, za “uporištem koje je drugo ime za smisao” 8 9 . Tražeći odgovore 
ljudi često posežu za onim što je na dohvat ruke pa bilo ono površno i 
neutemeljeno. Novi religiozni pokreti dobro uočavaju tu potrebu kod ljudi te 
uskaču nudeći “svoj” smisao. Ponekad njihovi “misionari” doslovno zaskaču 
ljude pitanjima o smislu života nudeći im već pripremljene dobro sročene 
odgovore. Njihova jednostavnost i naučena dobronamjernost i susretljivost 
oduševljava mnoge. Neki koji su pronašli smisao unutar NRP-a, kad im i porastu 
sumnje u vlastiti smisao unutar zajednice nekog od pokreta, ostaju vjerni guruu 
jer jednostavno se ne mogu pomiriti s tim da se ponovno suoče s iskustvom 
besmisla, ponovnog traženja smisla. 

2.4. Naviještanje srecee na zemlji 

Po svojoj naravi čovjek čezne za srećom. Duboko u srcu nosi čežnju za 
izgubljenim rajem. Čovjek provede čitav život tražeći pravi put do obećane 
zemlje u kojoj će mu sreća biti potpuna. Većina NRP-a na tu čovjekovu nutarnju 
želju odgovara nudeći svoje recepte za zdrav i sretan život, ovdje i sada na 
zemlji. 


8 A. Mateljan, Tražeći uporište, CUS , Split, 1996, br. 3, str. 275. 

9 Usp. M. Nikić, Novi religiozni pokreti, Filozofski niz, Zagreb, 1997. str. 31. Navedeno prema: 
Principi Divini , ASUMC, Roma, 1976, str. 9. 

Tako primjerice pokret Hare Krishna predlaže formulu za sreću: “Pjevaj sveta 
imena Krishne i budi sretan.” Da budeš sretan potrebno je 1728 puta dnevno 
ponoviti njihovu mantru “Hare Krishna, Hare Rama”. Transcendentalna 
meditacija kaže: “Traži u sebi Bitak, ocean svijesti i naučit ćeš živjeti i biti 
sretan.” Scijentološka crkva pak ima svoj recept: “Ukloni negativne i afektivne 
bolne tragove prošlosti iz svog razuma i uživat ćeš zdrav i sretan život...” 9 Prema 
njima, dakle, sreća se može ljudskim silama, raznim psihološkim tehnikama, 
znanjem i prosvjetljenjem postići ovdje na zemlji i to kad god to čovjek poželi. 

Spasenje koje nude ovi pokreti u bitnome se razlikuje od spasenja koje 
naviješta katolička teologija. Spasenje u katoličkom poimanju je dar Božji, 
ponuđen čovjeku u Kristu. Tragovi i učinci spasenja moraju biti vidljivi ovdje 
na zemlji ali punina spasenja je u Bogu i ono će se očitovati tek poslije smrti 
kad Bog otre svaku suzu s naših očiju. Većina pokreta ne govori o eshatološkom 
spasenju, jer jednostavno nemaju vremena ni strpljivosti čekati, privlačniji im 
je govor o sreći koja je na dohvat ruke i koja se može uzeti kad se poželi, nego 
li govor o eshatološkom spasenju koji traži čisto i ponizno srce da mogne 
prihvatiti ponuđeni Božji dar u Isusu Kristu 10 . 

2.5. Težnja za malom zajednicom 

Među nekoliko glavnih karakteristika NRP-a svakako treba ubrojiti i 
težnju za malom zajednicom u kojoj osobito mladi ljude nalaze sigurnost, 
zaštićenost, oslonac u vremenima sumnje i kriza. Danas u društvu sve se više 
pokazuje tendencija stvaranja malih zajednica, grupe istomišljenika u kojima 
se svatko osjeća priznatim i poštovanim, potrebnim i voljenim. Potreba za 
identifikacijom s određenom grupom sve je više izraženija pojava i ne samo 
među mladima. Novopridošli član kad dođe u zajednicu biva obasipan ljubavlju, 
on je u središtu pažnje, njegovi problemi postaju i njihovi problemi, još ako je 
k tomu i nestabilna osoba onda joj propisi i naredbe “odozgo” nadopunjuju 
vlastito odlučivanje i odgovornost. U zajednici se živi osjećaj sigurnosti da 
žive u istini, koju nastoje i uspijevaju drugima nametnuti, odnosno da žive u 
pokvarenom i nepravednom svijetu u kojem će se samo oni spasiti * 11 . 


10 Usp. isto, str. 31-32 

11 Usp. G. Daneels, nav. dj., str. 13. 

U takvim zajednicama gubi se individualnost. Ako tko od članova i 
pokuša izići izvan zajednice sigurno će mu reći kako on bez njih ne može ništa, 
kako će izgubiti dušu, kako život vani ne valja, kako će vjerojatno počiniti 
samoubojstvo i si. Neki pokreti sustavnom prezaokupljenošću svojih članova 
upropaštavaju njihovu osobnost. Ponekad su članovi izolirani i indoktrinirani, 
neprekidno ih se održava aktivnima kako bi ih onemogućili u razmišljanju ili 
reagiranju, te kako bi pretekli njihovu neodlučnost. Grupa može člana učiniti 
toliko ovisnim o njoj da on postane nesposoban za obični život u društvu te 
takvima treba posebno “deprogramiranje” koje neki specijalisti već vrše u 
SAD-u. 


2.6. Utjecaj antropozofije i teozofije na NRP-e 

Govor o Bogu kod većine pokreta gotovo se pretvori u govor o 
božanskom čovjeku (teozofija). Analizirajući NRP nalazimo kako kod većine 
njih u temelju i dubini stoji ezoterizam. Ezoterizam možemo definirati kao: “put 
u nutrinu samoga sebe preko gnoze, spoznaje s ciljem da bi se došlo do 
iluminacije i individualnog spasenja ” 12 Za njih čovjek je zapravo Bog samo on 
to ne zna. Čovjeku nije potrebno spasenje ni otkupljenje, kako propovijeda 
kršćanstvo nego samo prosvjetljenje jer čovjek ne može dobiti taj “uvid” o 
sebi na temelju vjerovanja nego na temelju znanja. Svi antropozofi vjeruju da 
posjeduju posebnu spoznaju te drugima nude put u znanje višeg reda, znanje 
koje je iznad svakog znanja. Naučavaju kako će ulazeći u misterij svemira, 
čovjeka i Boga postići i naučiti “najvišu znanost”. Ezoterijska shvaćanja 
nadahnuta su tajnim umijećima, magijom i selekcioniranim shvaćanjem 
budizma, hinduizma i kršćanstva. Pokreti nadahnuti ezoterizmom i 
gnosticizmom nastoje pronaći univerzalni koncept spasenja i oslobođenja 
pojedinca i svijeta. Pokušavaju proniknuti u stara gnostička naučavanja, unoseći 
u njih modeme spoznaje pomiješane sa starim simbolima, mitovima, religijama, 
pa i starom alkemijom, astrologijom i magijom. Tragaju za starom drevnom 
mudrošću kako bi došli do “savršena znanja” koje će ih prosvijetliti. 


12 M. Jurčević, nav. đj., str. 11. Navedeno prema: A. Faivre, Acces del’ esoterisme accidental, Pariš, 
Gallimard, 1986, str. 14. 

Zaključak 

Prema fenomenu novih religioznih pokreta ne možemo ostati 
indiferentni. Taj fenomen je znak vremena koji treba ozbiljno shvatiti. On 
pokazuje kako religioznost u svijetu ne slabi nego jača i stvara nove načine 
vjerovanja i razmišljanja o Bogu. Postoje mnoga objašnjenja o pojavi nove 
religioznosti, ali glavni razlog treba tražiti u čovjekovoj potrebi za 
sveobuhvatnim smislom svoje egzistencije kojeg ne uspijeva naći unutar raznih 
novovjekovnih ideologija i imanentističkih svjetonazora. Nova religioznost je 
stoga izraz svojevrsnog razočaranja, ali i pokazatelj daje čovjek u svojoj biti 
religiozno biće. Ona u sebi sadržava mnoge negativne strane, kao što su 
imanentizam, panteizam, gubitak osobnosti, subjektivizam, gnosticizam, 
ezoterizam, fideizam, magiju itd. No ona svjedoči i o nezadovoljstvu čovjeka 
sa svijetom u kojem živi i o njegovoj težnji za posve drugom stvarnošću i 
životom. Kao posljedica čovjekove osamljenosti, rastrganosti i otuđenosti u 
tehniciziranom svijetu svjedoči o njegovoj težnji za iskustvenom blizinom Bogu 
i svim bićima, kao i želji za cjelovitim i skladnim svijetom. I kršćanstvo snosi 
svoj dio krivice za pojavu nove religioznosti. Jer ako NRP-i nalaze sve više 
pristaša, to je znak da u Crkvi ljudima nešto nedostaje, da u njoj nisu pronašli 
zadovoljavajući način života, izricanja vjere i osobnog vjerskog iskustva. Stoga 
je Crkvi, tj. svim vjernicima, potrebno određeno premišljanje stavova, povijesno 
nastalih struktura, za što se traži hrabrosti i samokritičnosti. Potrebno je također 
neprestano tražiti nove načine, nove mogućnosti u prenošenju i vjerodostojnom 
tumačenju i svjedočenju vječnih evanđeoskih istina. 

Fra Ivica Jurić 

TOLKIENOV SVIJET DOBRA I ZLA 


Zamislite volju tako jaku da kontrolira moć stvaranja i upravljanja 
cijelom prirodom, živom i neživom. Zamislite volju tako jaku da gospodari 
voljama svih živih bića, svake vrste, svakog naroda. Zamislite da se ta volja 
nalazi u nekoj stvari, prstenu npr. koji može prispjeti na prst bilo kojeg bića. I 
zamislite daje taj prsten iskovala neka zla sila s jednom jedinom namjerom, da 
zavlada svima. 

Već u samom zapletu ostavljena je široka paleta mogućnosti razrade 
djela bilo u junački ep, bilo u dramu ili tragediju. Mitovi mnogih naroda, a isto 
tako i filozofija starih Grka preuzeta i obrađena u Silmarillionu predstavljaju 
genijalan uvod u događaje opisane u Hobbitu i trilogiji Gospodar prstenova. J. 
R. R. Tolkien je, želeći svojoj djeci ispričati priče prije spavanja, stvorio 
maestralno djelo o ničeovskom problemu volje za moći te snazi pojedinca 
sposobnog pobijediti tu istu volju svojom dobrotom i jednostavnošću. Taj svijet 
ponovno je oživljen spektakularnom ekranizacijom, što je i bila davna želja 
slavnog autora. 

Ukratko, radnja djela odvija se ovako: Mračni gospodar Sauron iskuje 
prstenove moći želeći ovladati svijetom. Nakon njegova pada Prsten Jedan 
koji kontrolira ostale je izgubljen. Prošle su mnoge godine i Sauronov duh se 
vratio u Međuzemlje tražeći svoj prsten, koji je u međuvremenu dospio u ruke 
mladog hobita Froda. On je, pak, dobio zadatak da uništi prsten bacivši ga u 
vulkansko brdo Orodruin gdje je prsten i iskovan. Na ovu priču su još nadodane 
pustolovine ljudi, patuljaka, vilenjaka, hobita i čarobnjaka u borbi protiv Saurona 
i njegovih hordi orka te izopačenih ljudi i životinja. 

Već toliko puta opjevanu borbu dobra i zla Tolkien je uklopio u svoj do 
u detalje izmišljeni svijet unijevši u njega sva ljudska vjerovanja i vrednote na 
kojima se temelje današnja kultura i civilizacija. Plemenitost, hrabrost, nesebična 
ljubav i darivanje, odlika su svih pozitivnih karaktera dok su negativcima 
pripisane požuda za vlašću i moću, neumjerenost, mržnja,. . . Ipak se ne radi o 
crno bijelom svijetu u kojem negativci imaju negativne, a pozitivci pozitivne 
karakteristike, već o isprepletenim odnosima jednih i drugih gdje kod pozitivnih 
karaktera u ključnim trenucima prevladaju pozitivne osobine i obratno. 

Zlo je utjelovljeno u Morgothu, prvom mračnom gospodaru, koji je 
paralela kršćanskom shvaćanju Lucifera, palog anđela svjetla. On je potakao 
sva uništavanja i sve katastrofe, sva neprijateljstva i mržnju, sve zlo na Zemlji. 

Nakon njegova pada naslijeđuje ga Sauron i nastavlja njegovu misiju. Njihovoj 
destrukciji Zemlje suprotstavljaju se sile nebeskih duhova, ali još više stanovnici 
same Zemlje koji su odlučni u uspostavljanju reda i mira. 



Zlo koje nikad ne spava simbolično je prikazano Sauronovim okom 
bez vjeđa koje sve vidi i kojemu ništa nije sakrito. Ipak mu se naizgled beznačajni 
pojedinci mogu ustrajnošću sakriti jer u svoj svojoj zloći i oholosti Sauron ne 
može prihvatiti da mu itko može nauditi pobijedivši vlastitu požudu i želju za 
vlašću. Ne može prihvatiti da itko može uništiti Prsten odrekavši se želje za 
upravljanjem drugima. 

A upravo to se dogodilo. Frodo, iako je na kraju potpao pod vlast Prstena, 
uspio je izvršiti misiju. Sauron je zauvijek pobijeđen i sva njegova tvorevina je 
uništena. Prstenovi su izgubili svoje moći propašću Jednoga i sve što je njima 
postignuto, nestalo je, bilo dobro ili zlo. Vilenjaci i čarobnjaci su iselili 
prepustivši svijet ljudima kojima je ostavljen izbor: suživjeti se s prirodom i u 
prirodi ili se poput mračnih gospodara pokušati iznad nje izdići na propast i 
prirode i svoje vlastite. 

Poruka je više nego jasna. 


Fra Filip Mimica 

Ljubav prema bližnjemu 


Krist na istu razinu stavlja ljubav prema Bogu i prema čovjeku. Iz tog 
proizlazi da se ne može do Boga zanemarujući čovjeka, ne može se do neba a 
da se zanemari zemlja. Jedno od temeljnih pitanja koje stalno muči čovjeka 
jest pitanje Božjega objavljivanja i čovjekova prepoznavanja Boga. Ljubav i 
solidarnost su ozračje u kojem susrećemoBoga ili čovjeka. “Ljubio sam te 
vječnom ljubavlju ” govori Bog riječima proroka Jeremije (31, 3). 

Slično napisa sv. Ivan apostol: “U ovome se sastoji ljubav, nismo mi 
ljubili Boga nego je on ljubio nas i poslao Sina svoga kao žrtvu pomirnicu za 
naše grijehe” (Iv 4, 10)1 

Budući da smo voljeni sposobni smo voljeti, budući da nam je Bog 
oprostio i mi možemo i moramo oprostiti drugima. Bog je prvi nama pružio 
ruku i srce, a ljubav je dar srca, Ona se ne da iznuditi. Ljubav je magnet i 
snaga koja nas privlači Bogu i veže uz Boga. Toga bijaše svjestan prorok 
Hošea (11, 4) kada zapisa: “Gospodin privlači svoje užima ljubavi!” 

Kako današnji čovjek odgovara na Božju ljubav? U društvenoj džungli 
svijeta koju obilježava zakon konkurencije, tržišta, poliranja protivnika ljubav 
pomalo odumire, vlada zaleđenost, slijepilo, svjetski i kršćanski daltonizam, 
izoliranost, ravnodušnost i indiferentizam. 

U oproštajnom govoru učenicima Isus veli: “Ako me tko ljubi 
zapovjedi će moje čuvati ” (Iv 14,15). U ljubavi se i najteže stvari čine laganima. 
Ako se život živi u ljubavi onda čovjeku nije teško ljubiti Boga i bližnjega, 
konkretnog čovjeka, čovjeka kojega susrećemo u vlastitoj svakodnevnici. A 
da bismo u tome uspjeli potrebno je u vlastitom životu utjeloviti riječi pape 
Pavla VI. izrečene na završetku II. vat. koncila: “Na licu svakoga čovjeka a 
naročito onoga kojeg su suze učinile tako prozirnim trebamo prepoznati 
lice Krista patnika. ” 

Isus Krist svojim životom čovjeka pokazao nam je pravu vrijednost 
našega čovještva. Bog nije poslao svoga Sina da sudi svijetu nego da se svijet 
spasi po njemu (Iv 3, 1 7). Toliko je ljubio čovjeka da je i vlastiti život položio za 
njega. 


85 


POČECI, 4 (2003) 


Poučeni tim primjerom, ljubav ne trebamo dokazivati riječima nego 
dobrim djelima i životom za drugoga, jer tko ne ljubi tako, taj i ne ljubi. 

Doista, glavni začin životu jest ljubav, a voljeti se ne može ni u prošlosti, 
ni u budućnosti. Voljeti se može samo u sadašnjosti (Tolstoj). 


Fra Ante Akrap 



Salvador Dali: Krist svetog Ivana od Križa 

